Nafrathun Vevunu Loabi - 16 | Vaahaka ނަފްރަތުން ވެވުނު ލޯބި – 16 – Vaahaka\n2k00\tAugust 8, 2021\n" ތި ދެމީހުން ކިހިނެއް؟" އިޒާން ކޮށްލީ ސުވާލެކެވެ. "މައި ފަސްޓު ކަޒިން" ނަތާޝާ މާޝާ އާއި ދިމާއަށް ބަލާލިއެވެ. "ކަޒިން އޯ އެކަމް ޔޫ ޑަޒަންޓް ޝެއާ މީ އެނީތިންގް" މާޝާ ބޮޑާ ހާކާލިއެވެ. އަޒާން އާއި މިޝަލް ވެސް ނަތާޝާ މެންގެ ސަކަރާތުގައި ބައިވެރި ވެއެވެ. ލެމަންގްރާސް އަށް ވަނިންސިރެއް ފައިހާ އެކަކާވެސް އަނގައިންނެއް ނުބުނެއެވެ. ހީވަނީ ކޮންމެސް ކަމަކާ ފިކުރު ކުރާހެންނެވެ. "ކިހިނެއްވެފަ؟" ފައިހާގެ އަތުގައި އަޒާން ހިފާލިއެވެ. ކަމެއް ނުވާކަމަށް ބުނާ ބީދައިން ދެފަރާތަށް ބޯ ހުރުވާލިއެވެ. ގެއަށް ދާން އެންމެންވެސް ނުކުތީ އެކީގައެވެ. ނަމަވެސް މިޝަލް ކުޑަ ކަމެއް ދިމާވެގެން ކޮލެޖަށް ދާން ޖެހުމުން މާޝާ ދިޔައީ ނަތާޝާމެންނާއި އެކުގައެވެ. ފައިހާ ގެ އުޅުމަށް ބަދަލެއް އައިސްފިކަން އެނގުމުން އެންމެންގެ ކުރިމަތީގައި ވާހަކަ ދެއްކުމުގެ ބަދަލުގައި ފޯނު ނަގައި ފައިހާ އަށް މެސެޖް ކޮއްލިއެވެ. ފަސްވަރަކަށް މިނެޓު ވީ އިރުވެސް ފައިހާގެ ފަރާތުން މާޝާ އަކަށް ޖަވާބެއް ނުލިބުނެވެ. އެންމެ ފަހުން މާޝާ އިޒާން ގާތު ފައިހާ މާ މަޑުމަޑުން އެހުންނަނީ ކީއްވެތޯ ސުވާލުކުރިއެވެ. "ނޭނގެ މިއަދު މެންދުރު ކޮޓަރިން ނުކުތީވެސް. ފޯނު ނިއްވާލާފަ އޮތީމަ ވަރަށް އެއްޗެހި ވެސް ކިއިނ ބުނީ ވެއްޓި ހަލާކު ވީ އޯ." އިޒާން ގޮސް ނަތާޝާ ގެއަށް ލައިފައި ނުކުތެވެ.\n"ފައިއްކޮ. މިއަދު ކުޑަ ދޮން އާ ރުޅީތަ؟" ފައިހާ އިސްއުފުލާ އަޒާންއަށް ބަލާލިއެވެ. އެދެލޯ ކައިރިވަނީ ރަނގަޅަށް ނުނިދާ ހުރުމުގެ ސަބަބުން ކަޅުވެފައެވެ. " ގޭ. ވަޓްސް ރޯންގް" މާޝާ ގޮސް ފައިހާގެ އަތުގައި ހިފާލިއެވެ. "ކުރިންރޭ ޖައިލަމް އެގެއަށޑ އައީމާ ކުރީގެ ހަނދާންތައް އާވީ. އަހަރެން އަބަދު މިހެން ކިހިނެއް.." ފައިހާގެ ޖުމްލަ ފުރިހަމައެއް ނުކުރެވުނެވެ. ލޮލުން ކަރުނަ އޮހޮރިގަތީ އެޔެއް ކިޔެއް ބަލާފައެއް ނޫނެވެ. " އަމް ވިލް ޔޫ ގާއިސް އެކްސެޕްޓް މައި އިންވިޓޭޝަން" މާޝާ އެހެން ބުނުމުން އެންމެން ވެސް ސުވާލުގެ ނަޒަރަކުން މާޝާ އާއި ދިމާއަށް ބަލާލިއެވެ. "މިއުޅެނީ ސަންޑޭގަ މިޝަލްގެ ރަށަށް ގޮސްލަން. ތި މީހުންވެސް ހިނގާބަ ދާން. އޭރުން ފައިވެސް ބޯ ހަމަ ޖެހިދާނުން. " މާޝާގެ ހިޔާލަށް އަޒާން އާއި އިޒާން ވެސް އެއްބަސް ވިއެވެ. ނަމަވެސް އަޒާން އަށް ނުދެވިދާނެ ކަމަށް ބުންޔެވެ. "މިއަދު އަދި ޖޮބްއަށް ނުކުންނަން ފެށީ އެހާ އަވަހަށް ހިޔެއްނުވޭ ޗުއްޓީއެއް ލިބޭނެ ހެނެއްވެސް" މާޝާ މެންގެ ގެއާއި ހިސާބަށް ދެވުމުން އެންމެންވެސް އެތާނގައި މަޑު ކޮށްލީ ކުޑަކޮށް އަދި ވާހަކަ ދައްކާލުމަށެވެ. އަޒާން އާއި މާޝާ އަކީ މިހާރު ކުރިއެކޭ އެއްގޮތަށް ގާތް ދެ އެކުވެރިންނެވެ. ހީ ސަމާސާކޮށް ހެދުމަކީ ދެމީހުންގެ އާދައެކެވެ. "ސޯ ހަނީ. މެޑިކަލް ލީވް އެއް ނަގަންވީއޭނުން." އަޒާންގެ ކޮނޑަށް އަތް ވައްޓާލަމުން މާޝާ އެހެން ބުނުމުން އެއީވެސް ރަނގަޅު ހިޔާލެއް ކަމަށް ބުނެ އިޒާން ވެސް އަޒާން އަށް ކަޅި އެއްލިއެވެ. " އޯކޭ އިޑިއަޓް. މިރޭ މެޑިކަލް ލީވް ނެގުމާއިގެން ކުރިއަށް ދާނަން. ދެން ދަނީ އިނގޭ އަދި ނަމާދުވެސް ނުކޮށް މިއުޅެނީ." މާޝާގެ ކޮލުގައި ހިފާލައިފައި އަޒާންމެން ގެއަށް ދިޔައެވެ. މާޝާ ވެސް ކޮޓަރިއަށްވަދެ ވުޟޫ ކޮށްލައިގެން ނަމާދު ކޮށްލިއެވެ. ނަމާދު ކޮށް ނިންމައިގެން ޤުރުއާން ކިޔަވަން އިންދާ މިޝަލް ކޮޓަރިއަށް ވަދެގެން އައި ތަން ފެނުމުން ނަމާދު ކޮށްފިންތޯ ސުވާލު ކުރިއެވެ. "ހޫމް. މިއައީ މިސްކިތަށް ގޮސް ނަމާދު ކޮށްގެން" މިޝަލް ވެސް މާޝާ ގާތު އިށީނދެ ޤުރުއާން ކިޔެވިއެވެ. އިޝާ ނަމާދަށް ބަންގި ގޮވުމުން މިޝަލްގެ ފަހަތުގައި ހުރެ މާޝާ ނަމާދު ކޮށްލިއެވެ.\n"ދަރިފުޅާ މާޝާ، މިޝަލް" ބަދިގެ ތެރެއިން ހަސީނާ ގޮވާ އަޑު އިވުމުން މާޝާ އާއި މިޝަލް އަވަސް ހިނގުމެއްގައި ގޮސް ބަދިގެ ތެރެއަށް ވަނެވެ. " ކީކޭ މަންމާ" ހަސީނާ އަތުން ތަށިތައް އަތުލައި ކާން ހަދަން މާޝާ ފެށިއެވެ. "މަންމަ ބުނީ އާދިއްތަގެ ކުރިން އެކޮޅަށް ގޮސްލަންވީނުން. އެހެންނޫނަސް މަންމަ އަކަަށް ނެތް ދެވޭކަށް. ބައްޕަ ވަޒިފާއަށް ނުފުރަނިސް މަންމަ ބޭނުނެއް ނޫން ބައްޕަ އެކަނި ކޮށްފަ ދާކަށް." ހަސީނާ ކާ މޭޒުދޮށުގައި އިށީނެވެ. މިޝަލް، މާޝާ ވެސް އިށީނދެ ކެއުމައިގެން ކުރިއަށް ދިޔައެވެ. " މައްސަލަ އެއް ނެތް މާދަމާ ނޫން އަނެއް ދުވަހު ދާ ހިތަށް ހަމަ ޖައްސާނަން." މާޝާ އާއި ދިމާއަށް ބަލާ ހިނިތުންވެލިއެވެ. މާޝާ ވެސް ބަދަލުގައި ހިނިތުންވެލިއެވެ. ކައި ނިމިގެން އެންމެން ވެސް ދިޔައީ ނިދާށެވެ.\nއެނދުމަތީގައި ފުރޮޅި ފުރޮޅިއޮތް ލިއުޝާގެ ބަނޑަށް ތަދެއް އަރައިގެން ހަޅޭލަވައިގަތެވެ. ސިޓިންރޫމުތެރޭ ޓީވީ ބަލަން އިން ޖައިލަމް ދުވެފައި ގޮސް ކޮޓަރިއަށް ވަނެވެ. "ލިއު. ކިހިނެއް ވީ؟". ޖައިލަމްގެ މޫނުމަތިން ހާސްކަން ނުފިލައެވެ. މާބަނޑު އަންހެނުންނަށް ކުރިމަތިވާ އެއްވެސް ކަމެއް ޖައިލަމް އަކަށް އެނގިފައެއް ނެތެވެ. ކުރީގަ އަބަދު ގެއިން ބޭރުގަ އުޅޭ ލިއުޝާ ބަނޑުބޮޑުވީ ފަހުން އަބަދު ގޭގަ އޮންނަކަން ޖައިލަމް އަށް ވަނީ ފާހަގަ ކުރެވިފައެވެ. " އަހަރެންގެ ދަރި.. ދަރިފުޅު.. ވަރަށް ބޮޑަށް .. ބަ..ބަނޑުގަ ރިއްސާނީ" ޖީބުގައި އޮތް ފޯނު ނަގައި އަވަހަށް އެންބިއުލާންސް އަށް ގުޅިއެވެ. ލިއުޝާ އަވަސް ފަރުވާދޭ ކޮޓަރިއަށް ވެއްދިއިރުންފެށިގެންވެސް ޖައިލަމްގެ ހިތް ބާރު މިނުގައި ތެޅެމުން ދިޔައެވެ. "އިޓްސް ޓައިމް ޓު ގިވް ވާތް ޓު ބޭބީ. ބަޓް އިޓްސް ޖަސްޓް ސިކްސް މަންތްސް އެންޑް ލޭބަރ ޕެއިން. ދި އިޒް ސަމްތިން އިންކްރެޑިބަލް" ޑޮކްޓަރގެ ވާހަކަތައް އަޑު އިވުމުން ޖައިލަމްގެ މޫނުމަތިން ހާސް ކަން އިތުރުވިއެވެ. ތުއްތު ދަރިފުޅަށް ބޭނުންވާ އެއްޗެހި ގެނެސް ލިއުޝާއަށް ހާއްސަ ކުރެވިފައިވާ ބަޔައް ލައިފާ ޖައިލަމް ހުއްޓިލައިގެން ހުރީ ވިއްސާ ކޮޓަރި ދޮރުމަތީގައެވެ. އިރުކޮޅަކުން އިވިގެން ދިޔައީ ތުއްތުކުއްޖެއްގެ ރުއިމުގެ އަޑެވެ. ހާސް ވެފައި ހުރި ޖައިލަމްގެ މޫނުމަތި އުޖާލާވިއެވެ. ނަރުސް ކުއްޖާ ދެން އެތެރެއަށް ވަނަސް އެންމެ ރަނގަޅުކަމުގައި ބުނުމުން ޖައިލަމް ވަދެ ކުޑަ އެނދުގައި އޮތް ތުއްތު ތުއްތު ކުއްޖާ އުރާލިއެވެ. ބީ ވަރުބައްޔެއްގެ ސަބަބުން ލިއުޝާއަށް އޮތީ ނިދިފައެވެ. އެ ތުއްތު ތުއްތު އަތުގެ ތެރެއަށް އިނގިލި ލައްވާލައިގެން ޖައިލަމް ދެކޮޅަށް ހިނގާލަ ހިނގާލާ ހުއްޓެވެ. އަދި މަޑު މަޑުން ނިތްކުރީގައި ބޮސްދިނުމަށް ފަހު ލިއުޝާއަށް ގޮވާލިއެވެ. " ލިއު. ބޭބީ ރޮނީ މިއޮއް" ލިއުޝާ ދެލޯ ހުޅުވާލުމުން އަވަހަށް ދަރިފުޅު ލިއުޝާގެ ކައިރީގައި ބާއްވާލައިފައި ޖައިލަމް ގޮސް ލިއުޝާ ކާނެ އެއްޗެއް ބަލާ ގެއަށް ދިޔައެވެ.\nއަޒާންއަށް ހޭލެވުނި އިރު އޭނާގެ ފޯނަށް އެތަކެއް މިސްޑް ކޯލްތަކެއް އައިސްފައި ހުއްޓެވެ. "ޕިސް ޕިސް. އަދި މަދެންނު" ފޯނަށް އައިސްފައި ހުރި ކޯލްތައް ބަލާލައިފައި ހީނގަންނަމުން އަޒާން ހިތާއި ހިތުން ބުނެލިއެވެ. އަވަހަށް އެނދުމަތީގައި ހަމަޖެހިލައި މާޝާ އަށް ގުޅާލިއެވެ. ދެތިން ފަހަރު ރިންގް ވުމުން މާޝާ ފޯނު ނެގި އެވެ. "އަދި ދޯ ގުޅަން އެނގުނީ. މިހާރު ކޮން އިރެއް ގުޅާތާ މި މޮޔައަށް." އަޒާން އަނގައިން އެއްޗެކޭ ނުބުނެވިގެން އުޅެނިކޮށް މާޝާ ދަރިވަރު އަމުނާލިއެވެ. "ސާބަހޭ އަހަރެންނަށް އެވަރަށް ގުޅީ ކީއްކުރަން. ފަންސާސް ފަސް މިސްޑް ކޯލް. ކަމެއް ވީތަ؟". އަޒާން އަށް ހިނިގަނޑު މަރައެއް ނުކުރެވުނެވެ. "މާދަމާ ފުރާ ގޮތައް. ހުކުރު ފަހުން އާދޭ ރެޑީވެގެން އަހަރުމެން ގެއަށް . ޑެޑީ ބުނީ އެއާޕޯޓަށް ގެންގޮސްދޭނަމޭ." މިޝަލް ގާތު އިށީނދެ މިޝަލްގެ އުނގުގައި މާޝާ ބޯ އަޅާލިއެވެ. " އޯކޭ. ދޮންބެ ކައިރީ އާއި ފައިއްކޮ ކައިރީ ބުނެލާނަން" އެހެން ބުނެފައި އަޒާން ފޯނު ބާއްވާފައި ގޮސް ފެންވަރާލައިގެން ނުކުމެ ފިހާރައަށް ދާން ތައްޔާރުވިއެވެ. ގޭތެރެއަށް ނުކުމެ ހުރިހާ ތަނެއް ބެލިއިރުވެސް އިޒާން އާއި ފައިހާ ގެއަކު ނެތެވެ. އިޒާނއަށް ގުޅަން ފޯނު ނެގި ގަޑީ އަޒާންގެ ފޯނަށް މެސެޖެއް އައެވެ. އަވަހަށް މެސެޖް ކިޔާލިއެވެ. " ދޮންބެ މިދަނީ ފައި ސްޕެކް ޗޭންޖް ކުރަން ފައި އެކީ" އަޒާން ބަދިގެއަށް ވަދެ ކޮފީއެއް ބޯލައިގެން ފިހާރައަށް ދިޔައެވެ.\nމިޝަލްގެ ފައިމަތީ ބޯ އަޅާލައިގެން މާޝާ އޮތީ ސީދާ މިޝަލް ގެ މޫނަށް ބަލާށެވެ. އެހެނަސް މިޝަލް މާ ބިޒީކޮށް އުޅުނީ ހަމިމާދޫއަށް ދާން ވާއިރަށް ނިންމަންޖެހޭ ކަންކަން ލެސަންޕްލޭންތަކެއް ތައްޔާރު ކުރުމުގައެވެ. "މާޝް ދީބަ ކޮފީއެއް" މާޝާ ތެދުވެގެން ގޮސް ކޮފީ ގިރައިގެން ގެނެސް ކޮފީ ޓޭބަލް މަތީ ކޮފީ ތަށި ބައިންދާފައި ހަމިމާދޫއަށް ގެންދާނެ ބައެއް ހެދުމާއި މިޝަލްގެ އަންނައުނު ޕެކް ކުރުމުގައި އުޅުނެވެ.


ރޫހާނީ އެއްޗެއް މީހަކަށް ހަމަލާދެނިކޮށް ފެންނަ ވީޑިއޯ އެއް އާއްމުވެއްޖެ — Ihavandhoo.com\nރޫހާނީ އެއްޗެއް މީހަކަށް ހަމަލާދެނިކޮށް ފެންނަ ވީޑިއޯ އެއް އާއްމުވެއްޖެ\n5 މެއި 20140ޢަބުދުﷲ ޙަމީދު\nމީހުން ނަގާ ފޮޓޯ ތަކާއި ވީޑިއޯ ތަށް ފަހުން ބަލާއިރު، އެއެއްޗެތިން ރޫހާނީ ބައެއް ކަންތައްތައް ފާހަގަވާ ވާހަކައަކީ ވަރަށް އާއްމު ވާހަކަ އެކެވެ. އެފަދަ ފޮޓޯތައް ނުވަތަ ވީޑިއޯތައް ކުރާވަގުތު ރޫހާނީ އެއްޗެއްގެ އިހުސާސް ވި ކަމެއްވެސް މިފަދަ ހާދިސާތަކުން މީހުންނަށް އެނގިފައެއް ނުވެއެވެ.\nނަމަވެސް މިފަހަރުގެ ވާހަކަ ތަފާތެވެ. މިވީޑިއޯއިން ފެންނަނީ އިމާރާތެއްގައި ހަރުކޮށްފައިވާ ސެކިއުރިޓީ ކެމެރާއަކަށް ރެކޯޑުކުރެވިފައިވާ މަންޒަރެކެވެ. މި ވީޑިއޯއިން ފެންނަނީ، އިމާރާތެއްގެ ކޯރިޑޯގައި ހިނގާލާފައި ދާ މީހެއްގެ ކުރިމައްޗަށް ކަޅު ކުލައިގެ ހިޔަންޏެއް އަރައި، އެ މީހާ ވައްޓާލާތަނެވެ. އަދި އެމީހާގެ ކަނާތު ފާގައި ހިފާފައި އެމީހާ ހިނގަމުންދިޔަ މިސްރާބަށް ދަމާފައި ގެންދާ ތަނެވެ.\nވީޑިއޯން ފެންނަ މީހާ ވައްޓާލައި ދަމާފަ ގެންދަން ފެށުމުން އެ ރޫހާނީ އެތީގެ ކިބައިން ސަލާމަތްވުމަށް އުޅުނުތަން ފެނެއެވެ. ދެން އެމީހާގެ ފައިން ދޫކޮށްލުމަށްފަހު ކުއްލިއަކަށް އެ ކަޅު ހިޔަނި އެތަނުން ޣައިބު ވާތަން ފެނެއެވެ.\nވެއްޓިފައި އޮތް މީހާ އައި ކޮޅަށް ދުވެފައި ދާއިރު، ފަސްއެނބުރި ބަލަމުން ދާތަން އެ ވީޑިއޯއިން ފެނެއެވެ. މިވޯޑިއޯގެ އަސްލު ނޭނގޭ ނަމަވެސް، އިންޓަރނެޓުގައި މިވީޑިއޯ ދަނީ ހަލުއިކަމާއި އެކު ދައުރުވަމުންނެވެ. ޔޫޓިއުބަށް އަޕްލޯޑުކޮށްފައިވާ މިވީޑިއޯއަށް މިހާރު ވަނީ މިލިޔަނެއްހާ ހިޓްސް ލިބިފައެވެ.\nމިވީޑިއޯއަށް ކޮމެންޓު ކޮށްފައިވާ ބައެއް މީހުން އެމީހުންނަށް ދިމާވެފައިވާ ރޫހާނީ ވާހަކަތައް ކިޔާދީފަ ވާއިރު، އަނެއްބަޔަކު ބުނަނީ މިވީޑިއޯއިން ފެންނަނީ ކޮމްޕިއުޓަރ އިން އެޑިޓުކޮށް ހަދާފައިވާ މަންޒަރެއް ކަމަށެވެ.


REPORT: Corruption aa dhekolhu hanguraama, rayyithunah dhahkaa dhalha eh?\nކޮރަޕްޝަނުގެ މައްސަލަތަކަށް އިންސާފު ހޯދަން ރައްޔިތުން ބޭނުންވޭ--\nކޮރަޕްޝަނާ ދެކޮޅު ހަނގުރާމަ، ރައްޔިތުންނަށް ދައްކާ ދަޅައެއް؟\n09 ޑިސެމްބަރ 2020 - 11:38:04\nކޮރަޕްޝަނާއި ނަހަމަ ނުފޫޒުގެ ދަލުގައި ރާއްޖެ ޖެހިފައި ވާތާ އެތައް ޒަމާނެއް ވެއްޖެ އެވެ. ހާމައަށް ކޮރަޕްޝަނުގެ ކުޅިގަނޑު ކުޅުނު ދުވަސްވަރެއް މީގެ މަދު އަހަރުތަކެއް ކުރިން ދިމާވި އެވެ. މިހާރު ދިމާވެފައި މިވާ ކޮވިޑް-19 ބަލިމަޑުކަމުގެ ތެރެއިން ވެސް ތުންތުން މަތިން ދެކެވެނީ ބައެއްގެ ޖީބަށް ބަރު ކުރަމުންދާ ކަމުގެ ވާހަކަ އެވެ.\nކޮރަޕްޝަނަކީ ކޮން އެއްޗެއް ކަމެއް އިހު ޒަމާނުގަައި އޮންނަނީ ވަކިނުވެފަ އެވެ. ބޮޑު މީހާއަށް ވައިޖަހައިގެން ކަން ކުރާ އުސޫލު ހަރުލާފައި ވުމުން، އެއީ މާ ބޮޑު މައްސަލައެއްގެ ގޮތުގައި ބެލެވިފައެއް ނޯވެ އެވެ. ނަމަވެސް "ހަކުރު ދެންޏާ ބޮޑުބޭބެ" އަދި ކެޔޮކޭ ވަރު އިނގޭނީ ބިތުފަންގި ނެގީމަ" އޭ ބުނާ ބުނުން ފަދަ ބަސްތަކުން ކާބަފައިންގެ ތެރޭގައި ވެސް މިކަމުގެ ކަންބޮޑުވުން އޮތް ކަން އެނގެ އެވެ.\nކޮރަޕްޝަނުގެ ނުބައި ރޯޅި އެނބުރެމުން ގޮސް ކޮރަޕްޝަނަކީ މައްސަލައެއް ނޫން ކަމަށް މީގެ އަހަރުތަކެއް ކުރިން ބައެއް މީހުންނަށް ހީވި އެވެ. ކަމެއް ޖެހުމުން ކޮންމެ މީހަކު ވެސް ގޮސް އުޅުނީ "ބްރޯ" ކައިރިއަށެވެ. ހިފެހެއްޓުމެއް ނެތި "ބްރޯ" ގެ ފައިސާތައް ބަހަމުން ދިޔަ ގޮތުން ވެސް މިކަމުގައި ނުބައެއް އުޅޭ ކަން އެއީ އެންމެންނަށް އެނގެން އޮތް ބޮޑު ސިއްރެކެވެ.\nއެ ކަންތައްގަނޑު ހުޅު ބޮޑުވަމުން ގޮސް މުޅި ތަނަށް ފެތުރި އަނދާ އަޅިއަށް ވި އިރު ލިބޭނެ ގެއްލުމެއް ލިބި ނިމިއްޖެ އެވެ. ދިވެހި ރައްޔިތުންގެ ހަޒާނާއިން 1.4 ބިލިއަން ރުފިޔާ ވީ ގޮތެއް ނޭނގި ގެއްލިއްޖެ އެވެ. ފައިސާ ބެހި މީހުންނާއި އޭގައި ހިފި މީހުންގެ ނަންތައް ބާރު ސްޕީޑުގައި ދައުރުވި އެވެ. ނަމަވެސް އެއް ވެރިކަން ނިމި އަނެއް ވެރިކަން އައިސް ތިންވަނަ އަހަރު ފަށައިގެން ދާއިރު، ލިބުނު އިންސާފާ މެދު ރައްޔިތުން މާ ހިތްހަމައެއް ނުޖެހެ އެވެ.\nރައްޔިތުންގެ ހަޒާނާއިން ގެއްލުނު އެ ފައިސާތައް ކޮބާ ހެއްޔެވެ؟ ފައިސާ ބެހި މީހުންގެ ބޮޑުންނާ ދައުލަތުން އެއްބަސްވުން ހަދާ ކޯޓުން ޖަލު ހުކުމްތައް އިއްވި ނަމަވެސް އެމީހުން ތިބީ އަމިއްލަ ގޭގެ ފިނި ކޮޓަރީގެ މަދު ގޮދަޑިތަކުގައި ނިދާށެވެ. މިއީ ލިބެމުންދާ އިންސާފާ މެދު ރައްޔިތުން ހިތްހަމަނުޖެހޭ އެއް ސަބަބެވެ.\nބައެއް މީހުން ސިފަކުރާ ގޮތުގައި އެމްއެމްޕީއާރްސީ ހިޔާނާތަށް އިންސާފު ހޯދައިދޭނެ ކަމަށް ބުނެ ސަރުކާރުން ދައްކާ ވާހަކައަކީ ރައްޔިތުންނަށް ދައްކާ ދަޅަ އެކެވެ. ކޮރަޕްޝަނާއި އިންސާފު ހޯދުމާ މެދު ރައްޔިތުންގެ މެދުގައި އެހާވެސް އިތުބާރު ކުޑަ އެވެ.\nމިހާރު ކުރިމަތިވެގެން މި އުޅޭ ބަލިމަޑުކަމުގެ ތެރެއިން ކޮރަޕްޝަނުގެ އަމަލެއް ހިންގަފާނެ ކަމަށް މީހަކު ހީ ނުކުރާނެ އެވެ. އެކަމަކު އެއީ ވެސް ކުށް ހީ އެކެވެ. ވެންޓިލޭޓަރު ހޯދުމުގެ ނަމުގައި ހެލްތު މިނިސްޓްރީގެ ތެރެއިން ހިންގި ޖަރީމާ އޮތީ ހާމައަށް ފެންނާށެވެ. މިކަމުގައި މިހާތަނަށް އިންސާފުގެ ކޮޅުމަތި ވެސް އަދި ނުފެނެ އެވެ.\n"... ކޮވިޑް-19 ބަލިމަޑުކަމުގެ ތެރެއިން ލިބުނު އެންމެ މުހިއްމު އެއް ފިލާވަޅަކީ ކިތައްމެ ބޮޑު ނުރައްކާތެރި ބަލިމަޑުކަމެއްގައި ވެސް ކޮރަޕްޝަނުގެ އަމަލުތައް ހިންގާ މީހުން އެއްވެސް އިންސާނިއްޔަތު ކަމެއް ނެތި ރައްޔިތުންގެ މުދަލާއި ފައިސާ ނަހަމަ ގޮތުގައި ބޭނުން ކުރަން ފަސް ނުޖެހޭނެ ކަމެވެ،" މިއަދު ފާހަގަކުރާ ބައިނަލްއަގްވާމީ އެންޓި ކޮރަޕްޝަން ދުވަހާ ގުޅިގެން އޭސީސީގެ ރައީސް މަރިޔަމް ޝިއުނާ ދެއްވި ހިތާބުގައި ވިދާޅުވެފައި ވެއެވެ.\nކޮންމެއަކަސް މި މައްސަލަތަކާ ހުރެ އެންމެ ބޮޑު ފާޑުކިޔުމެއް އަމާޒުވާ އެއް ބަޔަކީ ކޮރަޕްޝަނުގެ މައްސަލަތައް ބެލުމަށް އުފައްދާފައިވާ މިނިވަން، މުސްތަގިއްލު އެންޓި ކޮރަޕްޝަން ކޮމިޝަން އެވެ. ރައްޔިތުންގެ ގިނަ ބައެއްގެ ފާޑުކިޔުމުގެ އިތުރުން ސަރުކާރުގެ ބައެއް ފަރާތްތަކާއި ރައްޔިތުންގެ މަޖިލީހުގެ ތެރެއިން ވެސް ގޯސް ކުރަނީ އޭސީސީ އެވެ.\nކޮރަޕްޝަން ހުއްޓުވުމަށް ނިޒާމީ ބަދަލުތަކެއް ގެންނަން ޖެހޭ ކަމަށް އޭސީސީގެ ރައީސް މިއަދު ދެއްވި ހިތާބުގައި ވިދާޅުވެފައި ވާއިރު، އެ ބަދަލުތައް ގެނެސްގެން ނަމަވެސް ރާއްޖެ މިއަދު މި އޮތް ހާލަތުން އެހެން ހާލަތަކަށް އެބަ ގެންދަން ޖެހެ އެވެ. ބަލިމަޑުކަމެއްގެ ތެރެއިން ކޮރަޕްޝަނަށް އިތުރު ދޮރުތައް ހުޅުވޭނެ ކަން ދެނެތިބެ، ފާރަވެރިވާން ޖެހެ އެވެ. އަދި މައްސަލަތައް ތަހުގީގު ކުރުމުގައި ހަރުދަނާ އުސޫލުތައް ގެންގުޅެ، އަދަބު ދިނުމުގައި ވެސް ފުރިހަމަ އިންސާފަށް ވާސިލްވާން ޖެހެ އެވެ.\nއަލަށް އިންތިހާބުވި ކައުންސިލްތަކަށް އެއްއަހަރު!


India ge MP govaigen dhathuru nukuran airline thakun ninmaifi | Mihaaru\nއެއާ އިންޑިއާގެ މުވައްޒަފެއް ގައިގައި ތަޅައިގަތް އިންޑިއާގެ ރައްޔިތުންގެ މަޖިލިހުގެ މެމްބަރު ރަވިންދުރަ ގައިކްވާދު ނޫސްވެރިންނާ ވާހަކަ ދައްކަވަނީ: އޭނާ ގޮވައިގެން ދަތުރުނުކުރަން އިންޑިއާގެ މައި ފަސް އެއާލައިނުން ވަނީ ނިންމާފައި.\nމުވައްޒަފަކަށް އަނިޔާކުރި އިންޑިއާގެ މަޖިލިސް މެންބަރު ގޮވައިގެން ދަތުރުނުކުރަން އެއާލައިންތަކުން ނިންމައިފި\n24 މާޗް 2017 - 22:534comments\nވެރިކަން ކުރާ ބީޖޭޕީއާ ގުޅިފައިވާ، ހިންދޫންގެ ހަރުކަށި ޕާޓީ، ޝިވް ސެނާގެ ފަރާތުން ރައްޔިތުންގެ މަޖިލިހަށް ހޮވިފައިވާ ރަވިންދުރަ ގައިކްވާދުގެ އަމަލުގެ ސަބަބުން އިންޑިއާގެ ވައިގެ އިންޑަސްޓްރީގެ އިތުރުން އާންމުން ވެސް ވަނީ ވަރަށް ބޮޑަށް ހިތްހަމަނުޖެހިފަ އެވެ.\nއިއްޔެ އެއާ އިންޑިއާގެ ފްލައިޓަކަށް އަރުއްވާފައި އޭނާ އެދިވަޑައިގަތީ ބިޒްނަސް ކްލާހުގެ ގޮނޑިއަކަށެވެ. އެކަމަކު އެއީ ހަމައެކަނި އިކޮނޮމީ ކްލާހުގެ ފްލައިޓަކަށް ވާތީ އެކަން ކުރެވޭ ގޮތެއްނުވި އެވެ. މައްސަލަ ގޯސްވީ ޕޫނޭ އިން ދިއްލީ އަށް ދަތުރުކުރި ފްލައިޓް ދިއްލީ އަށް ޖެއްސި ފަހުންނެވެ. ފްލައިޓުން ފައިބައިވަޑައިގަންނަވަން އޭނާ ދެކޮޅުހެއްދެވި އެވެ. އެހެންކަމުން އެވަގުތު ޑިއުޓީ މެނޭޖަރު ބޯޓަށް އަރައި، ކަމުގެ ހަގީގަތް އޮޅުންފިލުވައިދިނެވެ. އެކަމަކު ގައިކްވާދު އިސްކުރެއްވީ އަތެވެ.\nއޭނާގެ ފައިވާނުން "25 ފަހަރު ޖެހި" ކަމަށް، ގައިކްވާދު އަމިއްލަ އަށް ވަނީ މީޑިއާގައި ވިދާޅުވެފަ އެވެ.\n"އަހަންނަކީ ބީޖޭޕީގެ އެމްޕީއެއް ނޫން، އަހަންނަކީ ޝިވް ސޭނާގެ އެމްޕީއެއް. އަހަންނަކަށް އެއްވެސް ކަހަލަ މަލާމާތަކަށް ކެތެއްނުކުރެވޭނެ. އެ މުވައްޒަފު ޝަކުވާކުރިޔަދީ. އަހަރެން ޝަކުވާކުރާނީ ރައްޔިތުންގެ މަޖިލިހުގެ ރައީސާއި އެހެން އިދާރާތަކަށް،" މީޑިއާ އަށް އޭނާ ވިދާޅުވި އެވެ.\nއެއާ އިންޑިއާގެ 60 އަހަރުގެ މުވައްޒަފާ މެދު އެގޮތަށް އަމަލްކުރެއްވުމުން ފެޑެރޭޝަން އޮފް އިންޑިއަން އެއާލައިންސް (އެފްއައިއޭ)ގައި ހިމެނޭ ހުރިހާ އެއާލައިންތަކުން ގައިކްވާދު ގޮވައިގެން ދަތުރުނުކުރަން ނިންމާފައިވާ ކަމަށް، އެއާ އިންޑިއާ އިން ބުނެ އެވެ.\nއެފްއައިއޭގެ މެމްބަރުންގެ ތެރޭގައި އެއާ އިންޑިއާގެ އިތުރުން ހިމެނެނީ ޖެޓް އެއާވޭސް އާއި ސްޕައިސް ޖެޓާއި ގޯ އެއާ އަދި އިންޑިގޯ އެވެ.\nއެއާލައިންތަކުގެ އިތުރުން އިންޑިއާގެ ޕައިލެޓުން ތަމްސީލްކުރާ ކޮމާޝަލް ޕައިލެޓް އެސޯސިއޭޝަނުން ވަނީ، ގައިކްވާދު އިންނަ އެއްވެސް ފްލައިޓެއް ނުދުއްވަން ވެސް މެމްބަރުންގެ ކިބައިން އެދިފަ އެވެ.\nއޭނާގެ އަމަލާ މެދު މައާފަށް އެދިވަޑައިނުގަންނަވާނެ ކަމަށް މިއަދު ވެސް ގައިކްވާދު ވިދާޅުވި އެވެ.\nއަނިޔާ ލިބުނު މުވައްޒަފު ބުނީ ތަޅައިގަތުމުން އޭނާގެ އައިނު ވެސް ހަލާކުވި ކަމަށެވެ.\n"އަހަރެން ބުނީ އޭނާ އެދިވަޑައިގެންނެވި ކަންތައް އެއީ ކޮށްދެވެން އޮތް ކަމެއް ނޫނޭ. އެހެން ބުނުމާ އެކު އަހަންނާ ދިމާއަށް ނުބައި އެއްޗެހި ގޮވަން ފެށީ،" މުވައްޒަފު ބުންޏެވެ.\n"އަހަރެމެން ތަމްސީލްކޮށްދޭ ރައްޔިތުންގެ މަޖިލިހުގެ މެމްބަރުންގެ ފެންވަރަކީ އެއީ ނަމަ، މި ގައުމު ސަލާމަތްކޮށްދޭން ކަލާނގެ ކިބައިން އެދެން."\nކަމާ ބެހޭ ރަސްމީ ފަރާތްތަކުން ވެސް ގައިކުވާދާ މެދު ފިޔަވަޅު އަޅަން އެފްއައިއޭ އިން ގޮވާލި އެވެ.\n"އަހަރެމެންގެ މުވައްޒަފަކަށް ދޭ ހަމަލާއަކީ އަހަރެމެން އެންމެންނަށް ވެސް އަމާޒުވާ ހަމަލާއެކެވެ. އަދި އެއީ ރަނގަޅު ދިރިއުޅުމެއް ހޯދަން ބުރަކޮށް މަސައްކަތްކުރާ، ގާނޫނަށް ތަބާއަވާ އާންމު ރައްޔިތުންނަށް ވެސް ދޭ ހަމަލާއެކެވެ،" އެފްއައިއޭގެ ބަޔާނުގައި ބުނެފައިވެ އެވެ.\nއިންޑިއާގެ ސިވިލް އޭވިއޭޝަން މިނިސްޓަރު އަޝޯކް ގަނަޕަތީ ރާޖޫ، ރައްޔިތުންގެ މަޖިލިހުގައި ރިޕޯޓަރުން ކައިރީ ވިދާޅުވީ އެއްވެސް ރައްޔިތަކު އެގޮތަށް އަމަލްކޮށްގެން ނުވާނެ ކަމަށެވެ.\n"ގަޔަށް އަތްލުމަކީ ހިތްވަރުދޭ ކަމެއް ނޫން، އެފަދަ އަމަލްތައް އަބަދުވެސް ކުށްވެރިކުރަން،" އޭނާ ވިދާޅުވި އެވެ.


ކޮމިޝަނަރ އޮފް ޕްރިޒަންސް ހުޅުމާލޭ ޖަލުގައި މިހާރު ކުރިއަށްދާ މޯލްޑިވް ގޭހުގެ ގޭސްފުޅިތައް މަރާމާތުކުރުމުގެ މަސައްކަތްތައް ބައްލަވާލައްވައިފި\nކޮމިޝަނަރ އޮފް ޕްރިޒަންސް ޢަބްދުﷲ މުނާޒް އިއްޔެ ހުޅުމާލެ ޖަލަށް ޒިޔާރަތްކުރައްވާ މިހާރު އެޖަލުގައި ކުރިއަށްދާ މޯލްޑިވް ގޭހުގެ ގޭސްފުޅިތައް މަރާމާތުކުރުމުގެ މަސައްކަތްތައް ކުރިއަށްދާގޮތް ބައްލަވާލައްވައިފި އެވެ.\nމި ޒިޔާރަތަކީ، މޯލްޑިވް ގޭސް އާއިއެކު ވެވުނު އެއްބަސްވުމުގެ ދަށުން މިހާރު ހުޅުމާލޭގައި ކުރިއަށްދާ މޯލްޑިވް ގޭހުގެ ގޭސްފުޅިތައް މަރާމާތުކޮށް، އެޖަލުގައި ކުރިއަށްދާ އެހެނިހެން ވެސް މަސައްކަތްތައް ކުރިއަށްދާގޮތް ބައްލަވާލެއްވުމަށް ކުރެއްވި ޒިޔާރަތެކެވެ. މި އެއްބަސްވުމަކީ، މޯލްޑިވް ގޭހުގެ ގޭސްފުޅިތައް ޤައިދީން ލައްވާ މަރާތުކުރުވުމަށް ވެވުނު އެއްބަސްވުމެކެވެ. މި މަސައްކަތްތަކީ ޤައިދީންނަށް އެމީހުން ކުރާ މަސައްކަތުގެ އުޖޫރަދޭގޮތަށް ހަމަޖެހިގެން ކުރުވޭ މަސައްކަތެކެވެ.\nމި ޒިޔާރަތުގައި ކޮމިޝަނަރ އޮފް ޕްރިޒަންސް ވަނީ ހުޅުމާލެ ޖަލުގެ ސީނިއަރ މެނޭޖްމެންޓާ ވެސް ބައްދަލުކުރައްވާ، ޖަލުގެ ޙާލަތާއި ޖަލުގެ ކަންކަން މިހާރަށް ވުރެ ހަރުދަނާ ކުރުމަށް ކުރެވިދާނެ ކަންކަމާއި ގުޅޭގޮތުން މަޝްވަރާކުރައްވައިފި އެވެ.\nމި ޒިޔާރަތުގައި ކޮމިޝަނަރ އޮފް ޕްރިޒަންސް އާއި އެކު ޑެޕިއުޓީ ކޮމިޝަނަރ އޮފް ޕްރިޒަންސް އިބްރާހީމް މުޙައްމަދު ދީދީ ވެސް ބައިވެރިވެވަޑައިގެންނެވި އެވެ.


Irfan Khan aai Rishi Kapoor ge kulli vakvun - vNews.mv\nރިޝީ ކަޕޫރު (ކ) އަދި އިރްފާން ޚާން:\nއިރްފާން ޚާންއާއި ރިޝީ ކަޕޫރުގެ ކުއްލި ވަކިވުން\nސައިފް އަޒްހަރު 30 April 2020, 23:26\nއިރްފާން ޚާން އިއްޔެ މަރުވިއިރު ރިޝީ މަރުވީ މިއަދު\nހިންދީ ފިލްމީ ދުނިޔޭގެ ލެޖެންޑް ރިޝީ ކަޕޫރު މަރުވެފައިވަނީ މިއަދުގެ ވަރަށް ހެނދުނާއެވެ.\nރިޝީ ކަޕޫރު މަރުވެފައިވަނީ މުމްބާއީގެ އެޗްއެން ރިލަޔަންސް ހޮސްޕިޓަލްގައި ފަރުވާދެމުން ގެންދަނިކޮށެވެ.\nއުމުރުން 67 އަހަރުގެ ރިޝީ ކަޕޫރު ލޭގެ ކެންސަރުބަލީގައި ފަރުވާ ހޯދަމުންގެންދާތާ ދެއަހަރުވެއްޖެއެވެ.\nލޭގެ ކެންސަރަށް ފަރުވާހޯދުމަށް އެމެރިކާގައި އަހަރެއްހާ ދުވަސް ހޭދަކުރުމަށްފަހު ރިޝީ ކަޕޫރު އެނބުރި އިންޑިއާއަށް އައިސްފައިވަނީ މިދިޔަ އަހަރުގެ ސެޕްޓެމްބަރުމަހުއެވެ.\nމިއަހަރުގެ ފެބްރުއަރީ މަހުވެސް ރިޝީ ކަޕޫރު ދެފަހަރަށް ހޮސްޕިޓަލުގައި އެޑްމިޓް ކޮށްފައި ވެއެވެ.\nއެންމެފަހުން މިދިޔަ ބުދަދުވަހުގެ ހެނދު އަނެއްކާވެސް ހޮސްޕިޓަލަށް ގެންދެވުނީ، ނޭވާލާން އުނދަގޫވެގެން ކަމަށް ރިޝީގެ އެއްބަނޑު އެއްބަފާ އެންމެ ދޮށީ ބޭބެ ރަންދީރު ކަޕޫރު ބުނެފައި ވެއެވެ.\nރިޝީ ކަޕޫރު މިއަދު ހެނދުނު މަރުވިއިރު، ކައިރީގައި އަންހެނުން ނީޓޫ ކަޕޫރު ހުއްޓެވެ.\nއަދި ރިޝީ ކަޕޫރުގެ ޖަނާޒާގެ ކަންކަން ފުރިހަމަކޮށް ހަށިގަނޑު މިހާރުވަނީ އަންދާލާފައެވެ.\nޖަނާޒާގެ ކަންތަކުގައި އިސްކޮށް އުޅުނީ ރިޝީގެ ފިރިހެން ދަރިފުޅު އަދި މަޝްހޫރު ފިލްމީ ތަރި ރަންބީރު ކަޕޫރެވެ.\nކޮވިޑް-19 ބަލީގެ ހާލަތާ ގުޅިގެން މުޅި އިންޑިއާ ލޮކްޑައުންކޮށް، ދަތުރުފަތުރުގެ ނިޒާމުވެސް ހުއްޓުމަކަށް ގެނެސްފައިވާތީ، ރިޝީގެ ޖަނާޒާގައި ބައިވެރިވާން ފުރުސަތު ލިބުނީ އާއިލާ މެމްބަރުންނާއި، ގާތް ރަހްމަތްތެރިންގެ ޖުލްމަ 20 މީހުންނަށެވެ.\nއޭގެ ތެރޭގައި ހިމެނެނީ، ރިޝީގެ އަނބިމީހާ ނީޓޫގެ އިތުރުން، އެއްބާނޑު އެއްބަފާ މީހުން ކަމުގައިވާ ރީމާ، މަނޯޖް، އަރްމާން، އާދާރް، އަނީޝާ، ރަޖީވް ކަޕޫރު، ރަންދީރު ކަޕޫރާއި، އެ އާއިލާއާ ގާތް މީހުން ކަމުގައިވާ ސައިފް އަލީ ޚާން، ކަރީނާ ކަޕޫރު، އަބީޝެކް ބައްޗަން، އާލިއާ ބަޓް، ޑރ. ޓަރަންގް، އާޔަން މުކަރްޖީ، ޖެއި ރާމް، ރޯހިޓް ދަވަން އަދި ރާހުލް ރަވާއިލްއެވެ.\nރަންބީރު ކަޕޫރު އިސްވެ ޖަނާޒާ ކުރިއަށް ގެންދިޔައިރު، ލޮކްޑައުންގެ ސަބަބުން ރިޝީގެ އަންހެން ދަރިފުޅު ރިއްދިމާ ކަޕޫރު ސާހިނީ އަކަށް ޖަނާޒާއަށް ނާދެވުނެވެ. އޭނާ ހުރީ ނިއުދިއްލީގައި ތާށިވެފައެވެ.\nހިންދީ ފިލްމީ ދުނިޔެއާއި، ހޮލީވުޑް އެތައް ފިލްމެއް ކުޅެފައިވާ، އިންޑިއާ ދުށް ވަރަށް ތަފާތު އެއް ތަރިކަމަށްވާ އިރްފާން ޚާން މުމްބާއީގެ ކޮކިލަބެން ދިރުބާއި އަމްބާނީ ހޮސްޕިޓަލްގައި އެޑްމިޓްކުރެވުނީ މި އޭޕްރީލްމަހުގެ 28 ވަނަ ދުވަހުއެވެ. އޭނާ ކޮލޯން ކެންސަރަށް ފަރުވާ ހޯދަމުންދާތާވެސް އެތައް ދުވަހެއް ވެއްޖެއެވެ.\nއިރްފާން ޚާންއަށް ހޮސްޕިޓަލުގެ އައިސީޔޫގައި ފަރުވާ ދެމުން ގެންދަނިކޮށް މަރުވެފައިވަނީ އިއްޔެއެވެ. މަރުވިއިރު އުމުރަކީ 53 އަހަރެވެ.\nއިރްފާން ޚާން އިއްޔެ މަރުވީ، އޭނާގެ މަންމަ ޖައިޕޫރުގައި މަރުވިތާ ހަތަރުވަނައަށް ވީދުވަހުއެވެ.\nއިރްފާން ޚާންގެ އަނބިމީހާއަކީ ހިންދޫ ބްރަހްމިންއެކެވެ. އެދެމަފިރިންގެ ދެ ފިރިހެންކުދިން ތިބެއެވެ. އެއީ، އަޔާން ޚާން އަދި ބާބިލް ޚާންއެވެ.\nއިރްފާން ޚާންއަށް ކެންސަރު ޖެހިފައިވާކަން އޭނާ ހާމަކުރީ 2018 ވަނަ އަހަރުއެވެ. އޭގެފަހުން މިދިޔަ އަހަރުގެ ތެރޭގައި އޭނާ ބޭރު ގައުމުތަކުން އެތައް ފަރުވާއެއް ހޯދާފައި ވެއެވެ\nއިރްފާން ޚާން ވަރަށް ކުޑައިރު ފިލްމީ ދާއިރާއަށް ނުކުމެފައިވާއިރު، އޭނާވަނީ ހޮލީވުޑްގެ މަޝްހޫރު ފިލްމުތައްވެސް ކުޅެފައެވެ. އެގޮތުން، ފާހަގަކޮށްލެވޭ ފިލްމުތަކުގެ ތެރޭގައި "ސްލަމްޑޯގް މިލިއަނަރ"، "ޖުރަސިކް ވޯރލްޑް"، "ދި އެމޭޒިންގ ސްޕައިޑަރމޭން" އަދި "ލައިފް އޮފް ޕައި" ފާހަގަ ކޮށްލެވެއެވެ.\nއޭނާއަށް ފިލްމީ ދުނިޔޭގެ އެންމެމަތީ ފަންތީގެ އެތައް އެވޯޑެއް ލިބިފައި ވެއެވެ.\nއިރްފާން ޚާން މަރުވުމާ ގުޅިގެން ހިތާމަފާޅުކުރި ފަރާތްތަކުގެ ބޮލީވުޑްގެ އިތުރުން ހޮލީވުޑްގެ މަޝްހޫރު އެތައް ތަރިންވެސް ހިމެނެއެވެ. އަދި އިންޑިއާގެ ބޮޑުވަޒީރު ނަރެންދުރަ މޯދީވެސް ހިތާމަފާޅުކުރައްވައި ޓްވީޓް ކުރައްވާފައި ވެއެވެ.


Mihaaru thibi councilerunge dhauru dhanmaalan vaguthee bileh!\nމިހާރު ތިބި ކައުންސިލަރުންގެ ދައުރު ދަންމާލަން ވަގުތީ ބިލެއް\nގާނޫނުއަސާސީ އަށް ބަދަލު ނުގެނެސް، މިހާރު ތިބި ކައުންސިލަރުންގެ ދައުރު ލޯކަލް ކައުންސިލު އިންތިހާބު ބޭއްވުމާ ހަމައަށް ދިގު ދެންމޭނޭ ގޮތް ހެދުމަށް މުޅިން އާ ބިލެއް ރައްޔިތުންގެ މަޖިލިހަށް ފޮނުވައިފިއެވެ.\n“ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުން ކަށަވަރުކުރުމުގެ ހާއްސަ ބިލު 2020” ގެ ނަމުގައި އެ ބިލު މަޖިލީހަށް ފޮނުއްވީ އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފެވެ. މިއަދުގެ ޖަލްސާގައި އެ ބިލްގެ ފުރަތަމަ ކިޔުން އިއްވުމަށް ވަނީ އެޖެންޑާކޮށްފައެވެ.\nހަސަން ލަތީފް ހުށަހެޅުއްވި ބިލްގައި ވަނީ ލޯކަލް ކައުންސިލް އިންތިހާބު ބާއްވާ އަލަށް ކައުންސިލަރުން އައްޔަން ކުރެވެންދެން މިހާރު ތިބި ހުރިހާ ރަށު ކައުންސިލަރުންނާއި އަތޮޅު ކައުންސިލަރުން މަގާމުގައި ދެމިތިބޭނެ ކަމަށެވެ. އެގޮތަށް ނިންމި ސަބަބެއްގެ ގޮތުގައި ވަނީ ކައުންސިލުތަކުގެ ދައުރު ހަމަވެ، ދިމާވެފައި އޮތް ހާލަތުގެ ސަބަބުން އިންތިހާބު ނުބޭއްވޭ ހާލަތު ކުރިމަތިވެއްޖެ ނަމަ ކައުންސިލުތައް ގާނޫނީ ހުސްކަމެއް ކުރިމަތިވެދާނެތީއެވެ.\nބިލްގައި ވަނީ ކައުންސިލްތައް ދެމިއޮންނަ މުއްދަތުގައި ގާނޫނުއަސާސީ އާއި އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނުން ކައުންސިލްތަކަށް ލިބިދޭ އެންމެހައި ބާރުތައް އެއްވެސް އިސްތިސްނާއެއް ނެތި، އެ ކައުންސިލްތަކަށް ލިބިގެންވާ ކަމަށެވެ.\nއަދި އެ މުއްދަތުގެ ތެރޭގައި ކައުންސިލްތަކުން ނިންމާ ނިންމުންތަކަކީ ގާނޫނުއަސާސީ އާއި ގާނޫނުގައިވާ ގޮތުގެ މަތިން ފުރިހަމަ ބާރުވެރިކަން ލިބިގެންވާ އަދި އެ ނިންމުންތަކަށް ކައުންސިލްތަކުން ޒިންމާވާން ޖެހޭނެ ނިންމުންތަކެއްގެ ގޮތުގައި ބެލެވޭނެ ކަމަށް ބިލްގައި ވަނީ ބުނެފައެވެ.\nއެ ބިލަށް އަމަލު ކުރަން ފަށާނީ ފާސްވެ ބިލު ތަސްދީކޮށް ގެޒެޓުގައި ޝާއިއުކުރާ ދުވަހުން ފެށިގެންނެވެ.\nލޯކަލް ކައުންސިލް އިންތިހާބުގެ ގާނޫނުގެ ދަށުން އިންތިހާބު ބާއްވައި އަލަށް އިންތިހާބު ކުރެވޭ ކައުންސިލަރުން، އެމީހުންގެ މަގާމާ ހަވާލުވާ ތާރީހުން ފެށިގެން މި ބިލް އުވޭނެ ކަމަށް ވެސް ހަސަން ލަތީފް މަޖިލިހަށް ފޮނުއްވި ބިލްގައިވެއެވެ.\nރާއްޖޭގެ ހާލަތު އާއްމު ހާލަތަކަށް ރުޖޫއުވެ ލޯކަލް ކައުންސިލް އިންތިހާބު ބޭއްވުމާ ހަމައަށް މިހާރު ހިނގަމުންދާ ކައުންސިލްގެ ދައުރު ދަންމާލުމަށް ބިލެއްދޫ ދާއިރާގެ މެންބަރު އަހުމަދު ހަލީމް (ދޮންބިލެތް) ގާނޫނުއަސާސީ އަށް ވަނީ އިސްލާހު ހުށަހަޅުއްވައިފައެވެ.\nއެކަމަކު، ބައެއް މެމްބަރުން ވިދާޅުވި ގޮތުގައި ސިއްހީ ކުއްލި ނުރައްކަލުގެ ހާލަތުގައި ގާނޫނުއަސާސީގައި އަތްލުމަކީ އެންމެ ރަނގަޅު ވަގުތެއް ނޫނެވެ. އެކަމަކު، އެހެން މެމްބަރުން ވިދާޅުވެފައި ވަނީ މިހާރު އިއުލާންކޮށްފައި ވަނީ ގާނޫނުއަސާސީގައި ބުނާ ފަދަ ކުއްލި ނުރައްކަލުގެ ހާލަތެއް ނޫން ކަމަށެވެ. އެހެންވެ، ގާނޫނުއަސަަސީގައި އަތްލުމަށް އެއްވެސް ހުރަހެއް އޮތް ކަމަށް ގަބޫލު ނުކުރައްވާ ކަމަށް ވެސް ބައެއް މެމްބަރުން ވިދާޅުވިއެވެ.


މުއްނި ކަޕް: ފައިނަލުގެ ޖާގަތައް ޕޮލިހާއި ގެލެކްސީ އަށް\nރޭ ކުޅުނު ސެމީ ފައިނަލް މެޗެއްގެ ތެރެއިން. ފޮޓޯ: އާޒިމް، މ. މުލައް\nމ. މުލަކު ޒުވާނުންނަށް އަމާޒުކޮށްގެން މުލަކުއަތޮޅު ކައުންސިލްގެ ނައިބު ރައީސް އަހުމަދު ހަސަން (މުއްނި) ބާއްވާ މުއްނި ކަޕް ފުޓްސަލް މުބާރާތުގެ ފައިނަލުގެ ޖާގަތައް ޕޮލިސް ޓީމާއި އެފްސީ ގެލެކްސީ ހޯދައިފިއެވެ. ހަ ޓީމު ބައިވެރިވި މި މުބާރާތުގެ ފައިނަލް މެޗު އޮންނާނީ މިރޭ 8:30 ގައި މުލަކު ޓާފް ފުޓްސަލް ދަނޑުގައެވެ.\nސެމީ ފައިނަލުގެ ފުރަތަމަ މެޗުގައި ރޭ ބައްދަލުކުރީ މިދިޔަ އަހަރުގެ ޗެމްޕިއަން މިސްޔޫ އާއި ޕޮލިސް ޓީމެވެ. ޗެމްޕިއަން މިސްޔޫ ކަޓުވާލުމަށްފަހު ޕޮލިސް ޓީމުން ފައިނަލުގެ ޖާގަ ކަށަވަރުކުރީ 2-0 އިން މެޗު ކާމިޔާބު ކޮށްގެންނެވެ. މެޗުގައި ޕޮލިސް ޓީމުގެ ފުރަތަމަ ގޯލު ޖެހީ އަލީ މުހައްމަދެވެ. އޭގެ ފަހުން އެޓީމަށް ލީޑު ފުޅާކޮށްދިނީ މުބާރާތުގައި ތަފާތު މޮޅު ކުޅުމެއް ދައްކަމުން އަންނަ ޕޮލިސް ޓީމުގެ އަބްދުﷲ ޖަމީލް އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ޕޮލިސް ޓީމުގެ ގޯލު ބެލެހެއްޓި ޔުސްރީ ރުސްދީ އެވެ.\nސެމީގެ ދެ ވަނަ މެޗު އެފްސީ ގެލެކްސީ ކާމިޔާބުކުރީ އެމްވައިއެސް އާއި ވާދަކޮށް 3-1 އިންނެވެ. ގްރޫޕް ސްޓޭޖުން އެއް ވަނަ ޓީމުގެ ގޮތުގައި ސެމީ އަށް ހޮވުނު ގެލެކްސީ ޓީމުން ޖެހި ތިން ގޯލުގެ ތެރެއިން ދެގޯލު ޖެހީ އަހުމަދު ރައިހާން އެވެ. ދެ ގޯލާއެކު މެޗުގެ މޮޅު ކުޅުންތެރިޔާގެ މަގާމް ވެސް ލިބުނީ ރައިހާނަށެވެ. ގެލެކްސީ ޓީމުގެ އަނެއް ގޯލު ޖެހީ އަހުމަދު ސައުދު އެވެ. އެމްވައިއެސް ޓީމުން މެޗުގައި ޖެހި ހަމައެކަނި ގޯލު ކާމިޔާބުކޮށްދިނީ އާއިދު މުހައްމަދު އެވެ.\nމުއްނި ކަޕްގެ ފުރަތަމަ މުބާރާތް ބޭއްވީ މިދިޔަ އަހަރުގެ އޮގަސްޓް މަހުގެ ތެރޭގައެވެ. އެ މުބާރާތުގެ ޗެމްޕިއަންކަން މިސްޔޫ ޓީމު ހޯދި ފައިނަލުގައި ދި ގޯޅިއަންސް ބަލިކޮށްގެންނެވެ. މިފަހަރުގެ މުބާރާތުގެ ސެމީ ފައިނަލުން މިސްޔޫ ޓީމު ކެޓިއިރު ގޯޅިއަންސް ވަނީ ގްރޫޕް ސްޓޭޖުން ކަޓައިފައެވެ. މިއަހަރުގެ ޗެމްޕިއަން ޓީމަށް 10،000 ރުފިޔާ ދޭގޮތަށް ވަނީ ހަމަޖެހިފައެވެ.\nމ. މުލަކު މުއްނި ކަޕް, މ. މުލައް


Maduvvareegai zuvaanaku dhanjehigen maruvejje\nމަޑުއްވަރީގައި ޒުވާނަކު ދަންޖެހިގެން މަރުވެއްޖެ\nރ. މަޑުއްވަރީގައި 28 އަހަރުގެ ޒުވާނަކު ދަންޖެހިގެން މަރުވެއްޖެއެވެ. ދަންޖެހިގެން މަރުވެފައިވަނީ ހުސައިން ނާއިފްއެވެ. މީދޫ ޓައިމްސްއަށް މައުލޫމާތު ލިބިފައިވާގޮތުގައި މަރުވެފައިވަނީ އުމުރުން 28 އަހަރުގެ ފިރިހެނެކެވެ. މި ޒުވާނާ ދަންޖެހިފައިވަނީ އޭނާ ދިރިއުޅޭ ކޮޓަރީގެ ފަންކަލުގައި ބެޑްޝީޓެއް އައްސައިގެންކަމަށްވެސް މީދޫ ޓައިމްސްއަށް މައުލޫމާތު ލިބިފައިވެއެވެ.\nމީދޫ ޓައިމްސްއަށް މައުލޫމާތުދެމުން މަޑުއްވަރީ ރައްޔިތަކު ބުނީ އެޒުވާނާ ދަންޖެހިފައިހުއްޓާ ފެނިފައިވަނީ މިރޭ 7:45 ހާއިރު ކަމަށެވެ. އަދި އެޒުވާނާ މިއަދު ހަވީރު5ޖެހިއުރުވެސް ރަށުތެރެއިން ފެނިފައިވާކަމަށާއި އަދި އެއްވެސް ބައްޔެއް ހުންނަކަން ފާހަގަކުރެވިފައިނުވާކަމަށްވެސް އޭނާ މައުލޫމާތުދިނެވެ.\nފުލުހުން މިހާރު އެގޭތެރޭގައި ހަރަކާތްތެރިވަމުން އަންނަކަމަށްވެސް މީދޫ ޓައިމްސްއަށް މައުލޫމާތުލިބިފައިވެއެވެ. މި ޒުވާނާ ފެނުނުއިރު ދަންޖެހުނުތާ ގަޑިއިރެއްހާއިރުވެފައިވާނެކަމަށްވެސް މީދޫ ޓައިމްސްއަށް މައުލޫމާތުދެމުން އެރަށުގެ ރައްޔިތަކު ބުންޏެވެ.


UK In Fenunu Covid Aa Vahtharu Maafaseyhain Fethurey Kamah Lafaakoffi - Vaguthu\nއިނގިރޭސިވިލާތުން މިހާރު އަލަށް ފެނިގެން އުޅޭ ކޮވިޑް-19 ޑެލްޓާ ޕްލަސް ވޭރިއަންޓް މާފަސޭހައިން، މާއަވަހަށް އެކެއްގެ ގައިން އަނެކަކަށް ފެތުރޭ ކަމަށް ލަފާކުރެވޭ ކަމުގައި އެގައުމުގެ އޮފިޝަލުން ބުނެފިއެވެ.\nޑެލްޓާ ޕްލަސް ނުވަތަ AY.4.2 ކޮވިޑް ވޭރިއަންޓްގެ މާގިނަ މައުލޫމާތުތަކެއް އަދި ސިއްހީ ދާއިރާގެ ތަޖުރިބާކާރުންނަށް ވެސް ނުލިބެއެވެ. އަދި އާވޭރިއަންޓްގެ ކަންކަން އަންނަނީ ދިރާސާ ކުރަމުންނެވެ. އިނގިރޭސިވިލާތުގައި މިހާރު ކޮވިޑަށް ފައްސިވާ މީހުންގެ އަދަދު ރެކޯޑް މިންވަރަކަށް އިތުރު ވެގެން ގޮސްފައިވާ އެއްސަބަބަކީ ވެސް ޑެލްޓާ ޕްލަސް ވޭރިއަންޓަށް ވެދާނެ ކަމަށް ތަޖުރިބާކާރުން ލަފާކުރެއެވެ.\nއިނގިރޭސިވިލާތުން ކޮވިޑަށް ފައްސިވާ މީހުންގެ އަދަދު މިހަފްތާގައި ހުރީ ކުރީ ހަފްތާއަށްވުރެ %6 މަތީގައެވެ.\nވައިރަސް އަށް ބަދަލުތައް އައުމަކީ އަބަދުވެސް ހިނގަމުންދާ ކަމެކެވެ. ސައިންސްވެރިންގެ މެދުގައި އެންމެ ބޮޑު ކަންބޮޑުމެއް އޮތީ ވައިރަސްއަށް ބަދަލުތަކެއް އައިސް މިހާރު ހުރި ވެކްސިނަށް ނުގުޑާފަދަ ވޭރިއަންޓަކަށް އަލަށް ފެތުރޭ ވޭރިއަންޓް ވުމެވެ. ނަމަވެސް އަދި މިވޭރިއަންޓަކީ ވެކްސިނަށް ނުގުޑާ ވޭރިއަންޓެއް ކަމަށް ލަފައެއް ނުކުރެވެއެވެ.\nމިހާރު އިނގިރޭސިވިލާތުން ފެނިގެން އުޅޭ ޑެލްޓާ ޕްލަސް ވޭރިއަންޓް އެމެރިކާ އާއި ޑެންމާކުން ވެސް މިހާރު ވަނީ ފެނިފައެވެ. ނަމަވެސް އެއިން އެއްވެސް ގައުމެއްގައި އަދި މިވޭރިއަންޓް މާފަސޭހައިން ފެތުރޭކަން ލަފާކުރެވިފައެއް ނުވެއެވެ.\nއިނގިރޭސިވިލާތުގެ ހެލްތު ސެކިއުރިޓީ އެޖެންސީގެ ޗީފް އެގްޒެކެޓިވް ޑރ.ޖެނީ ހެރިސް ވިދާޅުވީ އަލަށް ފެނިގެން އުޅޭ ވޭރިއަންޓާއި ގުޅޭ ގޮތުން ވެސް އާއްމުންނަށް ދޭނެ އާނަސޭހަތެއް ނެތް ކަމަށެވެ. "ބުނަން އޮތް އެއްޗަކީ ޑޮކްޓަރުން ދެމުން ގެންދާ ލަފާތަކަށް ބޯލަނބާށޭ. އަވަހަށް ވެކްސިން ފުރިހަމަ ކުރާށޭ. ވެކްސިންގެ ބޫސްޓާޝޮޓް ޖަހަން ޖެހޭ މީހުން ބޫސްޓަރޝޮޓް ފުރިހަމަ ކުރާށޭ." ޑރ.ހެރިސް ވިދާޅުވިއެވެ.\nއޮކްޓޯބަރ 22, 2021 23:48\nޑެލްޑާ ޕުލަަސް އަށް ފަހު ދެން އޮންނާނީ ޑެލްޓާ ސުކުއެޔާޑު ދޯ.. ދެން އެޔައް ފަހު ޑެލްޓާ ކިޔުބު.. ދެން ޑެލްޓާ ސުކުއެޔާ ރޫޓު.


Villa high school gai hurihaa maadhaa eh dhivehin kiyavai dheefi | Mihaaru\nދިވެހި ބަހުގެ ދުވަސް ފާހަގަކުރުމުގައި ވިލާ އިންޓަނޭޝަނަލް ސްކޫލުގެ ދަރިވަރުންތަކެއް ބައިވެރިވަނީ -- ފޮޓޯ: ވީއައިއެޗްއެސް\nވިލާ ހައި ސްކޫލްގައި ހުރިހާ މާއްދާއެއް ދިވެހިން ކިޔަވައި ދީފި\n15 އެޕްރީލް 2019 - 17:18 8 comments\nދިވެހި ބަހުގެ ދުވަސް ފާހަގަކުރަން ވިލާ އިންޓަނޭޝަނަލް ހައި ސްކޫލް (ވީއައިއެޗްއެސް) ގައި ހުރިހާ މާއްދާއެއް ދިވެހި ބަހުން މިއަދު ކިޔަވައި ދީފި އެވެ.\nއެތަނުގެ ޕްރިންސިޕަލް ސައީދު އަހްމަދު "މިހާރު" އަށް ވިދާޅުވީ އިނގިރޭސިން ކިޔަވައިދޭ މާއްދާތައް ވެސް މިއަދު ކިޔަވައިދިނީ ދިވެހިން ކަމަށެވެ. އެއީ، ހުރިހާ ޓީޗަރުންގެ ބައިވެރިވުމާ އެކު ސްކޫލުން ކުރިއަށް ގެންދިޔަ ކަމެއް ކަމަށް އޭނާ ވިދާޅުވި އެވެ.\n"އަޅުގަނޑުމެން އޭ ލެވެލްގައި މި ކިޔަވައިދޭ މާއްދާތައް، ދިވެހިން ކިޔަވައިދޭން އުނދަގޫތަކެއް ދިމާވި. އެހެންވިޔަސް މި ދުވަހުގެ މުނާސަބަތާ ގުޅިގެން ހުރިހާ މާއްދާތަކެއް ވެސް ޓީޗަރުން ކިޔަވައިދިނީ ދިވެހިން،" ސައީދު ވިދާޅުވި އެވެ.\nދިވެހި ބަހުގެ ދުވަސް ފާހަގަކުރަން ވިލާ ހައި ސްކޫލުގައި ކުރިއަށް ގެންދިޔަ ހަރަކާތްތަކުގައި އާޓްސް، ކަލްޗާ އެންޑް ހެރިޓޭޖް މިނިސްޓަރު ޔުމްނާ މައުމޫނު (ވ) ބައިވެރިވެވަޑައިގަންނަވަނީ. -- ފޮޓޯ: ވިލާ ހައި ސްކޫލް\nދިވެހި ބަހުގެ ދުވަސް ފާހަގަކުރަން އެ ސްކޫލުގައި މިއަދު ވަނީ ޚާއްސަ ޖަލްސާއެއް ވެސް ބާއްވައިފަ އެވެ. މި ޖަލްސާ ޝަރަފްވެރިކޮށްދެއްވީ އާޓްސް، ކަލްޗާ އަދި ހެރިޓޭޖް މިނިސްޓަރު ޔުމްނާ މައުމޫނެވެ.\nއެ ޖަލްސާގައި ބަހުސް ކުރުމާއި ޅެން އަދި ރައިވަރު ހުށަހެޅުން ފަދަ ހަރަކާތްތައް ވެސް ކުރިއަށް ގެންދިޔަ އެވެ.\nސައީދު ވިދާޅުވި ގޮތުގައި ދިވެހި ބަހުގެ ދުވަސް ފާހަގަކުރަން ސްކޫލުގެ ފާރުތަކުގައި ދިވެހި ބަސްތަކާއި އެ ބަސްތަކުގެ މާނަ ދޭހަވާ ޕޯސްޓަރުތައް ވަނީ ހިއްޕައިފަ އެވެ.\nދިވެހި ބަހުގެ ދުވަސް ފާހަގަކުރުމުގައި ވިލާ އިންޓަނޭޝަނަލް ސްކޫލުގެ ދަރިވަރުންތަކެއް ބައިވެރިވަނީ -- ފޮޓޯ: ވިލާ ހައި ސްކޫލް\nމި އަހަރުގެ ދިވެހި ބަހުގެ ދުވަސް ފާހަގަކުރަން އެކި ސްކޫލުތަކުގައި ތަފާތު ހަރަކާތްތަކެއް ކުރިއަށް ގެންދިޔަ އެވެ. ގިނަ ސްކޫލްތަކުން އެ ދުވަހުގެ ހަރަކާތްތައް ބޭއްވީ އިއްޔެ އެވެ.\nއިތުރު ލިޔުންތައް ތައުލީމް ދިވެހި ބަސް ވިލާ ހައި ސްކޫލް ޔުމްނާ މައުމޫން، އާޓްސް، ކަލްޗަރު މިނިސްޓަރު މިނިސްޓްރީ އޮފް އާޓްސް ކަލްޗަރު އެންޑް ހެރިޓޭޖް


Maadhama in feshigen sample nagan geyakah nudhaane\nމާދަމާއިން ފެށިގެން ސާމްޕަލް ނަގާކަށް ގެއަކަށް ނުދާނެ\n26 ޖުލައި 2020 - 22:47:17\nމާދަމާ އިން ފެށިގެން ކަރަންޓީން ނިމުމުން ނަގަން ޖެހޭ ސާމްޕަލް ނެގުމުގެ ކަންކަން ކުރުމަށް ކަރަންޓީނުގައި ތިބޭ މީހުންގެ ގޭގެއަށް ނުދާނެ ކަމަށް އެޗްއީއޯސީގެ ތަރުޖަމާން ޑރ. ނަޒްލާ ރަފީގް ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމުގައި ވާހަކަދައްކަވަމުން ނަޒްލާ ވިދާޅުވީ މާދަމާއިން ފެށިގެން މާލޭގައި ކަރަންޓީންގައި ތިބި މީހުންގެ ކަރަންޓީން މުއްދަތު ހަމަވުމުން ނަގާ ރިލީޒް ސާމްޕަލް ނެގުމުގެ މަސައްކަތް ކުރިއަށް ދާނީ މާފަންނު މަދުރަސާގައި ކަމަށެވެ. އަދި ކަރަންޓީނުގައި ތިބޭ ފަރާތްތަކުގެ ގޭގެއަށް އާރް.އާރް.ޓީގެ މެންބަރުން ގޮސް މިހާރު ނަގަމުން އަންނަ ގޮތަށް ސާމްޕަލް ނެނގުމުގެ މަސައްކަތް ނުކުރާނެ ކަމަށްވެސް ނަޒްލާ ވިދާޅުވިއެވެ.\n"މިހާރު އައީ މީހުންގެ ސާމްޕަލް އެމީހުން އުޅޭ ތަނަކަށް ގޮސްފައި ސާމްޕަލް ނަގަމުން. މިހާރު މާދަމާ، މާފަންނު މަދަރުސާގައި ރިލީޒް ސާމްޕަލް ނަގަން އަންނަންވީމަ ފޮނުވާނެ މެސެޖް އެމީހުންނަށް. އެކަމަކު ބަލީގެ އަލާމަތް ހުންނަ މީޙުންނާއި ބަލި މީހުން ކައިރިއަށް ޓީމު ދާނެ ސާމްޕަލް ނަގަން. ހުޅުމާލޭގައި ވެސް ވަކި ޕޮއިންޓެއް ހަދަން ދަނީ މަސައްކަތް ކުރަމުން." ނަޒްލާ ވިދާޅުވިއެވެ.\nކަރަންޓީންގެ މުއްދަތު ހަމަވެ، ދޫކޮށްލުމުގެ ކުރިން ނެގޭ ރިލީޒް ސާމްޕަލް ނެގުމަށް މާދަމާއިން ފެށިގެން ބަދަލުތަކެއް ގެންނައިރު، ސާމްޕަލް ނަގަން ކަރަންޓީނުގެ މުއްދަތު ހަމަވުމުން ގުޅާނެ ކަމަށް ނަޒްލާ ވިދާޅުވިއެވެ. ނަމަވެސް ބަލިމީހެއް ނަމަ ނުވަތަ އުމުރުން ދުވަސްވީ މީހެއް ނަމަ އެމީހެއްގެ ސާމްޕަލް ނަގަން ގެއަށް އާރް.އާރް.ޓީ ޓީމުން ދާނެ ކަމަށްވެސް ޑރ ނަޒްލާ ވިދާޅުވިއެވެ.\nއިއްޔަ ހެނދުނު 6:00 އިން މިއަދު ހެނދުނު 6:00 އަށް ޕޮޒިޓިވްވީ 50 މީހުންނެވެ. އެމީހުންގެ ތެރޭގައި 34 ދިވެހިން ހިމެނެއެވެ. ދެން ހިމެނެނީ ބަންގްލަދޭޝްގެ 14 މީހަކާއި އިންޑިއާގެ މީހެކެވެ.


Wamco hingumah bodethi badhaluthakeh annaane | Mihaaru\nވެމްކޯގެ މެނޭޖިން ޑިރެކްޓަރު އާދަމް މުހައްމަދު "މިހާރު" އަށް އިންޓަވިއުދެއްވަނީ--ފޮޓޯ:ނިޝާން އަލީ/މިހާރު\nއާ މެނޭޖްމަންޓާ އެކު ވެމްކޯ ހިންގުމަށް ބޮޑެތި ބަދަލުތަކެއް އަންނާނެ\n14 މާޗް 2019 - 10:189comments\nމާލޭ ސަރަހައްދުގެ ކުނީގެ މައްސަލައަށް އަދިވެސް އެންމެ އެކަށޭނަ ހައްލެއް ނުލިބެ އެވެ. ކުނީގެ މައްސަލަ ހައްލު ކުރުމަށްޓަކައި އެކި ސަރުކާރުތަކުން އެކި މަސައްކަތްތައް ކުރި އިރު މިދިޔަ ސަރުކާރުން 2015 އަހަރުގެ ފަހުކޮޅު މާލޭ ސަރަހައްދުގެ ކުނި މެނޭޖްކުރުމަށްޓަކައި ވޭސްޓް މެނޭޖްމެންޓު ކޯޕަރޭޝަން (ވެމްކޯ)ގެ ނަމުގައި ކުންފުންޏެއް ހެދި އެވެ. އަދި ކުނީގެ މައްސަލައަށް ހައްލުތަކެއް ގެނައުމަށްޓަކައި ފިޔަވަޅުތަކެއް އަޅާފައިވެ އެވެ. މި ސަރުކާރުން ވެރިކަމާ ހަވާލުވުމަށް ފަހު ވެމްކޯގެ މެނޭޖިން ޑިރެކްޓަރުގެ މަގާމަށް އައްޔަން ކުރި އާދަމް މުހައްމަދު ވަނީ ވެމްކޯ އަށް ގެންނަވާނެ ބަދަލުތަކާއި ތަސައްވަރު "މިހާރު" އަށް ވިދާޅުވެދެއްވައިފަ އެވެ.\nކުނި މެނޭޖްކުރުމަށް ކުރަންޖެހޭ މަސައްކަތް ބައިވަރު\nއާދަމް ވިދާޅުވި ގޮތުގައި ވެމްކޯއާ ހަވާލުވެ ވަޑައިގެންނެވި އިރު އެންމެ ބޮޑަށް ފާހަގަކުރެވިގެން ދިޔައީ، އެ ކުންފުނީގެ މެންޑޭޓުގެ ތެރޭގައި ހިމެނޭ ކުނި މެނޭޖް ކުރުމަށް މާބޮޑަށް މަސައްކަތް ކުރެވިފައިނުވާ ކަމެވެ. މިފާއިތުވެދިޔަ ތިން އަހަރާއި ބައިގެ މުއްދަތުގައި އެންމެ ބޮޑަށް ހޭދަކުރެވިފައި ވަނީ، ކުނި ކަލެކްޓް ކުރުމަށް ކަމަށް އޭނާ ވިދާޅުވި އެވެ. ގޭބީސީތަކުގައި އުފެދޭ ކުނި ނެގުމާއި ކުނި ގެންގޮސް ޖަމާކުރާ އިރު އެ ކުނިތައް މެނޭޖް ކުރުމަށް ގިނަ މަސައްކަތްތަކެއް ކުރަންޖެހޭ ކަން އޭނާ ފާހަގަކުރެއްވި އެވެ.\n"ލިބޭ އެއްޗަކުން ދެކޮޅު ނުޖެހޭ ކުންފުންޏެއްގެ ގޮތުގައި ފާހަގަކުރެވުނީ. މައިގަނޑު ގޮތެއްގައި އިންވެސްޓް ކުރެވިފައިވަނީ ކަލެކްޝަނަށް،" އޭނާ ވިދާޅުވި އެވެ.\nކުނި މެނޭޖް ކުރެވޭނެ ގޮތްތައް\nކުނި މެނޭޖް ކުރުމަށްޓަކައި އޭޝިއަން ޑިވެޕޮލްމެންޓް ބޭންކްގެ މާލީ އެހީތެރިކަމާ އެކު ތިލަފުށީގައި ކުނި މެނޭޖްކުރުމަށް ހާއްސަ ސެންޓަރެއް ގާއިމް ކުރުމުގެ މަސައްކަތް އެ ކުންފުނިން ވަނީ ފަށައިފަ އެވެ. ދެ ފިޔަވައްސަކަށް ބަހާލައިގެން ކުރިއަށްގެންދާ މި ޕްރޮޖެކްޓްގެ ދަށުން މަޝްރޫއު ނިމޭއިރު "ޒީރޯ" ވޭސްޓަށް މާލޭގެ ހާލަތު ބަދަލު ކުރެވޭނެ ކަމަށް އޭނާ ވިދާޅުވި އެވެ.\nތިލަފުށީގައި މިހާރު ހުރި ކުނިގޮނޑު ސަރަހައްދު ޕާކަކަށް ބަދަލު ކުރެވުމުގެ މަސައްކަތް 2020 އަހަރު ނިންމާލެވޭނެ ކަމަށާއި މިހާރު ކުރިއަށްދަނީ އެ ސަރަހައްދު ސާފު ކުރުމުގެ މަސައްކަތް ކަމަށް އޭނާ ވިދާޅުވި އެވެ. ކުނި ހާމަކަން ބޮޑު ސަރަހައްދުތަކުގައި އެންދުން އެއްކޮށް ހުއްޓާލައި، ކުނި ނައްތާލުމަށް ހާއްސަ މެޝިންތައް ތިލަފުށީގައި އިންސްޓޯލްކުރާނެ ކަމަށް އޭނާ ވިދާޅުވި އެވެ.\n"މި ޕްރޮޖެކްޓް ފެށުމުން ވަގުތީ ގޮތުން ކުނި ރައްކާތެރިކަމާ އެކު ބެހެއްޓުމަށް ވަރަށް ބޮޑެތި ފިޔަވަޅުތަކެއް އެޅޭނެ. އެގޮތުން މާލޭ އޭރިޔާއިން ގެންދާ ހުރިހާ ކުންޏެއް ވަކިކޮށް ކުނީގެ ތެރެއިން ގިނަ ދުވަހަށް ލީކު ނުވާ ގޮތަށް ބެއިލް ކުރެވިފައި ބަހައްޓާނީ. އަޅުގަނޑުމެންގެ އިންސިނެރޭޝަން ފެސިލިޓީސްތައް (ކުނި މެނޭޖް ކުރާ މެޝިންތައް) އިންސްޓޯލް ކުރެވެންދެން އެ ކުނިތައް ބެހެއްޓޭނެ،" އޭނާ ވިދާޅުވި އެވެ.\nމިތަން ގާއިމް ކުރެވުމުން ހުޅުމާލެ އާއި ވިލިމާލޭގައި ވެސް ކުނި ކަލެކްޝަން ސެންޓަރުތައް ގާއިމް ކުރެވޭނެ ކަމަށް އޭނާ ވިދާޅުވި އެވެ. ކުރިއަށް އޮތްތަނުގައި ކުނި އުފުލުމަށް އިތުރު ތިން ބާޖު ގެނައުމަށް ނިންމާފައިވާ ކަމަށް އޭނާ ވިދާޅުވި އެވެ.\nއޭނާ ވިދާޅުވީ، މާލޭ ސަރަހައްދުގެ ކުނީގެ މައްސަލަ އަށް 2024 ވަނަ އަހަރު އަންނަންވާ ވަރަށް ފުރިހަމަ ހައްލެއް ލިބިގެންދާނެ ކަމަށެވެ. ވޭސްޓްޔާޑަށް އަޅާ ކުނިން ކަރަންޓު އުފައްދާ ގާތްގަނޑަކަށް ހަތް މެގަވޯޓްގެ ކަރަންޓު ތިލަފުއްޓަށް ލިބޭނެ ގޮތް ފަހި ކުރާނެ ކަމަށް އޭނާ ވިދާޅުވި އެވެ.\nމިކަމުގެ މަސައްކަތްތަކުގެ ތެރެއިން މިހާރު ވެސް ޕްރޮކިއުމެންޓް މަސައްކަތްތަކާއި ތިލަފުށީގެ ގޮނޑުދޮށް ސަރަހައްދުގެ ޕައިލިން މަސައްކަތްތައް ކުރަމުންދާ ކަމަށް އާދަމް ވިދާޅުވި އެވެ.\nމި އަހަރު ނިމެންވާ އިރަށް ކުނި މެނޭޖްކުރުމުގެ މަސައްކަތަށް ބޮޑު ބަދަލެއް ފެނިގެންދާނެ ކަމަށް އޭނާ ވިދާޅުވި އެވެ. މި މަޝްރޫއުއަށް ގާތްގަނޑަކަށް 160 މިލިއަން ޑޮލަރު ހަރަދުވާނެ އެވެ. ތިލަފުށީގައި ގާއިމް ކުރާ ކުނި މެނޭޖް ކުރާ ސެންޓަރަކީ ގްރޭޓާ މާލޭ އޭރިއާ އަށް ހާއްސަ ކުރެވިފައިވާ ތަނެކެވެ. އެގޮތުން މާލޭ ސިޓީ ސަރަހައްދާއި ކ. އަތޮޅާއި އއ. އަތޮޅާއި އއ. އަތޮޅުގެ އިތުރުން ވ. އަތޮޅުގެ ރަށްތަކާއި ރިސޯޓުތަކުގު ކުނި މެނޭޖްކުރާނީ ތިލަފުށީގަ އެވެ.\nމާލޭ ސަރަހައްދުގެ އިތުރުން ފުވައްމުލަކު ސިޓީ އާއި އައްޑޫ ސިޓީގެ ކުނި މެނޭޖް ކުރުމަށްޓަކައި 16 މިލިއަން ރުފިޔާގެ ޕްރޮޖެކްޓެއްގެ މަސައްކަތް ފަށާނެ ކަމަށް އޭނާ ވިދާޅުވި އެވެ.\nކުނި ރީޔޫސް ކުރުން، ރީ-ސޭލް ޝޮޕެއް ގާއިމް ކުރެވޭނެ\nވެމްކޯއަށް އުކާލާ ކުނީގެ ތެރޭގައި ބޭނުންކޮށްފައި ހުންނަ ފަރުނީޗަރާއި ސޮފްޓް ޓޯއީސް އާއި ބޭނުން ކުރެވޭ ޒާތުގެ ތަކެތި އުކާލުމުގެ ބަދަލުގައި އެ ތަކެތި ވިއްކާނެ ގޮތެއް ފަހި ކުރުމުގެ މަސައްކަތް ފަށާނެ ކަމަށް އޭނާ ވިދާޅުވި އެވެ. ކުރިއަށް މި އޮތް ދެތިން އަހަރުގެ ތެރޭގައި އެކަން ކުރެވިގެންދާނެ ކަމަށް އޭނާ ވިދާޅުވި އެވެ. އެގޮތަށް ޝޮޕެއް ހެދުމަށްފަހު އެފަދަ ކުނިތައް ވެސް ކަލެކްޓް ކުރުމަށް ދުވަސްތައް ކަނޑައެޅުމަށް ވަނީ ހަމަޖެހިފަ އެވެ.\n"އެ ޕްރޮޖެކްޓާ އެކު އައްޑޫ އާއި ފުވައްމުލަކުގައި ވެސް އެފަދަ ރީސޭލް ޝޮޕެއް ހުޅުވުމުގެ ވިސްނުން އެބަހުރި. އަދި ވަންދޫ އޭރިއާ އިން ވެސް އެކަން ކުރެވޭނެ،" އޭނާ ވިދާޅުވި އެވެ.\nކުނި ކަލެކްޓް ކުރުން ހަރުދަނާ ކުރުން\nކުނި ކަލެކްޓް ކުރުމަށް ބޭނުން ކުރާ ވެހިކަލްތަކަށް ކޮންމެވެސް ވަރަކަށް ބަދަލު ގެންނަން ޖެހޭ ކަމަށް އޭނާ ވިދާޅުވި އެވެ. ގޭގެއިން ޕްލާސްޓިކާއި ކުނި ވަކި ކުރެވުނު ނަމަވެސް، ވެހިކަލްތަކުން ވަކިން ކުނި ނެގޭގޮތަށް ނުހުރެ އެވެ.\nމާލޭގެ ކުނިއުކާލުމުގެ މަސައްކަތުގައި ވެމްކޯގެ މުވައްޒަފުން ހަރަކާތްތެރިވަނީ:.---ފޮޓޯ: ހުސެއިން ވަހީދު/މިހާރު\nމާލޭ އޭރިއާ އަށް އިތުރު ވެހިކަލްތައް ގެނަމުގެ ވިސްނުން ވެމްކޯއިން ގެންގުޅެ އެވެ. އަދި ވަކި ދުވަސްތަކެއްގައި ރީސައިކަލް ކުރެވޭ ކުނި ކަލެކްޓް ކުރާނެ ގޮތްތައް ހަމަޖައްސާނެ ކަމަށް އާދަމް ވިދާޅުވި އެވެ.\nއާންމުކޮށް ގޭގެއިން ނަގާ ކުނިތައް މިހާރު ވެސް ނަގަމުންދާނެ ކަމަށް އޭނާ ވިދާޅުވި އެވެ. ރޯދަ މަހުގެ ކުރިން މިހާރު މާލޭގެ ކަންކަން މައްޗަށް އެއްވެފައިވާ ކުނި ތައް ވީހާ ވެސް އަވަހަށް ނެގުމުގެ މަސައްކަތްތައް ވެމްކޯއިން ކުރާނެ އެވެ.\nކުންފުންޏަށް ރަނގަޅު މުވައްޒަފުން ނެގުން\nވެމްކޯއަކީ 70 ޕަސެންޓް ދިވެހިން މިހާރު ވެސް މަސައްކަތް ކުރާ ކުންފުންޏެކެވެ. މުވައްޒަފުން ސަލާމް ބުނުން ފަދަ ކަންކަން ކޮންމެވެސް ވަރަކަށް އެ ކުންފުންޏަށް ވެސް ދިމާވާ ކަމަށް އޭނާ ވިދާޅުވި އެވެ. މިކަން މަދު ކުރުމަށްޓަކައި މުވައްޒަފުންނާއި މިހާރު ވެސް ވާހަކަދައްކަމުންދާ ކަމަށާއި ބޭނުން ވަނީ ކުންފުނީގެ މުވައްޒަފުންނަކީ އެންމެ ފުރިހަމަ އަށް މަސައްކަތް ކުރާ ބަޔަކަށް ހެދުން ކަމަށެވެ.\nއާދަމް ވިދާޅުވީ، އެ ކުންފުންޏަކީ އާންމުކޮށް ދައުލަތުގެ އެހެން ކުންފުނިތަކަށް ވުރެ މުސާރަ ރަނގަޅު ކުންފުންޏެއް ކަމަށާއި އެއީ ވެސް މުވައްޒަފުންނަށް ލިބޭނެ ވަރަށް ބޮޑު ހިތްހަމަޖެހުމެއް ކަމަށް އޭނާ ވިދާޅުވި އެވެ.\nކުންފުނިން ކުނި އުކާލުމުން ކުންފުންޏަށް ދައްކަންޖެހޭ ފީ އެންމެ ރަނގަޅަށް ދައްކަމުން ނުދާކަން ފާހަގަކުރައްވއި، އާދަމް ވިދާޅުވީ، މިކަމަށް އަވަސް ހައްލެއް ހޯދުމަށްޓަކައި ދައްކަން ޖެހޭ މިންވަރު އެ ގޭބީސީތަކަށް ސާފުކޮށްދެމުންދާ ކަމަށެވެ.\nމިއީ ހިދުމަތް ހުއްޓާލުމަށް ކުރާ ކަމެއް ނޫން ކަމަށާއި އެހެން ނަމަވެސް ކުންފުންޏަށް ލިބެން ޖެހޭ ފައިސާ ހޯދާނެ ކަމަށް އޭނާ ވިދާޅުވި އެވެ.\n"ހަމައެކަނި ގޭބީސީތަކުން އެކަންޏެއް ނޫން. އޮފީސްތަކުން ވެސް އެބަހުރި ކުނި އުކާނުލާ. އަދި ދައުލަތުގެ މުއައްސަސާތަކުން ވެސް އެބަހުރި ފީ ނުދައްކާ،" އޭނާ ވިދާޅުވި އެވެ.\nކުލި ނުދައްކާ ހުރި ފަރާތްތަކާ މަޝްވަރާ ކުރަމުންދާ ކަމަށާއި ފަރުދީ ގޮތުން ނަގަން ޖެހޭ ޒިންމާ ހުރިހާ ފަރާތްތަކުންވެސް ނަގަންޖެހޭ ކަމަށް އޭނާ ވިދާޅުވި އެވެ.\nވެމްކޯ އަށް ހެޔޮ ރަނގަޅު ބަދަލުތަކެއް ގެނައުމުގެ ޕްލޭނެއް އޮތް އިރު އެކުންފުނިން ދުވާލަކު މާލެއިން 1150 ޓަނުގެ ކުނި އުފުލަ އެވެ. މާލެއިން ކުނި އުފުލުމައްޓަކައި ތިން ވެހިކަލް ހަރަކާތްތެރިވާ އިރު ހުޅުމާލެއިން ކުނި އުފުލުމަށް އެއް ވެހިކަލް އަންނަނީ ބޭނުން ކުރަމުންނެވެ.\nއިތުރު ލިޔުންތައް ވެމްކޯ އާދަމް މުހައްމަދު، އެމްޑީ (ވެމްކޯ)\nAdministrative Officer- Th. Guraidhoo Campus


ރާއްޖެ - ރޯވި މަސްބޯޓް\nރޯވެ އަޑިއަށްދިޔަ ބޯޓުގައި ތިބި މީހުންގެ ހާލު ރަނގަޅު، މެންދުރު ފަހު މާލެ ގެނެވޭނެ: އެމްއެންޑީއެފް\nއެބޯޓުގައި 10 މީޙުން ތިބި، އެންމެންގެ ހާލު ރަނގަޅު\nކ. މާލެ 12 ޖެނުއަރީ 2017 | ބުރާސްފަތި 14:30 1,707\nއެންއެންޑީއެފް ކޯސްޓްގާޑު އުޅަނދެއް - ޓްވިޓަރ\nއަންގާރަ ދުވަހުގެ ރޭ ރޯވެގެން އޮޔާދަނިކޮށް ފެނުނު ރާއްޖޭގެ މަސް ބޯޓުގައި ތިބި މީހުންގެ ހާލު ރަނގަޅު ކަމަށާއި އެމީހުން މާލެ ގެނައުމުގެ މަސައްކަތް ކުރިއަށް ދާ ކަމަށް އެމްއެންޑީއެފުން ބުނެފި އެވެ.\nވަގުތީ ގޮތުން އެމްއެންޑީއެފްގެ މީޑިއާ އޮފިސަރުކަމާ ހަވާލުވެހުންނެވި ކެޕްޓަން އިބްރާހީމް އާޒިމް ބުރާސްފަތި ދުވަހު "ރާއްޖެއެމްވީ" އަށް ވިދާޅުވީ އެ ބޯޓުގައި ތިބީ 10 މީހުން ކަމަށާއި އެމީހުން މާލެ ގެނައުމަށް މސައްކަތް ކުރަމުން އަންނަ ކަމަށެވެ. އެގޮތުން އެމީހުން މާލެ ގެނައުމަށްޓަކައި އެމްއެންޑީއެފްގެ ކޯސްޓްގާޑުން ބުރާސްފަތި ދުވަހުގެ ފަތިހުގެ ވަގުތެއްގައި އެ 10 މީހުން ނަގައިގެން މިހާރު މާލެއަށް ދަތުރު ކުރަމުންދާ ކަމަށް ވެސް އާޒިމް ވިދާޅުވި އެވެ.\nއާޒިމް ވިދާޅުވީ އެ 10 މީހުންނާއެކު ކޯސްޓްގާޑަށް މާލެ އާދެވޭނެ ކަމަށް ލަފާ ކުރެވެނީ ބުރާސްފަތި ދުވަހުގެ މެންދުރުފަހުގެ ވަގުތެއްގަ ކަމަށެވެ.\nއެމްއެންޑީއެފުން ބުނެފައި ވަނީ "މާކޮ ޕޯލޯ 2" ނަމަކަށް ކިޔާ އެ ބޯޓުން ދަތުރުކުރި 10 މީހުން ބުދަ ދުވަހުގެ ހަވީރު 16:30 ހާއިރު ފެނިފައިވަނީ އެސަރަހައްދުގައި ހަރަކާތްތެރިވި "ސްޕެއަރ 10" ނަމަކަށް ކިޔާ ބޯޓަކަށް ކަމަށް މެރިޓައިމް ރެސްކިއު ކޯޑިނޭޝަން ސެންޓަރ (އެމްއާރުސީސީ) އަށް މައުލޫމާތު ދީފައިވާ ކަމަށެވެ.\nއެބޯޓުގައި އެވަގުތު ތިބީ ދިވެއްސަކާއި އިންޑޯނޭޝިއާގެ9މީހެއް ކަމަށް ބޯޓުގެ ވެރި ފަރާތާ ހަވާލާ ދީ އެމްއެންޑީއެފުން ބުނެއެވެ.\nލޯންގްލައިން މަސްވެރިކަން ކުރާ އީ- ފިޝް މޯލްޑިވްސް ޕަރއިވެޓް ލިމިޓޭޑްގެ އެ ބޯޓު އޮތީ ގދ. ތިނަދޫ ހުޅނގުން 323ނޯޓިކަލް މޭލް ބޭރިގައި ކަމަށެވެ. އެއީ ދިވެހިރާއްޖޭ ސަރަހައްދަށް ވުރެ 43 ނޯޓިކަލް މޭލް ބޭރު ކަމަށް އެމްއެންޑީއެފުން ބުނެއެވެ.\nއެ ބޯޓު މިހާރު ވަނީ އެސަރަހައްދަށް އަޑިއަށް ގޮސްފަ ކަމަށް އެމްއެންޑީއެފުން މައުލޫމާތު ދެއެވެ.


Vazeefa In Vaki Kuramun Dhany Tharaghee Gai Burakoh Ulhunu Muvazzafun - Muizzu - Vaguthu\nވަޒީފާއިން ވަކި ކުރަމުންދަނީ ތަރައްގީގައި ބުރަކޮށް އުޅުނު މުވައްޒަފުން - މުއިއްޒު\nމި ސަރުކާރުން ވަޒީފާއިން ވަކިކޮށް ނިކަމެތި ކޮށްލަމުންދަނީ ކުރީގެ ރައީސް ޔާމީން ސަރުކާރުގައި ތަރައްގީގައި ބުރަކޮށް އުޅުނު މުވައްޒަފުން ކަމަށް ކުރީގެ ހައުސިން މިނިސްޓަރ ޑރ.މުހައްމަދު މުއިއްޒު ވިދާޅުވެއްޖެއެވެ.\nމި ސަރުކާރުން ގިނަ އަދަދެއްގެ މުވައްޒަފުން ވަޒީފާއިން ވަކި ކުރަމުންދަނިކޮށް މުއިއްޒު މިއަދު ކުރެއްވި ޓުވީޓެއްގައި ވިދާޅުވީ ވަޒީފާއިން ވަކިކޮށް ނިކަމެތިކޮށްލަމުން ދަނީ ރައީސް ޔާމީނުގެ ތަރައްގީގެ ގިނަ މަސައްކަތްތަކެއްގައި ހާއްސަކޮށް މަގު ހެދުމުގެ މަޝްރޫއު ތަކުގައި ބުރަކޮށް ނުހަނު ހީވާގި ކަމާއި އެކު ހިދުމަތްތަކެއް ކުރި މުވައްޒަފުންނާއި އެމުވައްޒަފުންގެ އާއިލާތައް ކަމަށެވެ.\nVazeefaa in vakikoh nikamethikollamun dhanee RY sarukaaruge tharaggee ge gina masakkaithakeggai, khaassakoh maguhedhumuge mashroou thakugai, nuhanu burakoh heevaagi kamaaeku khidhmaikuramun dhiya ethah muazzafunthakeh, adhiemuazzafunge aailaa thah. #haqquminvaru pic.twitter.com/x9FRBtwx70\n— Dr Mohamed Muizzu (@MMuizzu) August 19, 2019\nމިނިސްޓްރީ އޮފް ނޭޝަނަލް ޕްލޭނިން އެންޑް އިންފްރާސްޓްރަކްޗާގައި މަސައްކަތް ކުރާ ގިނަ އަދަދެއްގެ މުވައްޒަފުން ވަކި ކުރަން އިއްޔެ ވަނީ ނޯޓިސް ދީފައެވެ.\nމިނިސްޓްރީން ސިޔާސީ ފިކުރަށް ބެލުމަށްފަހު ވަޒީފާއިން ވަކިކުރަން ނޯޓިސް ފޮނުވިކަން ކަށަވަރު ކުރެވުނު މުއައްޒަފުންގެ އަދަދު 44 އަރާއިރު އޭގެތެރޭގައި ގއ ވިލިނގިިލިން 10 މުވައްޒަފަކު، ފުވައްމުލަކުން9މުވައްޒަފަކު، ތ.ވިލިފުށިން ހަތް މުވައްޒަފަކަށް ނޯޓިސް ދީފައެވެ. މީގެ އިތުރުން ކުޑަހުވަދޫން ވަނީ އެމްއާރްޑީސީން ޕްލޭނިން މިނިސްޓްރީއަށް ބަދަލުކުރި 18 މުއައްޒަފަކަށް ވަނީ ނޯޓިސް ދީފައެވެ.\nރައީސް ސޯލިހު ވެރިކަމަށް ވަޑައިގެންނެވީ އެއްވެސް މުވައްޒަފަކު ވަޒީފާއިން ވަކި ނުކުރާނެ ކަމުގެ ވައުދާއެކުއެވެ.\nނަމަވެސް މި ސަރުކާރު ވެރިކަމާއި ހަވާލުވި ފަހުން ވަކިކުރި މުވައްޒަފުންގެ އަދަދު އެތައް ސަތޭކައަކަށް އަރާ ކަަމަށް ވެއެވެ. މީގެ ތެރެއިން ގިނަ މުވައްޒަފުން ވަކިކޮށްފައި ވަނީ ސިޔާސީ ފިކުރަށް ބަލާފައި ކަމަށް އިދިކޮޅު ފަރާތްތަކުން ތުހުމަތު ކުރެއެވެ.\nސަރުކާރުގެ މިނިސްޓްރީތަކާއި ކުންފުނިތަކުން ގިނަ އަދަދެއްގެ މުވައްޒަފުން ވަކި ކުރަމުންދާއިރު، ސިޔާސީ މަގާމުތަކަށް މިހާރުވެސް ގެންދަނީ ގިނަ އަދަދެއްގެ މީހުން އައްޔަން ކުރަމުންނެވެ.\nއޮގަސްޓް 19, 2019 11:31\nމިސަރުކާރަކުން މީހުން ވަޅިން ޖަހާ ކަނޑައެ ނުލާނެ. ކަރުދާހުގައި ލިޔެފައި ވަކިވިކަން އަންގަމުންގެންދާނީ. ވަޒީފާއެއް ނުއުފެއްދުނުތާ ނުކަނޑާމަ ވެސްދޯ ؟\nއޮގަސްޓް 19, 2019 11:55\nތިބުނާ މީހުންއުޅުނީ ތަރައްޤީގަތަ ނޫނީ މަނިކުފާނާ ގުޅިގެން ރައްޔިތުންގެ ފައިސާ އިސްރާފް ކުރުމުގައިތަ؟؟\nއޮގަސްޓް 19, 2019 12:55\nމުއިއްޒު ބުންޏަސް ތެދެއް ވާނީ ތެދަކަށް. އިހައްދުވަހުވެސް، އިއްޔެވެސް މިއަދުވެސް ބުރަކޮށް މަސައްކަތުގައި އުޅުނު ހީވާގި މުވައްޒަފުން ބާކީކޮށް ކަނޑާލާ ބިރުދައްކާ ހަދާ ހަމަ. އެމްޑީ ޕީއަށް ތާއީދު ކޮށްގެން ކަމަށް ދައްކައިގެން އުޅޭ ގިނަ މީހުން އެއީ މަސައްކަތަށް ކެރަވަޅު މީހުން. އެމީހުންގެ ކަމަކީ މީހުންގެ ވާހަކަ ދައްކައިގެން ތިމާ މަތީ މަގާމަކަށް ނުވަތަ ތިމާ ބޭނުންވާ ކަމެއް ހާސިލްވޭތޯ އުޅުން. މަސައްކަތަށް ޅޮސް\nއޮގަސްޓް 19, 2019 17:47\nރަނގަޅު ވާހަކަފުޅެއް. އފަރާތްތަކުން ގެނައި ތަރައްޤީ އެއޮތީ ފެންނަން. މަގުތާކާ ލިންކްރޯޑާ ބަނަދަރުތަކާ\nއޮގަސްޓް 19, 2019 18:31\nކުރީ ސަރުކާރުގަ ބުރަކޮށް މަސަކަތްކުރި މީހުން\nއޮގަސްޓް 19, 2019 18:52\nއެމީހުންނަށްވީ، މުއިއްޒުމެންނަށްވެސްވީގޮތެވެ. މާމާ ވަރުގަދަ ރައީސެއްގެ އަމުރަށްކިޔަމަންވުމަށްޓަކައި ދަށުންމަސައްކަތްކުރި ޕްރޮފެޝަންލަ އެތަށްބައެއް ހަލާކުގެތެރެއަށް ވައްޓާލަން މަޖުބޫރުކުރީއެވެ. ނުކުރިއްޔާ ވަގުތުން މަރު... ކުރިއްޔާ ފަހުން މަރު ... ނެތްސަލާމަތެއް.. މުޅިޤައުމު ސުންނާފަތިކޮށްފަ ކޮންވާހަކައެއް....


ކުޑަކުދިންގެ އަދުލުގެ ގާނޫނަށް އަމަލުކުރަން މިއަދު ފަށައިފި – Dhuvas Online\nކުޑަކުދިންގެ އަދުލުގެ ގާނޫނަށް އަމަލުކުރަން މިއަދު ފަށައިފި އެވެ.\nމިދިޔަ އަހަރުގެ ނޮވެމްބަރު މަހުގެ ވަނަ 19 ދުވަހު ރައީސް އިބްރާހީމް މުހައްމަދު ސޯލިހު ތަސްދީގު ކުރެއްވި އެ ގާނޫނުގެ މަގްސަދުތަކުގެ ތެރޭގައި ބޮޑެތި މީހުންގެ މައްޗަށް ހިންގާ ޖިނާއީ އަދުލުގެ ނިޒާމުގެ ތެރެއަށް ކުޑަކުދިން ވަނުމުގެ ސަބަބުން ކުއްޖާއަށް ކުރާ ނޭދެވޭ އަސަރުތަކުން ދުރުހެލިކުރުވުމާއި ކުއްޖާ ކުރާ ގާނޫނާ ހިލާފު އަމަލުތަކުގެ ސަބަބުން ކުރިމަތިވާ ގެއްލުމަށް އެ ކުއްޖާ ޖަވާބުދާރީވާން ބާރުއެޅުން ހިމެނެ އެވެ.\nއަދުލުގެ ގާނޫނުގެ ބުނާ ގޮތުން ކުށުގެ ޒިންމާ އުފުލަންޖެހޭ އުމުރަކީ 15 އަހަރެވެ.\nގާނޫނުލް އުގޫބާތު ވުޖޫދަށް އައި އިރު، ކުށުގެ ޒިންމާ އުފުލަންޖެހޭ އުމުރަކީ 15 އަހަރު ކަމަށް ބަލަން ފެށި އެވެ. އޭގެ ކުރިން، 2006 ވަނަ އަހަރު އެކުލަވައިލި ގަވާއިދެއްގައި ބުނާ ގޮތުން، 10-15 އާ ދެމެދުގެ އުމުރުގައި ކުށުގެ ޒިންމާ ފަސް ބާވަތެއްގެ ކުށެއްގައި އުފުލަން ޖެހެ އެވެ.\nއަދުލުގެ ގާނޫނު ބުނާގޮތުން، އެ ގާނޫނުގެ ދަށުން، ގާނޫނާ ހިލާފުވާ ކުޑައްކުއްޖަކާ މެދު ފިޔަވަޅު އަޅާއިރު އެ ކުއްޖަކު ހައްޔަރުކުރަންވާނީ އެންމެ ފަހު ފިޔަވަޅެއްގެ ގޮތުންނެވެ. އަދި އެކުއްޖަކު ހައްޔަރުކޮށް ބަންދުގައި ބެހެއްޓޭނީ ވަކި މުއްދަތަކަށެވެ.\nމިއަދު އަދުލުގެ ގާނޫނަށް އަމަލު ކުރަން ފެށުމުން “ޑިޕާޓްމަންޓް އޮފް ޖުވެނައިލް ޖަސްޓިސް”ގެ ނަމުގައި ސަރުކާރުގެ އިދާރާއެއް އުފައްދަން ޖެހެ އެވެ. އެ އިދާރާ އުފައްދަން ޖެހޭ ކަމަށް އަދުލުގެ ގާނޫނުގަައި ވަނީ ބުނެފަ އެވެ. އެ އިދާރާގެ ބޭނުމަކީ، ކުށުގެ ވެއްޓަށް ހުށެހެޅޭ ކުދިން މުޖުތަމައަށް އަނބުރާ ހެޔޮ ބައެއްގެ ގޮތުގައިި ގެނައުމެވެ. ޑިޕާޓްމަންޓް އޮފް ޖުވެނައިލް ޖަސްޓިސް ހިންގާނީ ހޯމް މިނިސްޓްރީގެ ބެލުމުގެ ދަށުންނެވެ.\nޑިޕާޓްމެންޓް އޮފް ޖުވެނައިލް ޖަސްޓިސް އިދާރާ މިއަދު ވަނީ ހުޅުވައިފަ އެވެ. ދިވެހިރާއްޖޭގެ ހައި ކޯޓާއި ސުޕްރީމް ކޯޓުގައި ހިނގާ ކުޑަކުދިންގެ ޝަރީއަތްތައް އެ ކޯޓުތަކުގައި ހިންގަންވާނީ ބޮޑެތި މީހުންނާ ވަކިން ކަމަށް އަދުލުގެ ގާނޫނުގައި ބުނެ އެވެ. އަދި ޖުވެނައިލް ޖަސްޓިސްގައި ފަނޑިޔާރުންނަކީ ކުޑަކުދިންގެ ހައްގުތަކާ ގުޅޭގޮތުން އަދި ކުޑަކުދިންގެ އަދުލުގެ ނިޒާމާ ގުޅޭގޮތުން ހާއްސަ ތަމްރީނު ލިބިފައިވާ ފަނޑިޔާރުންނަށް ވާން ޖެހެ އެވެ.\nފަނޑިޔާރުންނަށް އެ ތަމްރީނުތަށް ކުޑަކުދިންގެ އަދުލުގެ ނިޒާމަށް އަމަލުކުރަން ފަށާތާ އެއް އަހަރު ތެރޭ ފޯރުކޮށްދޭން ޖެހެ އެވެ. ހަމައެއާއެކު، ޖުވެނަލް ކޯޓުގެ ސަރަހައްދީ ގޮފިތައް، ގާނޫނަށް އަމަލުކުރަން ފަށާތާ 18 މަސް ދުވަހުގެ ތެރޭގައި ގާއިމްކުރަން ޖެހެ އެވެ. އަދި މައްސަލައެއްގައި ފުުލުހުންގެ މަރުކަޒަކަށް ގެންދާ ކުޑަކުއްޖަކާ ސުވާލުކުރެވޭނީ ގިނަ ވެގެން ދެ ގަޑިއިރަށްވުރެ އިތުރުނުވާ ގޮތަށް ކުޑަކުދިންގެ އަދުލުގެ ގާނޫނު ބުނެ އެވެ.\nމީގެ އިތުރުން ކުޑަކުދިންގެ އަދުލުގެ ގާނޫނު ބުނާގޮތުން ދިގު މުއްދަތަށް ބަންދުގައި ބައިތިއްބަންޖެހޭ ކުދިން ބޭތިއްބުމަށްޓަކައި ކުޑަކުދިންގެ ރެޒިޑެންޝަލް މަރުކަޒުތަކާއި ކުޑަކުދިންގެ ކަރެކްޝަނަލް މަރުކަޒުތައް ގާއިމްކުރަންޖެހެ އެވެ.\nވެކްސިން ޖަހާ އުމުރުފުރާތަކުގެ އެންމެންނަށް މިހާރު ރެޖިސްޓްރީ ވެވޭނެ: ޑރ. ނަޒްލާ\nއަންހެނުންނަށް ގޮނޑި ހާއްސަ ކުރީ ރަނގަޅަށް ކަމަށް ކަނޑައެޅުމުން ސުޕްރީމް ކޯޓަށް\nކޮޅުފުށި މޮނިޓަރިންގެ ހާލަތުގައި\nދިވެހި ރުފިޔާގެ ނިޝާން ފަރުމާކުރުމުގެ ފުރުސަތު އެމްއެމްއޭއިން ހުޅުވާލައިފި


SunOnline: Sandwhich eh vagan negi Sloveniage Parliment memberu emme fahun isthiufaa dheefi\nސޭންޑްވިޗްއެއް ވަގަށްނެގި ސްލޮވީނިއާގެ ޕާލެމެންޓް މެމްބަރު އެންމެފަހުން އިސްތިއުފާދީފި\nމުހައްމަދު އައުޒަމް 15 Feb 2019, 14:10\nއިސްތިއުފާ ދެއްވި ސްލޮވީނިއާގެ ޕާލެމެންޓް މެމްބަރު ދަރީ ކްރައިކްސިކް--\nސޭންޑްވިޗްއެއް ވަގަށް ނެގި ސްލޮވީނިއާގެ ޕާލެމެންޓް މެމްބަރު ދަރީ ކްރައިކްސިކްއަށް ފާޑުކިޔުންތައް މާ ބޮޑަށް އަމާޒުވެ އޭނާ އެންމެފަހުން އިސްތިއުފާދެއްވައިފި އެވެ.\nދަރީ ކުރިން ވިދާޅުވީ އެ ސޭންޑްވިޗް ވަގަށް ނެގީ ނޫން ކަމަށާއި އެކަން ކުރީ "ސޯޝަލް އެކްސްޕެރިމަންޓް" އެއްގެ ގޮތުގައި ކަަމަށެވެ.\nއޭނާ ބުނީ ފިހާރައަށް ދިޔަ އިރު ސޭލްސް އެސިސްޓެންޓުން ތިބީ އެއްވެސް ކަމަކާ އަޅާނުލައި ވާހަކަ ދައްކަން ކަމަށެވެ. އަދި އެހެން ކަންތައް ހުރުމުން އެތަނުގައި ހުރި ވީޑިއޯ ކެމެރާ ސިސްޓަމްގެ އަޖުމަ ބަލާލަން ޓެސްޓަކަށް ސޭންޑްވިޗްއެއް ވަގަށް ނެގީ ކަަމަށް ދާރީ ވިދާޅުވި އެވެ.\nދާރީ ޕާލިމަންޓްގައި ވާހަކަ ދައްކަވަމުން ވިދާޅުވީ އޭނާ މީގެ ކުރިން ދުވަހަކު ވެސް އެފަދަ ކަމެއް ކޮއްފައިނުވާނެ ކަމަށެވެ. އޭނާގެ ވާހަކަތަކަަށް ޕާލިމަންޓްގެ އެހެން މެމްބަރުން ވަނީ ވަރަށް ބޮޑަށް ހީ ހައްދަވައިފަ އެވެ.\nދާރީ އަކީ ސިޔާސީ ދާއިރާއަށް މުޅިން އާ ބޭފުޅެކެވެ. އޭނާ ނިސްބަތްވާ ޕާޓީ މަރުޖަން ސަރެކް ލިސްޓުގެ ޑެޕިއުޓީ ފެކްޝަން ލީޑަރު ބްރޭން ގޮލުބޮވިކް ވިދާޅުވީ ދާރީގެ އެ އަމަލު އެއްގޮތަކަށް ވެސް ބަލައި ނުގަނެވޭނެ ކަަމަށެވެ.\nދާރީ ފަހުން ވަނީ ވަގަށް ނެގި ސޭންޑްވިޗްއަށް ފައިސާ ވެސް ދައްކަވައިފަ އެވެ.\nކޮންޓެއިނާ އުފުލާ އެންމެ ބޮޑު ބޯޓުގެ ދަތުރު ފަށައިފި\nއީޔޫ ކޮމިޝަންގެ ރައީސަކަށް އަންހެނެއްގެ ނަން ހުށަހަޅައިފި


Period Thadhu Kanduvaalaa Sticker Eh "Libey" Gai - Vaguthu\nއެމެރިކާގެ ހާލަތު އިތުރަށް ގޯސްވެ، ގިނަ ބަޔަކު މަރުވަނީ - 15 ގަޑިއިރު ކުރިން\nޕީރިއަޑް ތަދު ކަނޑުވާލާ ސްޓިކާއެއް "ލިބޭ" ގައި\n1 މަސް ކުރިން ( ފެބުރުއަރީ 25, 2020 )\nމައްސަރު ކަންތައް ނުވަތަ ޕީރިއަޑްވުމަކީ ކޮންމެ އަންހެނަކާއި ވެސް ދިމާވާ ކަމެކެވެ. މިއީ ބައެއް އަންހެނުންނަށް ވޭން ބޮޑު ދުވަސްވަރެކެވެ. މިކަން ކުރިމަތިވުމުން ބައެއް އަންހެނުންނަށް އާދައިގެ ބަނޑުގައި ރިހުމެއް ކުރިމަތިވީނަމަވެސް އަނެއްބައި މީހުންނަށް އާދަޔާއި ޚިލާފަށް ބޮޑަށް ބަނޑުގައި ރިހުން ކުރިމަތިކުރުވައެވެ. ޚާއްސަކޮށް މައްސަރު ކަންތައް ލައިގަންނަ ފުރަތަމަ ދުވަސްކޮޅު ބައެއް އަންހެނުންނަށް ހިރިހެލި ނޫޅެވޭ ވަރަށް ގައިގައި އާއި ބަނޑުގައި ރިއްސާ ފަހަރު އާދެއެވެ.\nމައްސަރު ދުވަސްވަރު އެކި މީހުންނަށް ތަދު ކުރިމަތިވަނީ އެކި ގޮތަށެވެ. ބައެއް މީހުންނަށް ދިލަ ތަދެއް އިހުސާސް ކުރެވޭއިރު، އަނެއްބައި މީހުންނަށް ތޫނު ތަދެއް އިހުސާސް ކުރެވެއެވެ. އަދި އާންމުކޮށް ބައެއް މީހުންނަށް ބަނޑުގައި އާއި ބުރަކަށީގައި ރިއްސުންފަދަ އުނދަގޫތައް ވެސް މި ދުވަސްވަރު ކުރިމަތިވެއެވެ. މި އުނދަގޫތަކުން ސަލާމަތްވުމަށް އެކި މީހުން އެކި ކަންކަން ކޮށް އުޅޭއިރު، ތަދުފިލުވުމަށް ބޭނުންކުރާ ބާރުގަދަ ބޭސްތައް ބޭނުންކުރުމަކީ ގިނަ ބަޔަކު ކުރާ ނުރަނގަޅު ކަމެކެވެ. އެފަދަ ބޭސްތަކުގެ ސަބަބުން ބަނޑުގައި ރިއްސާ ރިއްސުން އިހުސާސް ނުކުރެވި، ވަގުތީ ގޮތުން ތަދު ފިލައިދިޔަ ނަމަވެސް ސިއްހީ އެހެނިހެން ނުރައްކާތެރި އެތައް ހާލަތެއް ކުރިމަތިކުރުވައެވެ.\nމައްސަރު ކަންތައް ކުރިމަތިވެ ބަނޑުގައި އާއި ގައިގައި ރިއްސާ ރިއްސުމުގެ އުނދަގުލާއި ކުރިމަތިވާ ފަރާތްތަކަށް މިއީ އުފާވެރި ޚަބަރެކެވެ. ރާއްޖޭގައި ފުޅާ ދާއިރާއެއްގައި އޮންލައިން ވިޔަފާރިކުރާ "ލިބޭ" އިން މިހާރު އަންނަނީ މި މައްސަލަ ކުރިމަތިވާ ފަރާތްތަކަށް ޚާއްސަ ޕްލާސްޓަރެއް ވިއްކަމުންނެވެ. "ތާމަރ ޕްލާސްޓް" ނަމަކަށް ކިޔާ މި އުފެއްދުމަކީ ބަނޑުގައި ރިއްސުން ލުއިކޮށް އެ ރިއްސުން ފިލުވާލުމަށް އެހީވެދޭ "ހީޓް ޕެޑް" އެކެވެ. މައްސަރު ކަންތައް ކުރިމަތިވުމުން ރިއްސާ ރިއްސުން ފިލުވައިލުމާއެކު މި ޕްލާސްޓަރ އަކީ ބުރަކަށީގައިވެސް ރިއްސާނަމަ ބޭނުންކުރެވިދާނެ ފަރުވާއެކެވެ.\nބަނޑުގައި އާއި ބުރަކަށީގައި ރިއްސާ ދިމާލެއްގައި، ފޮތިކޮޅެއް ނުވަތަ ފޮތި ފޭރާމެއްގެ މަތީން ތަތްކޮށްފައި ބަހައްޓަންޖެހޭ މި ޕަލާސްޓަރ އަކީ އަމިއްލައަށް ހޫނު އުފެއްދުމުގެ ޤާބިލްކަން ލިބިފައިވާ ޕްލާސްޓަރ އެކެވެ. މި ޕްލާސްޓަރ އިން އުފައްދާ ހޫނުގެ އަސަރު ހަށިގަނޑުގެ ރިއްސާ ދިމާތަކަށް ކުރުމުން، މަސްތަކަށް ވާންވެފައި ހުންނަ ހުރުން ލުއިކޮށްދީ ލޭ ދައުރުވުން ފަސޭހަކޮށްދެއެވެ. ނަތީޖާއެއްގެ ގޮތުން އެތަނެއްގައި ރިއްސާ ރިއްސުމަށް މި ހޫނުގެ ސަބަބުން މަދު ވަގުތުކޮޅެއްގެ ތެރޭގައި ފަރުވާކޮށް ފަސޭހަކޮށްދެއެވެ.\nޕްލާސްޓިކް ޕެކެޓެއްގައި ބަންދުކޮށްފައި ހުންނަ މި "ތާމަރ ޕްލާސްޓް"، ޕެކެޓުން ކަނޑާލުމުން އޭގައިވާ ބައިތަކުގެ ސަބަބުން ހޫނުވާން ފަށައެވެ. މިގޮތުން ހޫނު އުފެދެން ފެށުމުގެ ކުރިން ރިއްސާ ދިމާލުގައި މި ޕްލާސްޓަރ، ފޮތިކޮޅެއް ނުވަތަ ލައިގެން ހުންނަ އެއްޗެއްގެ މަތީން ތަތްކޮށްލަން ޖެހެއެވެ. މި ޕްލާސްޓަރ ތަތްކުރުމުން އެއިން އުފައްދާ ހޫނު ގާތްގަނޑަކަށް 50 އާއި 55 ޑިގްރީ ސެލްޝިއަސް އާއި ދެމެދުގެ ހޫނުމިނެއްގައި ހުންނާނެއެވެ. މިއީ ތަޙައްމަލްކުރަން އުނދަގޫ ހޫނެއް ނަމަ ޕްލާސްޓަރ ތަތްކުރަން ޖެހޭނީ ބޯ ފޮތިކޮޅެއްގެ މަތީންނެވެ.\nމި ޕްލާސްޓަރ ތަތްކުރުމަށްފަހު ހާމައަށް ބެހެއްޓުމުގެ ބަދަލުގައި އޭގެ މަތިންވެސް ފޮތިކޮޅެއް އަޅާފައި ހުރުން ރަނގަޅެވެ. މިގޮތަށް ކަންތައް ކުރުމުން ޕްލާސްޓަރުން އުފައްދާ ހޫނުގެ އަސަރު ހަށިގަނޑަށް ކުރުވާ މިންވަރު އިތުރުކޮށް އެ ހޫނުކަން ގިނައިރަށް ދަމަހައްޓައެވެ. ޕެކެޓުން ކަނޑާތާ ގާތްގަނޑަކަށް 15 އާއި 30 މިނެޓާއި ދެމެދުގެ ވަގުތުކޮޅެއްގެ ތެރޭގައި ޕްލާސްޓަރުން ހޫނު އުފައްދަން ފަށާއިރު، މި ހޫނުކަން 12 ގަޑިއިރަށް ދެމިގެންދާކަން ޓެސްޓުތަކުން ހާމަވެއެވެ.\nމި ޕްލާސްޓަރަކީ ކޮންމެ އުމުރެއްގެ އަންހެނަކަށްވެސް ބޭނުންކުރެވޭ ގޮތަށް ތައްޔާރުކޮށްފައިވާ، ހަށިގަނޑަށް ގެއްލުންދޭ އެއްވެސް ބައެއް އެކުނުލެވޭ މޮޅު ޕްލާސްޓަރެކެވެ. ނަމަވެސް މާބަނޑު އަންހެނުން މި ޕްލާސްޓަރ ބޭނުންކުރުމަކީ ރަނގަޅު ކަމެއް ނޫނެވެ. އަދި ވާގިނެތޭ ބަލި ޖެހިފައިވާ މީހުން ވެސް މި ޕްލާސްޓަރ ބޭނުންކުރުން ރަނގަޅެއް ނޫނެވެ. ބަނޑުގައި، ނުވަތަ ހަށިގަނޑުގެ އެހެން ދިމާލެއްގައި ވެސް މި ޕްލާސްޓަރ އަޅާނަމަ، ސީދާ ހަންގަނޑުގައި ތަތްކުރުމަކީ ކޮށްގެންވާނެ ކަމެއް ނޫނެވެ. އެއީ އޭގެތެރޭގައިވާ ބައިތަކުގެ ނުރަނގަޅު އަސަރެއް ހަންގަނޑަށް ކޮށްފާނެ ކަމަށްޓަކައެވެ.\nމި ޕްލާސްޓަރ ބޭނުންކުރުމުގައި ދެން އެންމެ ބޮޑަށް ސަމާލުކަން ދޭންޖެހޭ ކަމަކީ، ފާރުގަނޑެއް ނުވަތަ އިންފެކްޝަނެއް އުފެދިފައިވާ ދިމާލެއްގައި ފޮތިކޮޅެއްގެ މަތީން ނަމަވެސް ޕްލާސްޓަރ ތަތް ނުކުރުމަށެވެ. އެއީ މި ޕްލާސްޓަރުން އުފައްދާ ހޫނުގެ އަސަރު އެފަދަ ތަންތަނަށް ކުރުމުން ގެއްލުންވެދާނެތީ އެވެ. މި ޕްލާސްޓަރ ރައްކާ ކުރުމުގައި އަވި ނުދޭ ތަނެއްގައި ބެހެއްޓުމަށް ސަމާލުކަން ދިނުމަކީ މުޙިންމު ކަމެކެވެ. އަދި ކުޑަކުދިންގެ ގައިގައި މި ޕްލާސްޓަރ އެޅުމަކީވެސް ކޮށްގެންވާނެ ކަމެއް ނޫނެވެ.\n"ލިބޭ" އިން ރާއްޖެއަށް އަލަށް ތަޢާރަފްކޮށް މިހާރު ވިއްކަމުންދާ މި ޕްލާސްޓަރ އަކީ ދުނިޔޭގެ އެކި ކަންކޮޅުތަކުގައި ވެސް ގިނަ ބަޔަކު ބޭނުންކުރާ، ގިނަ ބައެއްގެ އިތުބާރާއި މަޤުބޫލުކަން ލިބިފައިވާ އުފެއްދުމެކެވެ. ތަޖުރިބާގެ އަލީގައި މި ޕްލާސްޓަރ ބޭނުންކުރާ ފަރާތްތަކުން ބުނާގޮތުގައި، ހަށިގަނޑުގައި ތަދުވާ ތަންތަނާއި، ޚާއްސަކޮށް މައްސަރު ދުވަސްވަރު ބަނޑުގައި ރިއްސާ ރިއްސުމަށް މަދު ވަގުތުކޮޅެއްގައި މި ޕްލާސްޓަރު ބޭނުންކޮށްގެން ފަރުވާކޮށް ތަދު ފަސޭހަކޮށްދެއެވެ. އަދި މިއީ ލޭ މައްޗަށް ދިއުންވެސް ކޮންޓްރޯލް ކުރުމަށް އެހީވެދޭ މޮޅު އުފެއްދުމެއް ކަމަށް އެފަރާތްތަކުން ބުނެއެވެ.\n"ލިބޭ" އިން "ތާމަރ ޕްލާސްޓް" ޕޮއްޓެއް ވިއްކަނީ 200 ރުފިޔާއަށެވެ. މިއިން ކޮންމެ ފޮއްޓެއްގައި "ތާމަރ ޕްލާސްޓް"ގެ ފަސް ޕްލާސްޓަރު އޮންނާނެއެވެ.\n"ލިބޭ" އިން ތަކެތި އޯޑަރު ކުރުމުގެ ފުރުސަތު، އެފަރާތުގެ ފޭސްބުކް ޕޭޖު މެދުވެރިކޮށްވެސް ކަސްޓަމަރުންނަށް އޮތްއިރު، "ލިބޭއެމްވީ"ގެ ނަމްބަރު، 7999681 ނުވަތަ 9946822 އަށް ގުޅައިގެންވެސް އޯޑަރުކޮށް މައުލޫމާތު ސާފު ކުރުމުގެ ފުރުސަތު ވަނީ ހުލުވާލާފައެވެ. "ލިބޭ"ގެ ޕްރޮޑަކްޓުތައް މާލެއިން ބައްލަވައިގަންނަވާ ފަރާތްތަކަށް އިތުރު އަގަކާއި ނުލާ ޑެލިވަރީ ކޮށްދިނުމުގެ ޚިދުމަތް އެފަރާތުން އަންނަނީ ފޯރުކޮށްދެމުންނެވެ.\n"ލިބޭ" އިން ވިއްކާ ބައެއް އިތުރު ޕްރޮޑަކްޓުތަކުގެ ތެރޭގައި:\n1. ބަނޑު ހިންދާލުމަށް ޚާއްސަ ކޮފީ (200 ރުފިޔާ) -2ގަތުމުން 1 ހިލޭ\n2. ބިއުޓީ ކޮޓޭޖް - ފޭސް ކްލީންސާ (250 ރުފިޔާ)\n3. ސްޕާކަލް ވައިޓް ޓޫތްޕޭސްޓް (100 ރުފިޔާ)\n4. ސްޕާކަލް ޑަބަލް ވައިޓް ޓޫތްޕޭސްޓް - ލެމަން ސޮޑާ (125 ރުފިޔާ)\n5. ސްޕާކަލް ޓްރިޕްލް ވައިޓް ޓޫތްޕޭސްޓް (150 ރުފިޔާ)\n6. ސްޕާކަލް ކޮފީ އެންޑް ޓީ ޑްރިންކާސް ވައިޓްނިންގް ޓޫތްޕޭސްޓް (130 ރުފިޔާ)\n7. ސްޕާކަލް ނެޗުރަލް ފްރެޝް އެންޑް ގަމް ކެއާ ޓޫތްޕޭސްޓް (120 ރުފިޔާ)\n8. ސްޕާކަލް ކޮމްޕްލީޓް ކެއާ ޓޫތްޕޭސްޓް (135 ރުފިޔާ)\n9. ސްޕާކަލް ސެންސިޓިވް ޕްރޮފެޝަނަލް ޓޫތްޕޭސްޓް (155 ރުފިޔާ)\n10. ސްޕާކަލް ވައިޓް ޑެންޓަލް ފްލޮސް (65 ރުފިޔާ)\n11. ސްޕާކަލް ޓާބޯ ވައިޓް ޓޫތްބްރަޝް (25 ރުފިޔާ)\n12. ސްޕާކަލް ފްރެޝް ވައިޓް ޓޫތްބްރަޝް (30 ރުފިޔާ)\nބަނޑު ހިންދާ ކޮފީ "ފަތަހަ މޯލް" އިން މިހާރު ލިބޭނެ\nކޮފީ ޕެކެޓެއް ގަނެގެން އެއް ލައްކަ ރުފިޔާ ހޯދުމުގެ ފުރުޞަތު، ރ. ވާދޫން!\nބަނޑު ހިންދާ ކޮފީ، ފުވައްމުލަކުން މިހާރު ޑެލިވަރ ކޮށްދޭނެ\nފެބުރުއަރީ 25, 2020 00:23\nމި އަނެއްކާ އަނެއް ހަކަންތައް ޖެހުނީ ، ޕެޑު ފޮއްޓެއް ގަންނަ ކޮން މެ ފަހަރަކު މީގެ ފޮއްޓެއް ގަންނަން މިޖެހުނީ ، އަނެއްކޮޅުން ނުގަނެދީފިއްޔާވެސް ނިދާލަންވެސް ނޯވެވޭނެ ،. ކޮން މެ އަކަސް މީ ވަރައް ރަނގަޅު އެއްޗެއް ، ބައެއްފަހަރު އުޅޭ ހާލު ފެނުނީ މަވެސް ދެރަވޭ.\nފެބުރުއަރީ 25, 2020 09:39\nނުގަނެ ފަރުޖެހޭނެ އެއްޗެއްސެއް ނޫނޭ އެއީ ހަސަނާ.\nފެބުރުއަރީ 25, 2020 09:58\nފަޤީޜުކަން ކަނޑުވައިދޭ ސްޓިކާއެއް ނެތްތަ؟ ތި ސްޓިކާއެއް ޖަހައިގެން ޖޫރިމަނާ ދައްކަން ޖެހޭނެތަ؟


India ge siyaasee maidhaanah ingilaabeh genai "Sarudhaaru"\nއިންޑިއާގެ ސިޔާސީ މައިދާނަށް އިންގިލާބެއް ގެނައި "ސަރުދާރު"\nތާރީހީ އަގުލަބިއްޔަތާއެކު މޯދީ ވަނީ ބޮޑެވަޒީރުކަމުގެ މަގާމު ދިފާއުކުރައްވައިފަ އެވެ. -- ފޮޓޯ: އީޕީއޭ\nއެކި ދިމަ ދިމާއިން ހިސާބުތައް ޖަހަމުންދަނިކޮށް، އެ އެންމެނަށް ގޮންޖައްސަވައި، އިންޑިއާގެ ބޮޑުވަޒީރު ނަރެންދުރަ މޯދީ އެވަނީ އަނެއްކާވެސް އިންޑިއާގެ ސިޔާސީ ތާރީހުން ޖާގަ ހޯއްދަވައިފަ އެވެ. މީގެ ފަސް އަހަރު ކުރިން، މޯދީގެ ބަރަތިޔާ ޖަނަތާ ޕާޓީ (ބީޖޭޕީ) އިން ހޯދި ތާރީހީ ކާމިޔާބީ ތަކުރާރު ނުކުރެވޭނެ ކަމަށް ގިނަ ބަޔަކު ދިޔައީ ބުނަމުންނެވެ. ނަމަވެސް، ހަ ހަފުތާއަށް ދިގު ދެމިގެން ދިޔަ ދުނިޔޭގެ އެންމެ ބިޔަ ޑިމޮކްރެޓިކް ހަރަކާތުގެ ނަތީޖާތައް އަންނަން ފެށިތާ ދެ ގަޑިއިރެއްހާއިރުގެ ތެރޭގައި މަންޒަރު ސާފުވެގެން ދިޔަ އެވެ. ބީޖޭޕީއަށް 2014 ވަނަ އަހަރު ލިބުނު ކާމިޔާބީ ތަކުރާރު ކުރީއެއް ނޫނެވެ. ގާތްގަނޑަކަށް 350 ގޮނޑިއާއެކު އެއަށްވުރެ ތަނަވަސް އަޣުލަބިއްޔަތެއް ހޯދައިގެން މޯދީ އިސްވެ އެ ޕާޓީން އިންޑިއާގެ ސިޔާސީ ތާރީހު އަލުން ލިޔުނީ އެވެ.\nވޯޓު ދިނީ ޕާޓީއަކަށް ނޫން، ސީދާ މޯދީއަށް\nވޯޓުލުމުގެ ހައްގު ލިބިފައިވާ 900 މިލިއަން މީހުންގެ އާބާދީއަށް ސިޔާސަތުތަކެއް ވިއްކުމަކީ ދިގު އަދި ދަތި މަސައްކަތެކެވެ. އެ މަނިކުފާނުގެ ފުރަތަމަ ދައުރުގައި މަތިވަމުންދިޔަ ވަޒީފާނެތް މީހުންގެ އަދަދާއި، މަޑުޖެހިފައިވާ އިގުތިސޯދުގެ ފާޑުކިޔުމުގެ ރައްދުގައި މޯދީ ކުޅުއްވީ ހަރުކަށި ހިންދޫ ގައުމިއްޔަތުގެ ރޫހާ އެވެ. އިދިކޮޅު އިއްތިހާދުގެ ކެމްޕެއިން ވެސް އަމާޒުކުރީ ސީދާ މޯދީ އަށެވެ. ނަމަވެސް، މޯދީ ތަކުރާރުކޮށް ވިދާޅުވަމުން ގެންދެވީ، ފާއިތުވި 60 އަހަރުގެ ތެރޭގައި އެކި ސަރުކާރުތަކުން ގައުމު ވައްޓާލާފައިވާ ވަޅުގަނޑުން ސަލާމަތް ކުރުމަށް ފަސް އަހަރުގެ މުއްދަތެއް ނުފުދޭ ކަމަށެވެ. އެ މެސެޖު ރައްޔިތުންނާ ހަމައަށް ވަނީ ފޯރައިފަ އެވެ. އިންޑިއާއަށް ކުރިމަތިވެފައިވާ ހުރިހާ މައްސަލަތަކަކަށް ހައްލު ހޯދައި ދެއްވޭނީ މޯދީއަށް އެކަނި ކަމަށް ރައްޔިތުން ހިތުގެ އަޑިން ގަބޫލުކުރީ އެވެ.\nއިންދިރާ ގާންދީ އަށްފަހު އިންޑިއާގައި އުފެދުނު އެންމެ މަގުބޫލު ސިޔާސީ ލީޑަރުގެ ލަގަބު މޯދީ މިހާރު ވަނީ ހޯއްދަވައިފަ އެވެ. -- ފޮޓޯ: އޭއެފްޕީ\nދާދި ފަހުން ހެދި ދިރާސާއަކުން ދައްކާ ގޮތުގައި، ބީޖޭޕީއަށް ތާއީދުކުރާ މީހުންގެ ތިން ބައި ކުޅަ އެއްބައި ބުނެފައި ވަނީ މޯދީ ނެތްނަމަ ބީޖޭޕީއަށް ވޯޓު ނުދޭނެ ކަމަށެވެ.\nއެ ދިރާސާއިން ސާފުވަނީ އެއް ކަމެކެވެ. އިންޑިއާއަށް އޮތް ހައްލަކީ ބީޖޭޕީ އެއް ނޫން ކަމެވެ. ސީދާ މޯދީ އެވެ. މީގެ ފަސް އަހަރު ކުރިން ރައްޔިތުން ނުކުމެ ވޯޓު ދިނީ ހިޔާނާތުގެ ހިޔަނި އެޅިފައިވާ ކޮންގްރެސް ޕާޓީއާ ދެކޮޅަށެވެ. އެހެނަސް، މި ފަހަރުގެ އިންތިހާބަކީ މޯދީއަށް އޮތް އިތުބާރު ރަމްޒުކޮށްދޭ ރައްޔިތުންގެ ނިންމުމެވެ. އިންދިރާ ގާންދީ އަށްފަހު އިންޑިއާގައި އުފެދުނު އެންމެ މަގުބޫލު ސިޔާސީ ލީޑަރުގެ ލަގަބު މޯދީ މިހާރު ވަނީ ހޯއްދަވައިފަ އެވެ. މިއީ 1971 ވަނަ އަހަރަށްފަހު ފުރަތަމަ ފަހަރަށް އެއް ޕާޓީއަކުން ދެ ދައުރު ޖެހިޖެހިގެން މެޖޯރިޓީ ހޯދި ފުރަތަމަ ފަހަރެވެ. މި ނަތީޖާއަކީ ސީދާ މޯދީގެ ކާމިޔާބީ އެކެވެ. މުޅީން "އާ އިންޑިއާ" އެއް ބިނާ ކުރުމަށް އެމަނިކުފާނުގެ ތަސައްވަރު އާންމުން ބަލައިގެންފައިވާ މިންވަރުގެ ސާފު ދަލީލެކެވެ.\nސަރަހައްދީ ޕާޓީތަކުގެ ނުފޫޒު ފަނޑުވަނީ\nބީޖޭޕީގެ މަގުބޫލު ލީޑަރު އަމީތު ޝާހްގެ އެހީތެރިކަމާއެކު މޯދީ ވަނީ އިންޑިއާގެ ޒަމާންވީ ސިޔާސީ "ތަނބު" ތަކަށް ލޮޅުން އަރުވާލައްވައިފަ އެވެ. ވަރަށް ރޭވުންތެރިކަމާއެކު މޯދީ ވަނީ ގައުމިއްޔަތާއި ތަރައްގީގެ ސިޔާސަތުތައް އެއްތަން ކުރައްވައިފަ އެވެ. މަގު ހެދުމާއި، ފާހާނާ އަޅައިދިނުން ފަދަ ފަގީރުންގެ އާބާދީގެ ހިތާ ގުޅިފައިވާ ވައުދުތަކުން ޒަމާންވީ ސަރަހައްދީ ޕާޓީތަކުގެ ނުފޫޒަށް ބީޖޭޕީން ވަނީ ހިޔަނި އަޅުވާލައިފަ އެވެ. ޕާލިމަންޓުގެ ތިރިގެއަށް އެންމެ ގިނަ މެމްބަރުން އިންތިހާބުކުރާ އުއްތަރު ޕްރަދޭޝް އިން މޯދީގެ ޕާޓީން 2014 ވަނަ އަހަރު ހޯދި ތަނަވަސް އަޣުލަބިއްޔަތު ތަކުރާރުކުރިޔަ ނުދޭން އެ ސަރަހައްދުގައި ނުފޫޒު ގަދަ ދެ ޕާޓީން މިފަހަރު އެއް ގަލަކަށް އެރި އެވެ.\nއާންމު ގޮތެއްގައި އެ ދެ ޕާޓީއަށް ކަށަވަރުވާ ވޯޓުތައް ވެސް މޯދީ ވަނީ އަނބުރާލައްވައިފަ އެވެ. އެ ޕާޓީތަކަށް އޮތް ޒަމާންވީ އިތުބާރު ގެއްލި ބޭވަފާތެރިވީ އެވެ. މޯދީ ހުށަހެޅުއްވި އިގުތިސޯދީ ތަސައްވަރުގެ މަގުބޫލުކަން ބޮޑުވީ އެވެ. އެ މީހުންގެ ހިތްތައް ވެސް މޯދީ ފަތަހަ ކުރެއްވީ އެވެ.\nމީގެ 20 އަހަރު ކުރިން، އަތުލް ބިހާރީ ވަޖުޕާއީގެ ބޮޑުވަޒީރު ކަމުގައި، ބީޖޭޕީގެ އަމާޒަކަށްވީ އިއްތިހާދު ސަރުކާރެއްގެ މައި ޕާޓީގެ މަގާމުގައި އޮތުމެވެ. އެތެރޭގެ ކޯޅުން ކުޑަކޮށް އިއްތިހާދު ސަރުކާރެއްގެ ތެރެއިން ވެރިކަން ކުރުމެވެ. އެހެނަސް މޯދީގެ ބީޖޭޕީގެ އަމާޒު ވަރަށް ތަފާތެވެ. ކުޑަކޮށްވެސް ދޫ ދިނުމެއް ނެތެވެ. މިހާރު ބީޖޭޕީއަކީ ހަމައެކަނި އިންތިހާބުތަކާ ދިމާކޮށް ދިރުން އަންނަ ޕާޓީއެއް ނޫނެވެ. އަބަދުވެސް އޮންނަނީ ކެމްޕެއިނު މޯޑުގަ އެވެ. ކެނޑިނޭޅި ސަޕޯޓު ހޯދަނީ އެވެ. ޕާޓީގެ ތަސައްވަރާއި ސިޔާސަތުތައް ވިއްކުމުގައި ވަރުބަލިވުމެއް، މަޑުޖެހުމެއް ނެތެވެ.\nއަނެއްކާވެސް ކޮންގްރެސް ޕާޓީއަށް ބޮޑު ލަދެއް\nމި އިންތިހާބުގައި ބީޖޭޕީގެ ކާމިޔާބީއަށް ވުރެ، އިދިކޮޅު ކޮންގްރެސް ޕާޓީގެ ނާގާބިލުކަން ބޮޑު ކަމަށް ގިނަ ބަޔަކު ދަނީ ބުނަމުންނެވެ. ވިދިވިދިގެން ދެ އިންތިހާބުގައި މޯދީގެ ބީޖޭޕީން ވަނީ ރާހުލް ގާންދީގެ ކޮންގްރެސް ޕާޓީ ލަދުގަންނަވާލައިފަ އެވެ. އެއް ޒަމާނެއްގައި އިންޑިއާގެ އެންމެ ނުފޫޒު ގަދަ ޕާޓީގެ ސަޕޯޓް ދުވަހެއް ދުވަހަކަށް ދަނީ ފަނޑުވަމުންނެވެ. ބީޖޭޕީގެ ހިޔަނި ފެތުރޭ ވަރަކަށް، ހާއްސަކޮށް އާބާދީ ބޮޑު ސަރަހައްދުތަކުގައި އިންޑިއާގެ އެންމެ ދުވަސްވީ ޕާޓީގެ ތާއީދު ދަނީ ގެއްލެމުންނެވެ.\nރާހުލް ގާންދީގެ ކޮންގްރެސްގެ ޕާޓީއަށް ވަނީ ޖެހިޖެހިގެން ދެ އިންތިހާބުގައި ލަދުވެތި ނަތީޖާއަކާ ކުރިމަތިލާން ޖެހިފައި. -- ފޮޓޯ: ގެޓީ އިމެޖަސް\nއުއްތަރު ޕްރަދޭޝް، ބިހާރު އަދި ވެސްޓް ބެންގޯލް ފަދަ ސްޓޭޓުތަކުގައި ކޮންގްރެސްގެ ވަހެއް ވެސް ނެތެވެ. ދެކުނުގެ ސްޓޭޓުތަކުގައި ވެސް އެ ޕާޓީއަށް އޮތީ ހަމަ އެފަދަ ހާލެކެވެ. މޯދީގެ ބީޖޭޕީއާ ހިލާފަށް ކޮންގްރެސް ޕާޓީގައި ރޭވުންތެރިކަމެއް ނެތެވެ. ދުރުރާސްތާގެ ޕްލޭނެއް ނެތެވެ. ގާންދީ އާއިލާއިން ޕާޓީ ނެރެ ޒުވާން ލީޑަރުންނަށް ފުރުސަތު ދިނުން ވަނީ މާބޮޑަށް ވެސް ލަސްވެފަ އެވެ. މޯދީގެ ބީޖޭޕީއާ ވާދަކުރަން ކޮންގްރެސް ޕާޓީ އަލުން "ވުޖޫދު" ކުރަން ވަނީ ޖެހިފަ އެވެ.


Contact tracing: Ekaku ves dhooviya nudhey | Mihaaru\nކޮވިޑް-19 އަށް ޚާއްސަ ރެޕިޑް ރެސްޕޮންސް ޓީމެއް ތައްޔާރަށް: ކޮންޓެކްޓް ޓްރޭސިންގައި ރާއްޖޭގެ އެންމެ ބޮޑު ކާމިޔަބޚި ފުރަތަމަ ކޭސް.---ފޮޓޯ: އަހުމަދު އަވްޝަން/މިހާރު\n07 އެޕްރީލް 2020 - 09:48 14 comments\nކޮވިޑް-19 އަށް ކޮންޓެކްޓް ޓްރޭސިން ގިނަ ގައުމުތަކުގައި ފަށަނީ ވައިރަހަށް މީހަކު ޕޮޒިޓިވް ވާ ހިސާބުންނެވެ. އިނގިރޭސި ވިލާތް ފަދަ ގައުމުތަކުގައި ފަރުވާކުޑަކުރި މިންވަރު ބަލަން ނުތިބެ ރާއްޖެ އިން ވައިރަހަށް ތައްޔާރުވަމުން އައީ، ކަންކަން ދަސްކުރަމުންނެވެ. އެކި ގައުމުތަކުގެ ތަޖުރިބާ އިން ރާއްޖޭގައި މިހާތަނަށް ކުރި ކާމިޔާބު އެއް މަސައްކަތަކީ ކޮންޓެކްޓް ޓްރޭސިން އެވެ.\nކިތަންމެ އުނދަގޫ، ގޮންޖެހުން ބޮޑަސް ރެޕިޑް ރެސްޕޮންސް ޓީމް (އާރުއާރުޓީ)ން ބަލަނީ ކޮވިޑް-19 އަށް ޕޮޒިޓިވް މީހަކު ނުވަތަ އަލާމާތްތައް ފެންނަ މީހަކާ ބައްދަލުވި އެންމެންނާއި އެ މީހުން ދިޔަ ތަންތަން ހިމެނޭ ގޮތުން ކުރަހާލާ ޗާޓުން އެންމެ މީހަކު ވެސް ބޭރުވިޔަ ނުދީ ދެނެގަނެވޭތޯ އެވެ. ވައިރަހަށް ޕޮޒިޓިވް ކޭހެއް ރާއްޖެ އިން ފެނުމާ އެކު މިހާތަނަށް އެ ޓީމުން ކުރި ބުރަ މަސައްކަތުގެ އިތުބާރު ބޮޑެވެ.\n"ރިސްކް ބޮޑު، އަސްލު ވަރަށް ބުރަ މަސައްކަތެއް މިއީ، ޕީޕީއީ [ޕާސަނަލް ޕްރޮޓެކްޓިވް އިކުއިޕްމެންޓްސް] އަޅައިގެން ވަރަށް ހޫނު ގަދަވާނެ. އެންމެ ކުޑަމިނުން، ޕީޕީއީ އަޅައިގެން ހުރެ ފެން ފޮދެއް ވެސް ނުބޮވޭނެ. ބައެއް ކޭސްތަކުގައި ކޮންޓެކްޓް ޓްރޭސިން އަށް އެބަ ހޭދަވޭ، ފަސް ގަޑިއިރު ނުވަތަ ހަ ގަޑިއިރު ވެސް،" ކޮންޓެކްޓް ޓްރޭސިން ޓީމުގައި ހިމެނިވަޑައިގަންނަވާ އެޗްޕީއޭގެ މެޑިކަލް އޮފިސަރު ޑރ. ނަޒްލާ ރަފީގް ވިދާޅުވި އެވެ.\nޑރ. ނަޒްލާ ނޫސްވެރިންގެ ބައްދަލުވުމެއްގައި: އޭނާ ވިދާޅުވަނީ، ކޮންޓެކްޓް ޓްރޭސިންގައި އެހެން ގައުމުތަކުން ހެދި ގޯސްތަކަށް ރާއްޖެ ފަރިތަ ކަމަށް. --ފޮޓޯ/މިހާރު\nރާއްޖޭގައި، ކޮންޓެކްޓް ޓްރޭސިން ހަދާ ގޮތް އޭނާ "މިހާރު"އަށް ކިޔައިދެއްވަން ފެއްޓެވީ، ދަރުބާރުގޭގައި ހުންނަ ނެޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) އަށް ކޭހެއް ނުވަތަ ބަލީގެ އަލާމާތެއް ފުރަތަމަ ރިޕޯޓްކުރާ ހިސާބުން ފަށައިގެންނެވެ. ކޮވިޑް-19 އަށް ޚާއްސަކޮށް ގާއިމްކުރި 1676 ނަމްބަރަށް ކޯލެއް އައުމާ އެކު މައުލޫމާތު ސާފުކޮށް، ވައިރަހާ ގުޅޭ އެއްވެސް އަލާމާތެއްގެ ވާހަކަ ބުނެފި ނަމަ ޑޮކްޓަރުންގެ ޓީމާ މަޝްވަރާކޮށް ތަފްސީލްކޮށް މައުލޫމާތު ނަގަ އެވެ.\nއެންމެ ފަހުން ދަތުރުކުރި ގައުމާއި އަލާމާތެއް ފެނުނު ދުވަސް ފަދަ މުހިއްމު ކަންކަން އޮޅުންފިލުވައި އެ މައުލޫމާތު ހިއްސާކުރަނީ ޓެކްނިކަލް އެޑްވައިޒަރީ ޓީމާ އެވެ. ހައި ރިސްކް ނުވަތަ ވައިރަސް ފެތުރޭ ގައުމަކުން އައި މީހެއް ނަމަ، ރާއްޖޭގައި އަމަލުކުރަމުން އަންނަ ގޮތުން ޓެސްޓްކުރުން މަޖުބޫރެވެ.\n"އެ ހިސާބުން ފެށިގެން އެކި ޓީމްތަކުގެ މަސައްކަތް ފެށުނީ. ކޮންޓެކްޓް ޓްރޭސިން އަށް ވެސް އަންނާނެ. އެއީ އަޅުގަނޑުމެން. ގިނަ ގައުމުތަކުގައި ޕޮޒިޓިވް ވީމަ މީހުންގެ ކޮންޓެކްޓް ޓްރޭސިން ފަށަނީ،" ނަޒްލާ ވިދާޅުވި އެވެ.\nއެންއީއޯސީގެ ކޯލް ސެންޓަރުން ނަގާ މައުލޫމާތު، ކޮންޓެކްޓް ޓްރޭސިން ޓީމާ ހަވާލުވުމުން ދެން އޮންނަނީ، ރައްކާތެރިކަމުގެ ހެދުން، ޕީޕީއީ އަޅައިގެން އާރުއާރުޓީން ސާމްޕަލް ނެގުމެވެ.\nރާއްޖޭގައި، މިހާތަނަށް އެންމެ ގިނަ ވަގުތު ހޭދަވީ ފުރަތަމަ ކޭސް، ކުރެއްދޫ ރިސޯޓުގައި ޗުއްޓީ ހޭދަކުރި ޓޫރިސްޓަކު ކޮވިޑް-19 އަށް ޕޮޒިޓިވްވުމުން ކޮންޓެކްޓް ޓްރޭސިން ހެދުމަށެވެ. ބަލީގެ އަލާމާތްތައް ފެނުނު، ރާއްޖޭގައި ހުރި އޭނާ އަށް ފަރުވާ ދިން ޑޮކްޓަރާ ހަމައިން ފަށައިގެން ގޮސް މެދުނުކެނޑި ތިން ދުވަހު ކޮންޓެކްޓް ޓްރޭސިން ހަދަން ޖެހުނެވެ.\nޑރ. ނަޒްލާ ވިދާޅުވީ ފުރަތަމަ ކޭސްގައި ކޮންޓެކްޓް ޓްރޭސިން ހަދަން ނެގި ލިސްޓުގައި 90 މީހަކު ހިމެނުނު ކަމަށެވެ. ފަހުން އެ އަދަދު، 60 އަށް ދަށްކޮށް، ރާއްޖެ އިން ފުރި އިޓަލީ ޓޫރިސްޓާއި އޭނާ އަށް ފަރުވާދިން ޑޮކްޓަރާ ކޮންޓެކްޓްވި އެންމެން ދެނެގަނެވުނެވެ.\n"ފުރަތަމަ ކޭސްގެ ކޮންޓެކްޓް ޓްރޭސިން ވަރަށް ރަނގަޅަށް ދިޔައީ. އެންމެ މީހެއް ވެސް ދޫވިޔަނުދީ، އެންމެން ދެނެގަނެވޭ ސާމްޕަލް އާރުއާރުޓީން ނެގި. ފުރަތަމަ ޓެސްޓްކުރިއިރު ޕޮޒިޓިވްވި ދެ މީހުންގެ އިތުރުން ދެން އިތުރު ތިން މީހަކު ޕޮޒިޓިވްވީ ކޮންޓެކްޓް ޓްރޭސިން ހަދައި ކަރަންޓީންގައި ތިއްބައި،" ފުރަތަމަ ކޭސްގެ ކާމިޔާބީއާ ހިއްސާކޮށްދެއްވަމުން ޑރ. ނަޒްލާ ވިދާޅުވި އެވެ.\nއެކަކު ވެސް ދޫވެއްޖެ ނަމަ ބިރުވެރިކަން!\nރާއްޖޭގެ ފުރަތަމަ ކޭސްގައި ވެސް ކޮންޓެކްޓް ޓްރޭސިން ހެދިއިރު ބެލީ އަލާމާތް ފެނުނު މީހާއާ ދިމާވީ ކޮން ބައެއްތޯ އާއި އެ މީހުންގެ ފަރާތުން ވައިރަސް ފެތުރިދާނެހެން ހީވާ އެންމެން ދެނެގަތުމަށެވެ. ކޮންޓެކްޓް ޓްރޭސިންގައި އެންމެ މީހަކު ވެސް ދޫވެއްޖެ ނަމަ ދެން ކުރިމަތިވެދާނެ ބިރުވެރިކަން އެނގޭތީ އެވެ.\nދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯ އިން ކޮވިޑް-19 އަށް އެކުލަވާލި އެސްއޯޕީގެ މިންގަނޑުތަކާ އެއްގޮތަށް ރާއްޖެ އިން ހެދި އެސްއޯޕީގައިވާ ގޮތުގެ މަތިން ކޮންޓެކްޓް ޓްރޭސިން ހަދަނީ، ބަލީގެ އަލާމާތްތައް ފެނުމުގެ ދެ ދުވަސް ކުރިން ދިމާވި އެންމެންގެ އެވެ.\n"އެހާ އިރު ކަމަށް މިބެލެވެނީ އިންފެކްޝަސްނަސް ފެށޭނީ، އޭގެ ސީދާ ޑޭޓާއެއް ނެތް. އެކަމަކު އެނގޭ އެންމެ ރަނގަޅު ގައިޑެންސަކަށް މިހާރު އަމަލުކުރަމުން މި އަންނަނީ. މިސާލަކަށް، ކުރެއްދޫ ކޭސްގައި ވެސް ފުރަތަމަ އަޅުގަނޑުމެން ވާހަކަ ދެއްކީ އިޓަލީގެ ޓޫރިސްޓަށް ފަރުވާދިން ޑޮކްޓަރާ. އެ މައުލޫމާތުގެ މައްޗަށް އަޅުގަނޑުމެން ކުރާހާލީ ކޮން ބައެއްގެ ކަން ކޮންޓެކްޓް ޓްރޭސިން ހަދަން ޖެހެނީ. އެއީ މިހާތަނަށް ހެދި އެންމެ އުނދަގޫ ކޮންޓެކްޓް ޓްރޭސިން،" ޑރ. ނަޒްލާ ވިދާޅުވި އެވެ.\n"ކޮންޓެކްޓްސް ކަމަށް މި ބަލަނީ ސީދާ ފިޒިކަލް ކޮންޓެކްޓެއް ވެފައި ހުންނަ މީހުން. ނޫނީ ފޭސް ޓު ފޭސް ކޮންޓެކްޓްސް ވެސް އެންމެ މަދުވެގެން 15 މިނެޓަށް ކޮންޓެކްޓް ވެފައި ތިބޭ މީހުން. ދެން މިސާލަކަށް ރިސޯޓެއްގައި ނަމަ ޕޮޒިޓިވް މީހަކު ހުރި ރޫމަށް ޚިދުމަތް ދޭން ވަންނަ މީހުން މިބަލަނީ އިންޑައިރެކްޓް ކޮންޓެކްޓްސް ގޮތުގައި. އެއީ، ބައެއް ފަހަރަށް ރޫމްގެ އެކި ތަންތަނުގައި އަތްލައި ހަދާފައި ހުންނާނެތީ."\nފްލައިޓެއްގައި ކޮންޓެކްޓް ޓްރޭސިން ހަދާއިރު ބަލަނީ ޕޮޒިޓިވް ނުވަތަ އަލާމާތްތައް ހުރި މީހަކާ އެންމެ ގާތުން ދެ މީޓަރުގެ ދުރުމިނުގައި ނުވަތަ ވަށައިގެން ތިބި އެންމެންނެވެ. ބައެއް ފަހަރަށް، ކޮންޓެކްޓް ޓްރޭސިންގައި، އެއަށް ވުރެ އިތުރަށް މީހުން ހިމަނައި ކްރޫ އިން ވެސް ލަ އެވެ. ލޯންޗެއްގައި ނަމަ، އެންމެން އަދި ބަހެއްގައި ނަމަ ޝައްކުކުރެވޭ މީހަކާ ހަ ފޫޓު ދުރުމިނާ ހަމައަށް ތިބޭ އެންމެންނެވެ. ގެއެއްގައި ނަމަ، އެންމެންގެ ވެސް ކޮންޓެކްޓް ޓްރޭސިން ހަދާނެ އެވެ.\n"ބައެއް ފަހަރަށް އަޅުގަނޑުމެން ޖެހޭ ވީޑިއޯ ބަލައިގެން ވެސް ކޮންޓެކްޓް ޓްރޭސިން ހަދަން. އެއީ އެއާޕޯޓްތަކުގައި، އެ ގޮތަށް އެކި ގްރޫޕްތައް ދާއިރު، ކޮންޓެކްޓްވީ ކިތައް މީހުންނާ ކަމެއް ނޭނގިދާނެ. އެހެންވެ ވީޑިއޯ ބަލައިގެން ވެސް އައިޑެންޓިފައި ކޮށްފައި ހުންނާނެ،" އޭނާ ވިދާޅުވި އެވެ.\nބެހިފައިވާ އާރުއާރު ޓީމުތަކެއް ކުއްލި ހާލަތުގައި\nކޮރޯނާ ވައިރަހުގެ ބިރުވެރިކަން، ޗައިނާގެ ވޫހާން އިން ފާޅުވެ، ބަލީގައި ދެ މީހަކު މަރުވުމާ އެކު ރާއްޖެ އިން ސީރިއަސްވެ ރައްކާތެރިކަމުގެ ފިޔަވަޅުތައް ވަރުގަދަކުރި އެވެ. ފުރަތަމަ ވެސް ޔަގީންކުރީ، ޑރ. ނަޒްލާ ވިދާޅުވި ގޮތުގައި، ކޮވިޑް-19 އަށް ތަމްރީން ލިބިފައިވާ ޓީމުތައް ރާއްޖޭގެ އެކި ސަރަހައްދުތަކުގައި ތައްޔާރީ ހާލަތުގައި ބޭތިއްބުމެވެ.\nއެންމެ ބޮޑު އެއް ހިތްހަމަޖެހުމަކަށް ވީ، ހޮސްޕިޓަލް އިމަޖެންސީ ޕްލޭނިން އެންޑް ޕްރިޕެއާޑްނަސްގެ ދަށުން ވަރަށް ގިނަ ސަރަހައްދުތަކުގައި އާރުއާރުޓީތައް މާ ކުރިން އެކުލަވާލާފައި ވުމެވެ. އެއީ، މިސާލަކަށް ދޯންޏެއް ބަންޑުން ޖަހާލައިގެން އެއްފަހަރާ ވަރަށް ގިނަ ބަޔަކަށް ފަރުވާދޭން ޖެހިއްޖެ ހާލަތެއްގައި، ނުވަތަ އައުޓް ބްރޭކަކަށް ވިޔަސް ހަރަކާތްތެރިވާނެ ޑޮކްޓަރުންނާއި ނަރުހުން އަދި ހެލްތު ވޯކަރުން ހިމެނޭ ޓީމުތަކެވެ. ކޮންމެ ކަހަލަ އިމަޖެންސީއަކަށް ވިޔަސް ހަރަކާތްތެރިވާނެ ޓީމުތައް ދުރާލައި ތިބި ކަން އެއީ ކުރިއެރުމެކެވެ.\n"ކޮވިޑަށް ޕޮޒިޓިވް ކޭހެއް ފެނުނުއިރު، މިކަމަށް ޚާއްސަކޮށް އަޅުގަނޑުމެން ހުރިހާ އަތޮޅަކުން ވެސް ރެސްޕޮންސް ޓީމުތަކެއް އައިޑެންޓިފައިކޮށްފައި، އެ މީހުންނަށް ހުންނާނެ ޕީޕީއީއެޅުމާއި ސާމްޕަލް ނަގާނެ ގޮތް ވެސް ކިޔައިދީފައި. އެ ޓީމްތަކުގެ ރޯލްތައް ކަނޑައަޅައި ތަމްރީންތަކެއް ވެސް ވަނީ ދީފައި،" ޑރ. ނަޒްލާ ވިދާޅުވި އެވެ.\nގޯ ޓޭޑާ ސިސްޓަމް ބޮޑު ލުޔެއް\nއޭނާ ވިދާޅުވި ގޮތުގައި ރާއްޖޭގައި އެންމެ ފުރަތަމަ ކޮންޓެކްޓް ޓްރޭސިންގެ މައުލޫމާތު ގެންގުޅުނީ އެކްސެލް ޝީޓެއްގަ އެވެ. އަލާމާތްތައް ފެންނަ މީހުން ނުވަތަ ފެނިދާނެ އެންމެން 14 ދުވަސް ވަންދެން އައިސޮލޭޓްކޮށް އެ މީހުންގެ މައުލޫމާތު ދުވަހުން ދުވަހަށް އަޕްޑޭޓްކޮށް ބަލަހައްޓަން ޖެހެ އެވެ. މިއީ، ކުރެވޭވަރަށް ވުރެން އުނދަގޫ ކަމަކަށް ވުމުން، ދެން ބެލީ ކުރު މުއްދަތެއްގައި އެފަދަ ސިސްޓަމެއް ހެދުމަށެވެ.\n"އެ މީހުންގެ ފޮލޯއަޕްސް ހެދުނުތޯ ޔަގީންކުރަން ވެސް ޖެހޭ. އަޅުގަނޑުމެން ފުރަތަމަ ބެލީ ސިސްޓަމެއް ތައްޔާރުކުރަން. އެކަމުގައި އުޅެނިކޮށް މައުލޫމާތު ލިބުނީ ޑަބްލިއުއެޗްއޯގެ ގޯ ޑޭޓާ ސިސްޓަމްގެ ވާހަކަ،" ޑރ. ނަޒްލާ ވިދާޅުވި އެވެ.\nހެލްތު މިިސްޓަރު އަބްދުﷲ އަމީނާއި ޑިރެކްޓަ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު އަދި އެޗްޕީއޭގެ މެޑިކަލް އޮފިސަރު ޑރ. ނަޒްލާ ރަފީގް މަޝްވަރާއެއްގައި --ފޮޓޯ: ހެލްތު މިނިސްޓްރީ\nޑަބްލިއުއެޗްއޯ އިން އެ ސިސްޓަމް ތައްޔާރުކުރީ އެބޯލާ އަށް ޚާއްސަކޮށްގެންނެވެ. ގިނަ ގައުމުތަކުން މި ސިސްޓަމް އަދި ބޭނުންކުރާކަށް ނުފަށަ އެވެ. ރާއްޖެ އިން މި ސިސްޓަމް ބޭނުންވެގެން ޑަބްލިއުއެޗްއޯއާ ވާހަކަ ދައްކައިގެން، ސިސްޓަމް ބޭނުންކުރަން އެތަނުގެ ޓެކްނިކަލް ޓީމަކާއި ރާއްޖޭގެ ސިއްހީ ދާއިރާގެ ޓީމެއް އެކުލެވޭ ގޮތަށް ވަނީ ބައްދަލުވުން ބާއްވައިފަ އެވެ. ކުރިން އެކްސެލް ޝީޓުގައި ގެންގުޅުނު މައުލޫމާތުތައް އެ ސިސްޓަމް ތެރޭގައި ހިމެނުމަކީ، ޑރ. ނަޒްލާ ވިދާޅުވި ގޮތުގައި، ލިބުނު ވަރަށް ބޮޑު ލުޔެކެވެ.\nމި ވައިރަހުގައި އެންމެ ބޮޑު އެއް ކަމަކީ ޖެހިފައި ވައިރަސް ހުރި އެންމެން ދެނެގަނެ، އައިސޮލޭޓްކޮށް ފަރުވާ ދިނުމެވެ. ރާއްޖޭގައި، ފުރަތަމަ ކޭސް އެހާ ކާމިޔާބުކަމާ އެކު ކޮންޓެކްޓް ޓްރޭސިން ހަދައި ދެން ވެސް އަޅަން ޖެހޭ ހަރުކަށި ފިޔަވަޅު އެޅުމުގެ ނަތީޖާ އަކީ އާއްމުންގެ ތެރެއަށް ނުފެތުރުމެވެ. މުޅި އަމާޒު، މިކަމަށް ހުރިއިރު އެންމެ ބުރަ އެއް މަސައްކަތަކީ ކޮންޓެކްޓް ޓްރޭސިން އެވެ.\n"ކޮންޓެކްޓް ޓްރޭސިންއާ އެކު ލެބޯޓްރީ މަސައްކަތާއި ޑޮކްޓަރުންނާއި ނަރުހުންނާއި ޓެކްނިކަލް މީހުންނާއި ލޮޖިސްޓިކާއި ހުރިހާ ބައިތަކެއް އެއްވެގެން މިހާތަނަށް ކުރިއެރުން ހޯދިފައި ވަނީ،" ޑރ. ނަޒްލާ ވިދާޅުވި އެވެ.\nއިތުރު ލިޔުންތައް ސިއްހަތު ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ޑރ. ނަޒްލާ ރަފީގް (އެޗްޕީއޭ) ސިއްހީ ކުއްލި ނުރައްކަލުގެ ހާލަތު ބަލިތައް


Adhaalath Party In Minister Mahuloof Aa Bahdhalukurahvaifi - Vaguthu\nއާދަލަތު ޕާޓީން މިނިސްޓަރ މަހުލޫފާ ބައްދަލުކުރައްވައިފި\nސަރުކާރުގެ ކޯލިޝަން ތެރޭގައި ހިމެނޭ އަދާލަތު ޕާޓީން މިނިސްޓަރ އޮފް ޔޫތްސް ސްޕޯޓްސް އެންޑް ކޮމިޔުނިޓީ އެމްޕަވާމަންޓު މިނިސްޓަރ އަހުމަދު މަހުލޫފާ ބައްދަލުކުރައްވައިފިއެވެ.\nއަދާލަތު ޕާޓީން އިސްނަގައިގެން ކުރިޔަށްގެންދިޔަ އެ ބައްދަލު ވުމުގައި ވަނީ މޯލްޑިވްސް ޑިމަކްރަސީ ނެޓްވޯކް (އެމްޑީއެން) އިން ދީނަށާއި ރަސޫލާ އަށް ފުރައްސާރަކޮށް ނެރެފައިވާ ރިޕޯޓުގައި ހުރި ކަންކަމާ ގުޅިގެން އުފެދިފައިވާ ކަންބޮޑުވުންތައް ޔޫތް މިނިސްޓަރ މަހުލޫފާ ހިއްސާކޮށްފައެވެ.\nއަދާލަތު ޕާޓީން ބުނީ، އެ ޕާޓީން ޔޫތް މިނިސްޓަރާ ބައްދަލުކޮށްފައި ވަނީ ހުރިހާ މަދަނީ ޖަމިއްޔާ ޖަމާތްތަކެއްގެ ބެލެނިވެރި ފަރާތަކީ ޔޫތްމިނިސްޓްރީ ކަމުގައި ވާތީ އެ ޖަމިއްޔާއާ މެދު ފިޔަވޅު އެޅުމަށާއި އެ ޖަމިއްޔާއާ މެދު ހުރި ޝަކުވާތައް ހިއްސާކުރުމަށް ކަމަށެވެ.\nއެ ޕާޓީ އިން ވަނީ އެމްޑީއެންގެ މައްސަލަ ރައީސް އިބްރާހިމް މުހައްމަދު ސޯލިހާ ބައްދަލުކުރުމަށްވެސް ނިންމާފައެވެ. އެމްޑީއެން މައްސަލަ އާއި ގުޅިގެން ރައީސް ސޯލިހް ވިދާޅުވެފައި ވަނީ އެއްވެސް ފަރާތަކުން އިސްލާމް ދީނަށް ފުރައްސާރަކުރުން ބަލައި ނުގަނެވޭނެ ކަމަށެވެ. އަދި މިގައުމުގައި އިސްލާމް ދީން ހިމާޔަތް ކުރުން ކަމަށްބުނެ ހަރުކަށި ވިސްނުން ތައް ފަތުރުމަށް ބައެއް ފަރާތްތަކުން މަސައްކަތް ކުރާކަމަށާއި އެފަދަ ކަންކަން ވެސް ބަލައި ނުގަންނާނެ ކަމަށް އެމަނިކުފާނު ވިދާޅުވިިއެވެ.\nއެމްޑީއެންގެ ރިޕޯޓާ ގުޅިގެން ރާއްޖޭގެ ދީނީ އިލްމުވެރިންނާއި ރައްޔިތުންގެ ތެރެއިން ގިނަ ބަޔަކު އަންނަނީ ނުރުހުން ފާޅު ކުރަމުންނެވެ. އެހެން ނަމަވެސް އެރިޕޯޓުގައި ބުނެފައިވާ ވާހަކަތަކަށް ތާއިދު ކުރާ އަދި މައްސަލައެއް ނެތްކަމަށް ގަބޫލުކުރާ ބަޔަކުވެސް ރާއްޖޭގައި އެބަ ތިއްބެވެ. އެމީހުންގެ އިތުރުން ބޭރުގެ ބައެއް ފަރާތްތަކުން ވެސް އަންނަނީ އިންސާނީ ހައްގުތައް ހިމާޔަތް ކުރާ ބައެއް ކަމަށްބުނެ އެމްޑީއެން އާ އެއްކޮޅަށް ވާހަކަދައްކަަމުންނެވެ.\nއޮކްޓޯބަރ 17, 2019 21:58\nޝޭޚް އިލްޔާސްމެން ދެން ފޫނެއްފަޔަށް ފެންފުރަން އުޅުއްވާނެ ކަމެއްނެތް. މިއީ ޝޭޚް ބުނި ކީރިތިރަސޫލާގެ ދުޢާފުޅުގައި ވާފަދަ ވެރިއެއްތޯ؟ އަހަރެމެން އޭރުވެސް ޝޭޚްމެން ކައިރީބުނިން މިއީ ކެނެރީގެ ނަޝީދުގެ މޫނުގައި ހޭކި އެހެން ކުލައެކޭ. ހަމަ އެކައްޗެކޭ. ދެން ޖެހޭނީ ހަމަ ހިތިބޭސް ބޯން. ހަމަ ހިތިބޭސް ބޯން.\nއޮކްޓޯބަރ 17, 2019 22:29\nއަހަރެމެން މުސްލިމުންނަކީ އެއްވެސް އިރެއްގަ އާދޭސް ކުރި ބައެއްނޫން. އަމަލުން ކަންކަން ކއްފަ ދެއްކީ. ޖަހާލަތު ޕާޓީ އިން އާދޭސް ކުރާތީވެ ހިނި އަންނަނީ


Collagen Akee Ajaibeh - Vaguthu\nކޮލަޖެން އަކީ އަޖައިބެއް\n"ކޮލަޖެން ކްރީމް" މި ނަަމަކީ މިހާރު ގިނަ އަންހެން ކަނބަލުންނަށް އާ ނަމަކަށް ހަމަ ޔަގީނުންވެސް ނުވާނެއެވެ. ރާއްޖޭގެ އެތައް ހާސް ކަނބަލުން އިތުބާރު ލިބިފައިވާ މި ޕްރޮޑަކްޓަކީ މީގެ ފަސް އަހަރު ކުރިން ލޭޑީސް.އެމްވީން ރާއްޖެއަށް އެތެރެކޮށް ވިއްކަން ފެށި ޕްރޮޑަކްޓެކެވެ. ގިނަ ކަސްޓަމަރުންގެ ލޯތްބާއި މަގުބޫލުކަން ލިބިފައިވާ މި ޕްރޮޑަކްޓް މިހާ މަޝްހޫރުވެގެން ގޮސްފައި ވުމުގެ ސިއްރަކީ ކޮބައިތޯ އެހުމުން ލޭޑިސް އެމްވީން ދައްކާލީ ކަސްޓަމަރުންގެ ފަރާތުން އެ ޕޭޖަށް ލިބިފައިވާ ގިނަ އަދަދެއްގެ ފީޑްބެކްސްތަކެވެެ.\nކޮލަޖެންގެ ޕްރޮޑަކްޓްތައް ލޭޑިސް.އެމްވީން މިހާރު ވިއްކަމުން ދަނީ ހާއްސަ ޕްރޮމޯޝަނެއްގެ ދަށުން، އަގު ހެޔޮކޮށެވެ.\nކޮލަޖެން ވިއްކަމުން ދަނީ ސެޓެއްގެ ގޮތުގައެވެ. މީގެ ތެރޭގައި މޫނާއި އަދި މުޅި ހަށިގަނޑު ދޮންކޮއްލަން ބޭނުން ކުރާ ސައިބޯންޏަކާއި، ދުވާލު އުނގުޅުމަށް ހާއްސަ ކްރީމަކާއި، ރޭގަނޑު އުނގުޅަން ހާއްސަ ކްރީމަކާއި، އަދި މޫނު ސާފްކޮށްލަން ބޭނުން ކުރާ ޓޮނާ ފުޅިއެއް ހިމެނެއެވެ. މީގެ އިތުރުން، ފުލް ބޮޑީ ވައިޓެނިންގ އަދި މޮއިސްޓަރައިޒިންގ ބޮޑީ ލޯޝަނެއްވެސް ހިމެނެއެވެ.\n"މިއީ އޮރިޖިނަލް ކޮލަޖެން ޕްލަސް ވިޓަމިން އީގެ ހުރިހާ ޕްރޮޑަކްޓްސްއަކީވެސް. އަންހެންބޭފުޅުންނާއި ފިރިހެން ބޭފުޅުންނަށްވެސް އަދި ހުރިހާ އުމުރަކާއި ވެސް ގޮތަށް ތައްޔާރު ކުރެވިފައިވާ މޮޅު ޕްރޮޑަކްސް ތަކެއް"\nމީގެ ކްރީމް ސެޓް ބޭނުން ކޮށްލުމުން މޫނުގެ އެކި ކަހަލަ ގިނަ މައްސަަލަތަކަކަށް ހައްލު ގެނެެސްދީ ރަނގަޅު ކޮށްދެއެވެ. އޭގެ ތެރޭގަައި މޫނާއި ކަރުގައި ކަޅުވެފައި ހުންނަ ތަންތަން އަލިކޮށްދެއެވެ. އަދި ކަޅުލަށްތަކާއި ލަކުނުތައް ފިލުވާލަދީ ބިހި ޖެހުން މަދުކޮށްދީ މުޅި މޫނު ސާފްކޮސް، އަލިކޮށްދީ އޮމާން ކޮށްދެއެވެ. މީގެ އިތުރުންވެސް މޫނުގައި ހުންނަ ޕިގްމެންންޓޭޝަންސް މާކްސްތަކާއި، މޫނު ތެޔޮވުން އަދި ކުރަކިވުންވެސް މި ޕްރޮޑަކްޓް ބޭނުންކޮށްލުމުން، އެއްކޮށް ރަނގަޅު ވެގެން ދާ ކަމަށް ގިނަ ކަސްޓަމަރުންވެސް ވަނީ ބުނެފައެވެ.\nލޭޑިސް.އެމްވީން އޮރިޖިނަލް ކޮލަޖެން ޕްލަސް ވިޓަމިން އީގެ ޕްރޮޑަކްޓްސްތައް ވިއްކާތާ ފަސް އަހަރު ވެފައިވާއިރު، މިހާރު މި ޕްރޮޑަކްޓްސްތައް މާލޭގެ އިތުރުން، ރާއްޖޭގެ އެކި ރަށްތަކަށް އެ ޕޭޖުން ދަނީ ހޯލްސޭލް ކުރަމުންނެވެ. އެގޮތުން އައްޑޫ ސިޓީ ހިތަދޫ، އުކުޅަސް، ބޮޑުފުޅަދޫ، ކުޅުދުއްފުއްޓަސްވެސް މިހާރު މި ޕޭޖުން ވިއްކާ ކޮލަޖެންގެ ޕްރޮޑަކްޓްތައް ލިބެން ހުންނާނެއެވެ.\nއަދި ލޭޑީސް.އެމްވީން ރާއްޖޭގެ ހުރިހާ ރަށަކަށްވެސް އޮރިޖިނަލް ކޮލަޖެން ޕްލަސް ވިޓަމިން އީ އަދި ޕޭޖުން ވިއްކާ ހުރިހާ އެހެން ޕްރޮޑަކްޓްސްތައްވެސް ހިލޭ ޑެލިވަރީ ކޮށްދެނެއެވެ.\nއޮރިޖިނަލް ކޮލަޖެން ޕްލަސް ވިޓަމުން އީ ގަތުމަށް ލޭޑީސް އެމްވީގެ ފޯން ނަމްބަރު 9657266އަށް ގުޅާލާށެވެ. ނޫނީ ފޭސްބުކް ޕޭޖަށް އިންސްޓަގްރާމް ޕޭޖަށް ވަދެގެންވެސް އޯޑަރު ކޮށްލެވޭނެއެވެ.\nލޭޑިސް އެމްވީގެ ކޮލަޖެން މިހާރު އައްޑޫ ސިޓީ ހިތަދޫ، އައިސީއެމް 1 އަދި 2، މާލެ އައިސީއެމް3ހުޅުމާލެ އައިސީއެމް4އިން މިހާރު ގަންނަން ލިބޭނެއެވެ.\nފަހުގެ ބްރޭންޑްތަކުގެ ކޮސްމެޓިކްސްއާއެކު އައިސީއެމްގެ ފިހާރައެއް ހުޅުމާލޭގައި ހުޅުވާލައިފި\nއެކްނޯސްކިން: މިއީ ބިހިތަކުން ސަލާމަތްވާން އޮތް ހައްލެއް!\nމާޗް 8, 2020 11:23\nރީޢާނި ރަޝީދު އަށް އަޖައިބަކީ ކޮބައިކަން އެނގޭބާ؟\nމާޗް 8, 2020 12:32\nއަގު ޖަހާލިނަމަ ބޮޑަށް ގަންނަހިތްވީސް\nމާޗް 8, 2020 17:06\nއެކަމުވެސް ފަތިސްނަމާދުކުރުން ޤުރުއާން ކިޔެވުން ޒިކުރު ކުރުން ރުޤުޔާ ޝިފާ ހޯދަންޖެހޭނަމަ ހޯދުން ސާފު ތޯހިރުވުން ދުޢާ ދެންނެވުން ރަނގަޅަށް ފެންބޮއި ކަސްރަތުކޮށް ތާޒާ މޭވާ ތަރުކާރީ ކެއުން ހިއްސާފުކޮށް ބެހެއްޓުން ފާފަ ތަކާ ދުރުވެ ތައުބާވުން އަދި ހިޖާމާ ހެދުން ދީނުގަ އޮންނަގޮތަށް މިއީ ހަގީގަތުގަ މީހާއަށް ގުދުރަތީ ރީތި ކަން ލިބޭނޭ ގޮތް އޭރުން ތިކުރީމްތަށް ބޭނުން ނުކުރިޔަސް އަބަދުވެސް ރީތިކޮށް ހުންނާނެ އިންޝާﷲ. ތިކުރީމްތަށް ބޭނުންކޮށް ވަގުތީ ގޮތުން ބޭރުފުށް ރީތީކޮށްލިޔަސް މަތީގަބުނި ކަންކަން ނުކޮށް ހުންނަންޔާ ތިކުރީމްތަށް ބޭނުންކުރާހާނުދޯވާނީ. ކުރީމް އާ ދެކޮޅު ނޫން އެކަމު މަތީގަ ބުނިގޮތަށް އުޅެންޖެހޭނީދޯ ހަގީގަތުގަ މި ވަގުތީ އާލަމުގަ އޭރުން އިންޝާﷲ ދެދުނިޔޭގެވެސް ހަގީގީ އުފާ މާތްﷲ ދެއްވަވާނެ ޓްރަސްޓް ﷲ


ޝަފްނާ ހުސައިން 11 Jul 2020, 16:46\nބަންގްލަދޭޝް މީހުން ގައުމަށް ފުރުވާލުން -- ފޮޓޯ/ މޯލްޑިވިއަން\nރާއްޖޭގައި މަސައްކަތްކުރާ ބަންގްލަދޭޝް މީހުންގެ ތެރެއިން ސައްހަ ލިޔެކިޔުން ނެތް މީހުންނާއި އެކި ސަބަބުތަކާ ހުރެ އެނބުރި ގައުމަށް ދާން ބޭނުން މީހުންގެ ތެރެއިން އިތުރު 200 މީހަކު މިއަދުވެސް ފުރުވާލައިފި އެވެ.\nމި މީހުން ބަންގްލަދޭޝްގެ ވެރިރަށް ޑާކާއަށް ފުރުވާލީ މޯލްޑިވިއަންގެ މަތިންދާ ބޯޓެއްގަ އެވެ.\nސަރުކާރާއި މޯލްޑިވިއަން އިން ގުޅިގެން ކުރިއަށްގެންދާ މި އޮޕަރޭޝަނުގެ ދަށުން ކޮންމެ ހަފްތާއަކު ދެފަހަރެއްގެ މަތިން ބަންގްލަދޭޝް މީހުން ގައުމަށް ގެންދިޔުމަށް ފްލައިޓުތައް ބާއްވަ އެވެ.\nސަރުކާރާއި މޯލްޑިވިއަން ގުޅިގެން، ހިންގާ މި އޮޕަރޭޝަނުގެ ދަށުން މިހައިތަނަށް ސައްހަ ލިޔެކިޔުން ނެތް 3000 އަށް ވުރެ ގިނަ މީހުން ވަނީ ފުރުވާލައިފަ އެވެ.\nސަރުކާރުން ބުނެފައިވާ ރާއްޖޭގައި ގަވައިދާ ހިލާފަށް އުޅޭ 5،000 ބިދޭސިން އަނބުރާ ގައުމަށް ފޮނުވާލެވޭނެ ކަމަށެވެ.\nރާއްޖެއިން މިހާތަނަށް ކޮވިޑް19 އަށް ޕޮޒިޓިވްވި މީހުންގެ ތެރޭގައި އެންމެ ގިނައީ ބަންގްލަދޭޝް ރައްޔިތުންނެވެ. މިހާތަނަށް ރާއްޖެއިން 2,617 މީހުން ކޮވިޑަށް ޕޮޒިޓިވްވި އިރު، އޭގެ ތެރޭގައި ބަންގްލަދޭޝްގެ 1،311 މީހުން ހިމެނެ އެވެ. އަދި ބަލީގައި ރާއްޖެއިން މަރުވި 12 މީހުންގެ ތެރޭގައި ވެސް އެ ގައުމުގެ ހަތަރު މީހުން ހިމެނެ އެވެ.\nގިނަ އަދަދެއްގެ ބަންގްލަދޭޝް މީހުން އެނބުރި ގައުމަށް ފުރުވާލަމުންދާއިރު ބަންގްލަދޭޝް މަސައްކަތްތެރިންލައްވާ މަސައްކަތް ކުރުވުމަށްފަހު މުސާރަނުދޭ މައްސަލަ ވަނީ ފެންމަތިވެފަ އެވެ. ބ. ބޮޑުފިނޮޅުގައި މަސައްކަތްކުރާ ބިދޭސިންތަކެއް މުސާރައިގެ މައްސަލާގައި ހަމަނުޖެހުން ހިންގާފައިވާއިރު ހުޅުމާލޭގައި މަސައްކަތްކުރާ ބިދޭސިންތަކެއް ވަނީ މުސާރަ މައްސަލާގައި މިއަދު މުޒާހަރާ ކޮށްފަ އެވެ.


Igthisaadhee gehlun3mastherey fennan fashaane: Ameer\nކޮރޯނާގެ އިގްތިސާދީ ގެއްލުން ތިން މަސްތެރޭ ފެންނަން ފަށާނެ\nރާއްޖެ އައި ޓޫރިސްޓުން ތަކެއް ވީއައިއޭގައި: ކޮރޯނާ ވައިރަސްގެ ސަަބަބުން ރާއްޖޭގެ އިގްތިސާދަށް ވެސް ގެއްލުންތަކެއް ވާނެ-\nކޮރޯނާ ވައިރަހުން އިގްތިސާދަށް ގެއްލުން ތަކެއް ލިބޭނެ ކަމަށާއި، ލިބޭ ގެއްލުން ތިން މަސްތެރޭ ފެންނަން ފަށާނެ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nރައްޔިތުން މަޖިލީހުގައި ފިނޭންސް މިނިސްޓަރު އަމީރު މިއަދު ވިދާޅުވީ ނޮވެލް ކޮރޯނާ ވައިރަސްގެ ސަބަބުން ރާއްޖޭގެ އިތުރުން މުޅި ދުނިޔެ އަށް ވެސް ގެއްލުން ވާނެ ކަމަށް އިގްތިސާދީ މާހިރުން ލަފާކުރާ ކަމަށެވެ.\n"އަޅުގަނޑުމެން ރިސެޝަނަކަށް ނުދިޔަ ނަމަވެސް ގެއްލުން ވާނެ. ދުނިޔޭގެ އިގްތިސާދުގެ ފެކްޓްރީއަކީ ޗައިނާ. ރާއްޖޭގެ އިގްތިސާދަށް ވެސް ލޮޅުން ތަކެއް އަރާނެ. ހަރަދު ކުޑަ ކުރަން ބޭނުންވަނީ ވީހާ ވެސް ރިކަރަންޓް ހަރަދު ކުޑަ ކުރަން،" އަމީރު ވިދާޅުވި އެވެ.\nނަމަވެސް، މިނިސްޓަރު ވިދާޅުވީ މިހާރުގެ ހާލަތުން ތަރަގީގެ މަސައްކަތްތައް ހުއްޓާނުލާނެ ކަމަށާއި އެ މަސައްކަތްތައް ކުރި އަށް ދާނެ ކަމަށެވެ.\n"އަޅުގަނޑުމެން ލަފާ ކުރާ ގޮތުގައި އާމްދަނީ ދަށްވެގެން ދާނެ. ނަމަވެސް މީގެ ގެއްލުން ފެންނަން ފަށާނީ ތިން ހަތަރު މަސް ފަހުން ކަމަށް ލަފާކުރެވޭ،" އަމީރު ވިދާޅުވި އެވެ.\nކޮރޯނާ ވައިރަސްގެ ސަބަބުން ޗައިނާ އިން އަންނަ ޓޫރިސްޓުން މަދުވެ، އިގްތިސާދަށް ގެއްލުންވާނެތީ ހަރަދު ކުޑަ ކުރަން ފިޔަވަޅު ތަކެއް އަޅަން ފިނޭންސް މިނިސްޓްރީން ވަނީ އަންގާފަ އެވެ.\nމިނިސްޓަރު އަމީރު ވިދާޅުވީ ހަރަދު ކުޑަ ކުރަން ފިޔަވަޅު ތަކެއް އެޅި ނަމަވެސް އިތުރު ގަޑި ކަނޑާލާފައި ނުވާނެ ކަމަށެވެ.\n"އިތުރު ގަޑި އެއްވެސް ގޮތަކަށް ކަނޑާލާފައެއް ނުވާނެ. މިހާރު ވެސް ކުރަން ހުރި މަސައްކަތް ތަކަކީ މުހިންމު ކަމެއް ކަމަށް ފާހަގަވާނަމަ އެ މަސައްކަތް ވެސް ކުރެވޭ ގޮތަށް، އިތުރު ގަޑީގެ އެލަވަންސް ވެސް ލިބިގެން ދާނެ،" އަމީރު ވިދާޅުވި އެވެ.\nސަރުކާރުން އެންމެ ފަހުން ހާމަކުރި މައުލޫމާތު ތަކުން އެނގޭ ގޮތުގައި މިހާތަނަށް 13،000 ބުކިން ވަނީ ކެންސަލް ވެފަ އެވެ. އަދި މިހާތަނަށް ލަފާކުރެވިފައިވާ ގޮތުގައި އިގްތިސާދަށް ލިބޭ ގެއްލުން 600 މިލިއަން ޑޮލަރު ވަރަށް އަރާނެ އެވެ.\nފިނޭންސް މިނިސްޓްރީ ފިނޭންސް މިނިސްޓަރު އިބްރާހިމް އަމީރު ދައުލަތުގެ ބަޖެޓް + ޓޫރިޒަމް ޓޫރިސްޓް އެރައިވަލް އިގްތިސޯދު ކޮރޯނާ ވައިރަސް


ނަމާދު ( الصلاة ) – 8 – DhiSalafiyyah\nނަމާދު ( الصلاة ) – 8\n04/07/2015 ފިޤުހާއި އޭގެ ޢިލްމުތައް, ދީންއަލް އަޚް ބިލާލް ޢަބްދުއްސައްތާރު\nބަންގިއާއި ޤަމަތް ވާޖިބުވުމުގެ ޝަރުޠުތައް.\n1 –ފިރިހެނުން ކަމުގައިވުން.\nއަންހެނުންނާއި ބާލިޣުނުވާ ކުޑަކުދިންގެ މައްޗަކަށް ބަންގި ވާޖިބެއްނޫނެވެ. އެކަނި ހުރިކަމުގައިވިޔަސް އަދި އަންހެނުންގެ ޖަމާޢަތެއްކަމުގައި ވިޔަސް އެމީހުންގެ މައްޗަކަށް ބަންގިއެއް އަދި ޤަމަތެއްވެސް ޝަރުޢުކުރެވިގެން ނުވެއެވެ. ބަންގި އާއި ޤަމަތް ޝަރުޢުކުރެވިގެންވަނީ ހަމައެކަނި ފިރިހެނުންނަށެވެ.\n2 – ޖަމާޢަތެއްގެ މީހުންކަމުގައިވުން(އެކަކަށްވުރެ ގިނަވުން).\nއެއްމެ ފަރުދެއްނަމަ އެމީހާގެ މައްޗަށްވެސް ވާޖިބެއްނޫނެވެ. ނަމަވެސް ސުނަތްވެގެންވެއެވެ. އެއްވެސް ސަބަބަކާއިހުރެ ބަންގިއާއި ޤަމަތް އަޑު ނީވެއްޖެ ނަމަ، އެކަނި ހުންނަ ފިރިހެނާގެ މައްޗަށް ބަންގިގޮވުމާއި ގަމަތްދިނުން ސުންނަތްވެގެން ވެއެވެ.\n3 – ފަރުޟު ފަސްނަމާދަށް ބަންގި ގޮވުން.\nމީގެތެރޭގައި ހުކުރު ދުވަހުގެ މެންދުރު ނަމާދުގެ ބަދަލުގައި ކުރެވޭ ހުކުރު ނަމާދުވެސް ހިމެނެއެވެ. ވިތުރިއާއި ކޭތަ ނަމާދާއި ޢީދުނަމާދުފަދަ ނަމާދުތަކަށް ބަންގިއެއް އަދި ޤަމަތެއްވެސް ނުވެއެވެ.\nބަންގިއާއި ޤަމަތާއި ނުލައި ކުރާ ނަމާދު\nކުރީގައި ބަޔާންކުރެވުނު ފަދައިން އިސްވެ ބަޔާންވެގެންދިޔަ ތިން ޝަރުޠު ފުރިހަމަވާކަމުގައި ވާނަމަ ބަންގިއާއި ޤަމަތް ގެނެސްގަތުން ވާޖިބު ވާނެއެވެ. ނަމަވެސް ހަނދާންނެތިގެން ނުވަތަ އެހެންވެސް ސަބަބަކާއިހުރެ ބަންގި ގޮވުމާއި ނުލައި ނުވަތަ ޤަމަތްދިނުމާއި ނުލައި ނަމާދުކުރި ކަމުގައިވިޔަސް ނަމާދު ޞައްޙަވާނެއެވެ. ނަމަވެސް ވާޖިބެއް ދޫކޮށްލުގެ ސަބަބުން އެފާފަ އޮންނާނެއެވެ.\nމަސްދަރު: މި ލިޔުމަށް މައިގަނޑުގޮތެއްގައި މަޢުލޫމާތު ނަގާފައިވާނީ ފަޟީލަތުއްޝައިޚް މުޙައްމަދު ބިން ޞާލިޙުލް ޢުޘައިމީން ( ރަޙިމަހުﷲ ) ގެ الشرح الممتع على زاد المستقنع އިން.


Eydhafushi Post Office Falhaalaigen Vagunnah Libunee 1500 Rufiya - Vaguthu\nއޭދަފުށީ ޕޯސްޓް އޮފީސް ފަޅާލައިގެން ވަގުންނަށް ލިބުނީ 1500 ރުފިޔާ\n1 އަހަރު ކުރިން ( އޭޕްރީލް 25, 2019 )\nބ.އަތޮޅު އޭދަފުށި – ފޮޓޯ: އޭދަފުށީ ޓައިމްސް\nބ.އަތޮޅު އޭދަފުށީގައި ހުންނަ ޕޯސްޓް އޮފީސް ފަޅާލައިފިއެވެ.\nފުލުހުން މިއަދު ވިދާޅުވީ ބ.އޭދަފުށީގައި ހުންނަ ޕޯސްޓް އޮފީސްގެ ބިއްލޫރިގަނޑު ތަޅާލައިގެން ވަދެ ވައްކަން ކޮށްފައިވާ ކަމުގެ މައުލޫމާތު މިއަދު ހެނދުނު 08:30 ހާއިރު ފުލުހުންނަށް ލިބިފައިވާ ކަމަށެވެ.\nފުލުހުން ވިދާޅުވީ ޕޯސްޓް އޮފީސް ފަޅާލައިގެން ވަގަށް ނަގާފައި ވަނީ 1500 ރުފިޔާ ކަމަށާއި އިތުރު އެއްޗެއް ވަގަށް ގެންގޮސްފައި ނުވާ ކަމަށެވެ.\nމިމައްސަލަ ދަނީ ތަޙްޤީޤު ކުރަމުން ކަމަށް ފުލުހުން ވިދާޅުވިއެވެ.\nއޭދަފުށީ ޕޯސްޓް އޮފީސް ފަޅާލި މައްސަލައިގައި އަދި އެއްވެސް މީހަކު ހައްޔަރު ކޮށްފައެއް ނުވެއެވެ.\nފަހަކަށް އައިސް ފޭރުމާއި އޮފީސްތައް ފަޅާލައިގެން ފައިސާ ވަގަށް ނެގުން ވަނީ ވަރަށް ބޮޑަށް އިތުރުވެފައެވެ. ހާއްސަކޮށް ތިޖޫރީތައް ވަގަށް ނެގުމާއި ފައިސާ އާއި ގުޅުން ހުރި ވައްކަންތައް އިތުރުވެފައިވާ ކަން ފާހަގަ ކުރެވެއެވެ.\nފާއިތުވި ދެތިން މަސް ދުވަސް ތެރޭގައި މާލޭގައި ވެސް ފަސް މިލިއަނަށް ވުރެ ގިނަ ރުފިޔާ އެކި ފަހަރުމަތިން ފޭރިގެންފައި ވެއެވެ. ނަމަވެސް ފުލުހުންނަށް ހޯދިފައި ވަނީ އޭގެތެރެއިން ހައެއްކަ ލައްކަ ރުފިޔާ އެވެ.\nގިނަ ވައްކަންތަކުގައި ބައިވެރިވާ މީހުން ވެސް ހައްޔަރު ކުރެވިފައެއް ނުވެއެވެ.\nތޫނު އެއްޗަކުން ހަމަލާދީ މީހަކު ޒަހަމް ކޮށްލުމަށްފަހު ފައިސާތަކެއް ފޭރިއްޖެ\nވަގުންނަށް ފުރަބަންދު ވީ އީދަކަށް، މާލޭ މިސްކިތްތަކުން 16 ފަންކާ ވަގަށް ނަގައިފި\nއަންހެނެއްގެ ދަބަހެއް ފޭރެން އުޅުނު މީހަކު ހައްޔަރުކޮށްފި\nއޭޕްރީލް 25, 2019 11:07\nވަގުސަރުކާރުގެ ބޮޑަތިވަގުން އަޑީގައިތިބެގެން ކުރާ ވައްކަން މިހުންނަނީ! ދައުލަތުގެ އާމުދަނީއިން 1.8 ބިލިޔަން ރުފިޔާ ނުވަތަ 150 މިލިޔަން ޑޮލަރު އެތިބީ ފަސްމަސްތެރޭގައި ވަގުން ދިރުވަލައިގެންނެވެ. މިވާހަކަ ދައްކަން ނުކެރިގެން މިހާރު ތިބިއިރު އެމްއެމްޕީއަރުސީގެ 1،2 ބިލިޔަން ރުފިޔާ ވީތަންތަން އެގޭއިރުވެސް ފެލިއެރުވި ވަގުން މިހާރު ހަނުތިބީ ކީއްވެހެއްޔެވެ؟ އޭގެވެސް ބޮޑުބއި ކައިގެނ އެތިބީ މިހާރުގެ ވަގު ސަރުކާރުގެ ވަގުންނެވެ.\nއޭޕްރީލް 25, 2019 11:41\nހިތައްާޢަރާ އެކަކައް އަނެކަކު އެނގޭ މިކުދި ރައްތަކުގަ ކޮންމެދުވަހަކު ތަނެއްފަޅާލާނީ ނުބައިކަންތައް ކުރާމީހުންގެ ނިސްބަތް ހާދަ މަޗްދިއައީމައޭ! އެހާމަޗައް ދާންޖެހުނު ސަބަބު ނުހޯދަ އެކަންތައް ހުޓުވަން އެދޭވޭ މަސައްކަތެއްނުކޮއް، މިނިއުމަތް މަތީ ދެމިތިބޭތާ އައްސަތޭކަ އަހަރައްވުރެ ގިނަވެއްޖެއޭ ކިއާފަހުރުވެރި ވާއިރު އެބުނާ ނިއުމަތަކީ ކޮބައިތޯޢޭ ހިތައްއަރާ\nއޭޕްރީލް 25, 2019 12:07\nބޭބޭފުޅު އެކައުންޓަށް ދޯ\nއޭޕްރީލް 25, 2019 15:22\nއޭޕްރީލް 25, 2019 16:17\nއޭޕްރީލް 25, 2019 17:18\nތި އަދި ތިޖޫރީއެއް ފަޅާލައިގެން 1500 ރުފިޔާ ގެންދިޔާ މީހެއްގެ ވާހަކަނު! އަހަރެމެންގެ ބޮޑު މީހާ ދައުލަތުގެ ޚަޒާނާއިން 1.8 ބިލިއަން ރުފިޔާ ވަގަށްނެގީ ދާދި އިކަށްދުވަހު! ވީމާ މުލުވަގު އެހައި ބޮޑެތި އަދަދުން ބައިތުލްމާލުން ވަގަށްނަގާއިރު ކުދި ވަގުތަށް ކުދިކޮށް ނަގާނެދޯ! ކުދި ސޯބުތައް އެނބުރޭނީ ބޮޑުސޯބު އެނބުރޭ އަތަށް...... ކެކެކެކެކެކެކެކެކެ\nއޭޕްރީލް 25, 2019 17:40\nވަގުން އުޅޭތަ ދިވެހި މުސްލިމް ރާއްޖޭގަ؟


ނަބިއްޔާ މުޙައްމަދު ( ސ.އ.ވ ) ގެ ސިޔަރަތު - DhiDaily\nނަބިއްޔާ މުޙައްމަދު ( ސ.އ.ވ ) ގެ ސިޔަރަތު\nޒަމްޒަމް ފެންވަޅު ކޮނުން:\nޙައްޖުވެރިންނަށް ފެނާއި ކާބޯތަކެތި ފޯރުކޮށްދިނުން ހާޝިމް ބިން ޢަބްދުމަނާފާއި ހަވާލުކުރެވުނެވެ. ދެން އެކަލޭގެފާނަށް ފަހުގައި އެކަމާއި ހަވާލުވެ ވަޑައިގެންނެވީ، އެކަލޭގެފާނުގެ އަޚެއްކަމުގައިވާ މުއްޠަލިބު ބިން ޢަބްދުމަނާފެވެ. މުއްޠަލިބަށްފަހުގައި ދެން އެކަމާއި ހަވާލުވެވަޑައިގެންނެވީ ހާޝިމް ބިން ޢަބްދުމަނާފްގެ ދަރިކަލުން ޢަބްދުލްމުއްޠަލިބެވެ. ދެންފަހެ، ޢަބްދުލްމުއްޠަލިބު އެމަޤާމާއި ހަވާލުވުމަށްފަހުގައި، އެކަލޭގެފާނުގެ ކާބަފައިން ޤައުމުގެ ކަންކަމާއިގެން އުޅުއްވި ފަދައިން، އެކަލޭގެފާނުވެސް ޤައުމުގެ މަޞްލަހަތުތައް ރައްކާތެރިކޮށް ދެމެހެއްޓުމަށްޓަކައި މަސައްކަތްޕުޅުކުރައްވަމުން ގެންދެވިއެވެ. އޭގެ ސަބަބުން އެކަލޭގެފާނުގެ ޤައުމުގެ މީހުންގެ މެދުގައި، މީގެކުރިން ކާބަފައިންގެ ތެރެއިން އެއްވެސް ބޭފުޅަކަށް ލިބިފައިނުވާފަދަ ޝަރަފުވެރިކަމަކާއި ޤަދަރަކާއި ލޯތްބެއް އެކަލޭގެފާނަށް ލިބިގެން ދިޔައެވެ.\nމިގޮތުގައި ކަންތައްތައް ހިނގަމުން ދަނިކޮށް، ޢަބްދުލްމުއްޠަލިބަށް ނިދީގައި ހުވަފެންފުޅެއް ފެނިވަޑައިގަތެވެ. ހުވަފެނުގައި އެކަލޭގެފާނަށް ފެނިވަޑައިގަންނަވަނީ ކޮންމެވެސް ފަރާތަކުން އެކަލޭގެފާނަށް ޒަމްޒަމް ފެންވަޅު ކޮންނެވުމަށް އަމުރުކުރައްވާތަނެވެ. އަދި އެވަޅު ހުރިތަންވެސް ކިޔައިދެވުނެވެ. އޭރު އެވަޅު ވަނީ އެތައް ޒަމާނެއް ކުރިން ބިމުގެ އަޑީގައި ވަޅުލެވި ފޮރުވިފައެވެ. ދެން އެކަލޭގެފާނު އެތަން ކޮންނެވުމުގެ މަސައްކަތް ފެއްޓެވިއެވެ. ކޮންނަމުން ދިޔައިރު، ޖުރުހުމު ޤަބީލާގެ މީހުން މައްކާ ދޫކޮށް ދިޔުމުގެ ކުރިން އެތަނުގައި ވަޅުލާފައިވާ ވަރަށް ގިނަތަކެތި އެތަނުން ފެނިވަޑައިގަތެވެ. އޭގެތެރޭގައި ކަނޑިތަކާއި، ދަގަނޑު ދަހަނާއާއި، ރަނުން ހަދާފައިވާ ތަފާތު ގަހަނާގެ ބާވަތްތައްވެސް ހިމެނެއެވެ. އަދި އެތަކެތި ބޭނުންކުރައްވައިގެން ކަޢުބާގެ ދޮރުކޮޅު ތައްޔާރުކުރެއްވެވިއެވެ. އެއަށްފަހުގައި ޙައްޖުވެރިންނަށް ފެން ފޯރުކޮށްދިނުމަށްޓަކައި ޒަމްޒަމް ފެންވަޅު ކޮންނެވުމުގެ މަސައްކަތް ފައްޓަވައިފިއެވެ.\nދެން ކޮންނަމުން ދިޔުމުގެ ތެރޭގައި ޒަމްޒަމް ފެންވަޅު ފެންނަ ހިސާބަށް ކޮނެވުމާއި އެކު ބިމުން ފެންގަނޑު މައްޗަށް އަރައިގެން އައެވެ. އެހިނދު ޤުރައިޝުންގެ ބޮޑުން ޢަބްދުލްމުއްޠަލިބާއި ދެބަސްވެ ޖަދަލުކުރަން ފެށިއެވެ. އެމީހުން ބުންޏެވެ. ތިމަންނަމެންވެސް ޒަމްޒަމް ފެންވަޅުގައި ބައިވެރި ކުރާށެވެ. ޢަބްދުލްމުއްޠަލިބު ވިދާޅުވިއެވެ. ތިޔަކަމެއް ކުރާނެ މީހަކު ކަމުގައި ތިމަންނަ ނުވަމެވެ. މިއީ ތިމަންނައަށް ޚާއްސަކުރެވިފައިވާ ކަމެކެވެ. ނަމަވެސް އެމީހުން މިކަމުގައި އެކަލޭގެފާނަށް ދޫދޭކަށް ބޭނުމެއް ނުވިއެވެ. ދެން މިކަމުގައި ޙުކުމެއް ހޯދުމަށް އެމީހުން އެކަލޭގެފާނު ގޮވައިގެން ބަނީސަޢުދު ޤަބީލާގެ ކާހިނެއްގެ ގާތަށް ދިޔުމަށްޓަކައި ނުކުތެވެ. އަދި ދިޔަ މަގުމަތީގައި ވާރޭވެހެން ފަށައިފިއެވެ. ވާރޭވެހެނީ ހަމައެކަނި ޢަބްދުލްމުއްޠަލިބުގެ ގައިކޮޅަށެވެ. އަދި އެމީހުންގެ ތެރެއިން އެއްވެސް މީހެއްގެ ގަޔަކަށް އެންމެ ވާރޭ ތިއްކެއްވެސް ނުޖަހައެވެ. ޢަބްދުލްމުއްޠަލިބުގެ ގަޔަށް ﷲ ތަޢާލާ ވާރޭވެއްސެވީއެވެ. މިކަން މިހެން ހިނގައިގެން ދިޔުމުން ޒަމްޒަމް ފެންވަޅަކީ ޢަބްދުލްމުއްޠަލިބަށް ޚާއްސަކަމެއް ހިމެނޭ ވަޅެއްކަން އެނގި، އެމީހުން އެނބުރި ދިޔައީވެ. އެހިނދު ޢަބްދުލްމުއްޠަލިބު ނަދުރެއް ބުންޏެވެ. އެކަލޭގެފާނު ވިދާޅުވިއެވެ. ތިމަންނައަށް ﷲ ތަޢާލާ ދިހަ ދަރިން ދެއްވައިފިނަމަ، އޭގެތެރެއިން އެއްދަރިކަލަކު ކަޢުބާގެ ކައިރީގައި ﷲ ގެ ނިޢުމަތަށް ޝުކުރުވެރިވުމުގެ ގޮތުން ޛަބަޙަ ކުރާނަމެވެ. ނުވަތަ ކަތިލާނަމެވެ.\nދުވަސްތައް މިގޮތުގައި ވޭތުވަމުންގޮސް، ﷲ ތަޢާލާ، ޢަބްދުލްމުއްޠަލިބަށް ދިހަ ދަރިކަލުން ދެއްވައިފިއެވެ. އަދި ނަދުރު ފުއްދުމުގެ ވަގުތު ޖެހިއްޖެކަން އެކަލޭގެފާނަށް އެނގިވަޑައިގެންފިއެވެ. އަދި ހުރިހާ ދަރިކަލުންނަށް، އެކަލޭގެފާނުގެ ނަދުރުގެ ވާހަކައިން ޚަބަރު ދެއްވުމުން، އެބޭފުޅުންވެސް އެކަމާއި ރުހުނެވެ. ދެން ނަދުރުފުއްދުމުގެ ގޮތުން ކަޢުބާގެ ކައިރީގައި ކަތިލާނީ ކޮން ދަރިކަލެއްތޯ ބެއްލެވުމަށްޓަކައި ހުރިހާ ދަރިންގެ މެދުގައި ޤުރުއަތު ނެގުނެވެ. ޤުރުއަތުން ދީމާވީ ޢަބްދުﷲ އަށެވެ. ޢަބްދުﷲ އަކީ ޢަބްދުލްމުއްޠަލިބު އެންމެ ލޯބިފުޅުވާ ދަރިކަލުންނެވެ. ދެން ޢަބްދުﷲ ގޮވައިގެން، ކަނޑިއެއް ހިއްޕަވައިގެން ކަޢުބާކައިރިއަށް ގޮސް، ކަޢުބާއަށް ކުރިމަތިލުމަށްފަހު ކަތިލުމަށް ތައްޔާރުވިއެވެ. ނަމަވެސް ޤުރައިޝުން އެކަން މަނާކޮށް ހުއްޓުވިއެވެ. ޚާއްސަކޮށް ޢަބްދުﷲގެ ބޮޑުބޭބެއިންނާއި، އަދި އަޚް އަބޫޠާލިބެވެ.\nދެންފަހެ، ޢަބްދުލްމުއްޠަލިބު ވިދާޅުވިއެވެ. ތިމަންނާގެ ނަދުރާއިމެދު ދެން ތިމަންނާ ކަންތައްކުރަންވީ ކިހިނަކުން ހެއްޔެވެ؟ ދެން އެމީހުން އެކަލޭގެފާނަށް އިރުޝާދު ދިނީ ކާހިނެއްގެ ގާތަށްގޮސް ކަންކުރާނެ ގޮތަކާއިމެދު ގޮތެއް ނިންމުމަށެވެ. އެކަލޭގެފާނު ކާހިނު މީހާގެ ގާތަށް ދިޔުމުން އެމީހާ، އެކަލޭގެފާނަށް އެންގީ ޢަބްދުﷲ އާއި ދިހަ ޖަމަލާއި ދެމެދު ޤުރުއަތު ނެގުމަށެވެ. ޢަބްދުﷲ އަށް ޤުރުއަތުން ދިމާވެއްޖެ ނަމަ، ދިހަ ޖަމަލު އިތުރުކޮށް އަލުން ޤުރުއަތު ނެގުމަށެވެ. އަދި ޖަމަލުތަކަށް ދިމާވެއްޖެނަމަ ޖަމަލުތައް ކަތިލުމަށެވެ. އެކަލޭގެފާނު އެނބުރި އައިސް ޤުރުއަތުނެގުމުން ދިމާވީ ޢަބްދުﷲ އަށެވެ. ދެން ދިހަ ޖަމަލު އިތުރުކޮށް، ވިހި ޖަމަލު ހަމަކޮށް އަލުން ޤުރުއަތު ނެގުމުންވެސް ދިމާވީ ޢަބްދުﷲ އަށެވެ. ކޮންމެ ފަހަރަކުވެސް ޤުރުއަތުން ދިމާވަނީ ޢަބްދުﷲ އަށެވެ. މިހެން އިތުރުވަމުންގޮސް ސަތޭކަ ޖަމަލު ހަމަވެއްޖެއެވެ. ނަމަވެސް މިފަހަރު ޤުރުއަތުން ދިމާވީ ޖަމަލުތަކަށެވެ. ދެން އެކަލޭގެފާނު އެ ސަތޭކަ ޖަމަލު ކަތިލައިފިއެވެ. އަދި އޭގެ މަސް އެންމެހައި މީސްތަކުންނާއި ވަލުޖަނަވާރުތައް ކެއުމަށް ދޫކޮށްލެއްވިއެވެ.\nއެދުވަސްވަރު ޤުރައިޝުންގެ މެދުގައި އަދި ޢަރަބިންގެ މެދުގައިވެސް މަރުގެދިޔައިގެ މިންވަރަކީ ދިހަ ޖަމަލެވެ. ނަމަވެސް މި ޙާދިސާއަށްފަހުގައި މި އަދަދު ސަތޭކަ ޖަމަލުގެ ގޮތުގައި ބެލެވެމުން ދިޔައެވެ. އަދި އިސްލާމްދީން އައުމަށްފަހުގައިވެސް އެކަން އެގޮތުގައި އޮތުމަށް އިސްލާމީ ޝަރީޢަތުގައި ކަނޑައެޅުނެވެ.\nމަޞްދަރު: “السيرة النبوية للأطفال والناشئة” لمسعد حسين محمد


ދަނގެތީ ސްކޫލްގެ ދަރިވަރުންނަށް ހެނދުނުގެ ނާސްތާ ފޯރުކޮށްދޭނެ ފަރާތެއް ހޯދުން\nއ.ދ. ދަނގެތި/ ދިވެހިރާއްޖެ\nމިސްކޫލްގެ އިއުލާނު ނަމްބަރ: GS158/IUL/2020/18 ބާތިލުކޮށް އަލުން އިޢުލާނު ކުރަމެވެ.\nމިބީލަންތަކުގައި ބައިވެރިވާން އެދޭ ފަރާތްތަކުން، 2021ޖެނުއަރީ04 އިން 2021ޖެނުއަރީ07 އަށް ބަންދުނޫން ކޮންމެ ދުވަހަކު 8:30 އިން 13:00 އަށް މިސްކޫލަށް ވަޑައިގެން ރަޖިސްޓްރީ ކުރެއްވުން އެދެމެވެ.ބީލަން ހުށަހެޅޭނީ މިމުއްދަތުގައި ރަޖިސްޓްރީ ކުރާ ފަރާތްތަކަށެވެ.\nމިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2021ޖެނުއަރީ07ވާ ބުރާސްފަތި ދުވަހުގެ 13:00ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\nމިޕްރޮޖެކްޓާއި ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން އޮންނާނީ2021ޖެނުއަރީ07 ވާ ބުރާސްފަތި ދުވަހުގެ 11:00 ގައިމިސްކޫލްގައެވެ.\nބީލަންހުށަހެޅުމާއި ހުޅުވުން އޮންނާނީ 2021ޖެނުއަރީ12 ވާ އަންގާރަ ދުވަހުގެ 13:00 ގައި މިސްކޫލްގައެވެ.\nމި ޕްރޮޖެކްޓްގެ ބިޑު ސެކިއުރިޓީގެ ގޮތުގައި 5,000/- (ފަސްހާސް) ދިވެހި ރުފިޔާ ހުށަހަޅަންވާނެއެވެ. ބިޑު ސެކިއުރިޓީގެ މުއްދަތަކީ ބިޑު ހުޅުވާ ތާރީޚުން ފެށިގެން 30 ދުވަހެވެ.ބިޑް ސެކިއުރިޓީ ހުށަހަޅަންޖެހޭ ގޮތް ބީލަން ފޮތުގައި ބަޔާންކޮށްފައި ވާނެއެވެ.( ނޯޓް: ބީލަމުގެ އަގު 500,000/-ރ. އަށް ބޮޑުވާނެކަމަށް ލަފާކުރެވޭނަމަ ހިމެނުމަށް އަދި މިކަން ބީލަން ގޮތުގައިވެސް ހިމެނުމަށް)\n20 ޖުމާދަލް އޫލާ 1442\n04 ޖެނުއަރީ 2021


ތިބާ ނުގެނުވާނަމަ ތިބާ ފަހަތުން ތިބާގެ ފާފަތަކަކަށް ނާދެވޭނެ!\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 44 ސިކުންތު\nކުރެވިފައިވާ ފާފަތައް ހިތް މައްޗަށް ގެނެސް ހިތާމަ ކުރުމަކީ އެފަދަ ފާފައެއް ދެން ނުކުރުމަށް ވަރަށް ބޮޑަށް މަގުފަހިކޮށްދޭ ކަމެކެވެ. ކުރެވިފައިވާ ފާފަތަކަށް ތައުބާވެ ތައުބާ މަތީގައި ދެމިހުރުމަށް ހިތްވަރުލިބި، ބާރު ވެސް ލިބޭ ކަމެކެވެ. ވީމާ ކުރެވިފައިވާ ފާފަތަކާއިމެދުގައި ވިސްނައި އަބަދުވެސް ހިތާމަކުރަންވާނެއެވެ! އަދި އެ ފާފަތައް ފުއްސަވައި ދެއްވެވުން އެދި އަބަދުވެސް ދުޢާކުރަންވާނެއެވެ! އަހަރެމެންގެ ދުޢާ ﷲ އިޖާބަ ކުރައްވަވާނެ ދުވަހެއް، ވަގުތެއް އަދި ކިތައް ފަހަރު ކުރުމުންކަން ހަމަ އެކަކަށްވެސް ނުއެނގޭނެތީއެވެ!\nފިނި މޫސުމެއްގައި މާލިކް ބިން ދީނާރު (ރަޙިމަހުﷲ) މަގެއް މަތިން ވަޑައިގަންނަވަނިކޮށް ވަރަށް ބައު އާދައިގެ ފޭރާމުގައި ހުރި ޒުވާނަކު މަގު އެއްކައިރީގައި ހުރެ ރޯތަން ފެނިވަޑައިގަތެވެވެ. އެހިނދު މިހައި ފިނި މޫސުމެއްގައި މަގުމަތީގައި ހުއްޓި ހުރެ ރޮނީ ކީއްވެތޯ ޒުވާނާ އާއި ސުވާލު ކުރެއްވެވިއެވެ.\nޒުވާނާ ދެންނެވިއެވެ. "މިތަނުގައި ހުރެ އަޅުގަނޑަށް ވަނީ ވަރަށް ކުރިން ފާފައެއް ކުރެވިފައެވެ. ވީމާ މިތަން ފެންނަ ކޮންމެ ފަހަރަކު އެ ހަނދާންތައް އައުވެ އެކަމާއި ދެރަވެ ރޮވެނީއެވެ."\nލޮބުވެތި އަޚުންނާއި އުޚުތުންނޭވެ! ކުރެވިފައިވާ ފާތަކާއިމެދު އަބަދުވެސް ހިތާމަކުރަންވާނެއެވެ! މިޒަމާނުގައި މަގުމަތީގައި ހުރެ ރޯން ބުނަނީއެއް ނޫނެވެ! ޓްރެފިކާއި ހިނގާ މީހުންގެ އަދަދު މާގިނަވެއްޖެއެވެ. އަދި މުހިންމީ ކޮންމެހެން ފާފަކުރެވުނު ތަނުގައި ހުރެ ރުއިމެއް ވެސް ނޫނެވެ! ކޮންމެ ތަނެއްގައި ހުރެގެންވެސް ދެރަވެވިދާނެއެވެ! ހިތާމަކުރެވިދާނެއެވެ!\nރަނގަޅަށް އަޑުއަހާށެވެ! ކޮންމެ މީހަކަށްވެސް ހުންނާނީ ފާފަތަކެއް ކުރެވިފައެވެ. އެފާފަތަކަށް އެމީހާގެ ފަހަތުން ދެވޭނީ ގެންދިއައިމައެވެ. ނުގެންދިއައިމަ ނުދެވޭނެއެވެ! ރަނގަޅަށް އަޑުއަހާށެވެ! ކުރެވޭ ފާފަތަކަށް ތައުބާވުމުން އެފާފަތައް ނެތިނިމިގެން ދިއައީއެވެ. ފަހަތަކުން ނާދެވޭނެއެވެ. ﷲ ތައާލާ ފުއްސަވައި ދެއްވަވާފައިވާ ފާފައަކަށް އެއްވެސް މީހަކަށް ދެވޭނީ ކޮން ގެއްލުމެއް ހެއްޔެވެ؟ ވީމާ ފާފަތައް ތިމާ އާއިއެކު ތިމާގެ ފަހަތުން ގެނުވަން ބޭނުންނުވާނަމަ ގިނަގިނައިން ތައުބާވެ ފާފަތައް ފުހެލަން މަސައްކަތްކުރާށެވެ!\nކީރިތިކުރައްވަވައި ބިންގަނޑު ތެމެންދެން ކަރުނަފޮދު އެޅުއްވެވުމަށްފަހު ރަސޫލް ޞޢވ, ދެއްވެވި ނަޞޭޙަތްފުޅު...\nދެވަނަ ކިޑްނީ ފޭލްވަމުންދާ އިޙްސާނާގެ އާދޭސް: ﷲ އަށްޓަކާ އަޅުގަނޑުގެ ބަނޑުގައިމިވާ ދަރިފުޅު ދިރިހުރުމަށް އެހީތެރިވެދެއްވާ!\nރަމަޟާން މަހަށް ތައްޔާރުވުން: ރަމަޟާން މަހަކީ ﷲ ގެ މަގުގަ ޢާއިލާއަށް ދަރާފައިވާ ދަރަނި އަދާކުރާ މަހަކަށް ހަދަމާ!\nތަނަވަސްކަން ނުދެއްވެވުމުން މާޔޫސްނުވާށެވެ! އެއީ ﷲ ތައާލާ ތިބާދެކެ ލޯބިފުޅުވެވޮޑިގަންނަވާވަރު ބޮޑުވުމުންނެވެ!\nއަނބިމީހާގެ ހިތުގަ އިސްލާމް ދީނަށް ލޯބި އިތުރުކުރުވޭނީ ގަދައަމުރުކުރުމަކުން ނޫން! މިމަގުން ޢަމަލުކުރުމުން!\nލޯބިން ދިރިއުޅެވެން ނެތްނަމަ އަވަހަށް ކައިވެނިރޫޅައިލާށެވެ! މަކަރުން، ގަދަބާރުން އެކުގައި އުޅުން ﷲ ގެ ޙަޟްރަތުގަވާނީ އަނެކާއަށް ކުރެވޭ އަނިޔާއަކަށެވެ!


Reaa dhuvaaluves visnenee verikamaa hedhi?\nރެއާއި ދުވާލުވެސް ވިސްނެނީ ވެރިކަމާއިމެދު؟\nޤާނޫނު އަސާސީ ބުނާ ގޮތުން އެކަކަށް ވެރިކަމުގައި ހުރެވޭނީ ގިނަވެގެން5އަހަރުގެ2ދައުރު\nރައީސް ޔާމީންގެ ފުރަތަމަ ދައުރު ނޮވެމްބަރު މަހު ނިމޭނެ\n2 ވަނަ ދައުރަކަށް އިންތިޚާބުވާހާ ތާޢީދު އެބައޮތްތޯ އިދިކޮޅު ފަރާތްތަކުން ސުވާލު އުފައްދާ\nކ. މާލެ 27 އޭޕުރިލް 2018 | ހުކުރު 18:58 5,011\nމެމްބަރު ނިހާން: ރެއާއި ދުވާލުވެސް ވިސްނެނީ ރައީސް ޔާމީނަށް2ދައުރަށްވުރެ ގިނަ ދުވަހު ވެރިކަމުގައި ހުންނެވޭނެ ގޮތަކާއިމެދުކަމަށް ވިދާޅުވި - މުހައްމަދު ޝަރުހާން\nޤާނޫނު އަސާސީގައި ބުނާ ގޮތުން އެކަކަށް ވެރިކަން ކުރެވެނީ ގިނަ ވެގެން5އަހަރުގެ2ދައުރެވެ. އެއީ ޑިމޮކްރެޓިކް ހަމަތަކުގެ މަތިން ރިޔާސީ ނިޒާމު ހިނގާ ގިނަ ޤައުމުތަކުގައި އޮންނަ ގޮތެވެ. ބަރުލަމާނީ ނިޒާމުތައް އޮންނަ ޤައުމުތަކުގައިވެސް ރައީސަކަށް ހުންނަވާ ބޭފުޅަކަށް ގިނަ ފަހަރު އޮންނަނީ2ދައުރުގެ ޓާރމް ލިމިޓެކެވެ. ބަރުލަމާނީ ނިޒާމުތަކުގައި ގިނަ ޤައުމުތަކުގައި ބޮޑުވަޒީރުކަމުގައި ހުންނަވާ ބޭފުޅަކަށް ޤާނޫނު ހަދާ މަޖިލީހުގެ ރުހުން އޮތްހާ ހިނދަކު މަޤާމުގައި ދެމި ހުންނެވޭނެއެވެ. އެހެންނަމަވެސް އެފަދަ އެއްވެސް ޤައުމެއްގައި ތާއަބަދަށް އެއް ބޭފުޅަކު ބޮޑުވަޒީރުކަމުގައި ނުބަހައްޓައެވެ. ދުނިޔޭގެ ޤައުމުތަކުގެ ގާތްގަނޑަކަށް 90 ޤައުމުތަކުގައި އޮންނަނީ މި އުޞޫލެވެ.\nދެން އޮތީ މި ކުޑަކުޑަ ރާއްޖޭގެ ވާހަކައެވެ. ދުނިޔޭގެ އާބާދީގެ ބޮޑުބައެއް އެއްކަމަކަށް އެއްބަސްވެއްޖެނަމަ އެކަމަކަށް މިހާރުގެ ސަރުކާރުން ދެކޮޅު ހަދަން ޖެހެއެވެ. ހުދުމުޚުތާރު ސިފައެއް ޤައުމަކުން ބަލައިގެންފިނަމަ ލަސްތަކެއް ނުވެ އެކަމެއް ރާއްޖެއިންވެސް ކުރަން ޖެހެއެވެ. ދާދިފަހުން ޗައިނާގެ ކޮމިއުނިސްޓް ޕާޓީގެ ކޮންގްރެސްގައި ރައީސް ޝީ ޖިންގް ޕިންގްއަށް ދާއިމަށް ވެރިކަމުގައި ހުންނެވޭނެފަދަ ބަދަލުތަކެއް ގެނައުމާއެކު ރާއްޖޭގެ ވެރިކަން ކުރާ ޕާޓީއިން އެކަން ކުރަން ވެއްޖެއެވެ. އެކަން ކުރައްވާ ހިތުން މަޖިލިސް ބައެއް މެމްބަރުންނަށް ލޮލު ފިޔަވެސް ނުޖެހެއެވެ.\nމިއީ އަޅުގަނޑު ދައްކާ ވާހަކައެއް ނޫނެވެ. އެބޭފުޅުން އަމިއްލަފުޅަށް އިއުތިރާފްވެވަޑައިގެންފައިވާ ކަންކަމެވެ. ނިމުނު ހަފްތާގައި ކޮންމެވެސް ރަށެއްގައި ބޭއްވި ޖަލްސާއެއްގައި ވާހަކަފުޅު ދައްކަވަމުން ޕީޕީއެމްގެ ޕާލަމެންޓްރީ ގްރޫޕްގެ ލީޑަރު، އަދި މަޖިލީހުގެ މައިނޯރިޓީ މެމްބަރުންގެ ލީޑަރަށްވީ ނަމަވެސް މެޖޯރިޓީ ލީޑަރުކަމަށް ވިދާޅުވާ ވިލިމާލޭ ދާއިރާގެ މެމްބަރު އަހުމަދު ނިހާން ހުސައިން މަނިކު ވިދާޅުވީ، އަދި އިތުރު ދައުރުތަކެއްގައި ރައީސް ޔާމީން ވެރިކަމުގައި ބެހެއްޓޭނެ ގޮތްތަކެއް ހޯދަން ނިހާނުގެ ބޮލުގައި ކޮންމެ ރެއަކާއި ކޮންމެ ދުވާލަކު ވިސްނުމުގައި އޮންނަ ކަމަށެވެ. ރެއާއި ދުވާލު ވެރިކަމުގެ ވިސްނުމުގައެވެ. ވެރިކަމުގައި ދަހިވެތިކަމާއި، ވެރިކަމުގެ އަރާމާއި ލައްޒަތު ލިބުމުން ވެރިކަމަށް ޕީޕީއެމްއިން ދެވިހިފީއޭ ބަޔަކު ބުނީމާ، ގޯސްވާނީ އެބުނި މީހާއެވެ.\nމިޤައުމުގައި ރައީސް ޔާމީންވެސް، އަދި އެހެން ވެރިޔަކުވެސް ހިތުހުރިހާ ދުވަހަކު ވެރިިކަމުގައި ބަހައްޓާކަށް ރައްޔިތުން ނުރުހޭނެއެވެ. ޑިމޮކްރެޓިކް އިންތިޚާބެއް ބާއްވައި، ވޯޓުލާން ދިވެހިންނަށް ލިބުނު ފުރަތަމަ ފުރުސަތުގައި 2008 ވަނަ އަހަރު އެކަން އެވަނީ ސާބިތުކޮށްދީފައެވެ. ދިވެހިން ވެރިޔަކު ބޭނުންވަނީ5އަހަރަށްކަމަށާއި، އެ5އަހަރު ރައްޔިތުން އެދޭފަދަ ވެރިކަމެއް ކޮށްފިނަމަ އިތުރު5އަހަރު ދޭން ފުރުސަތު ހުޅުވާލަން ދިވެހިން ވަނީ 2008 ވަނަ އަހަރު ފާސްކުރި ޤާނޫނު އަސާސީއާއިއެކު ނިންމާފައެވެ. އަދި ދެވަނަ5އަހަރު ނިމުމުން ދެން ވެރިކަމަށް އަންނަން ޖެހޭނީ އެހެން މީހެއްކަމަށާއި، އެހެން ނަމަވެސް ވެރިކަންކުރި މީހާގެ ސިޔާސަތު ރަނގަޅުނަމަ އެސިޔާސަތުތައް ހިފައިގެން އޭނާ ނިސްބަތްވާ ޕާޓީގެ އެހެން މީހެއް އައުމުން ވޯޓު ދޭނެކަމަށް ދިވެހިން އެވަނީ ބުނެފައެވެ. ޑިމޮކްރަސީއަކީ އެއީއެވެ. 'ފާޑެއްގެ ޑިމޮކްރަސީ' އެކޭ ކިޔާ އެނިޒާމަށް ޕީޕީއެއިން ހަޖޫ ޖެހިޔަސް، ދުނިޔޭގެ އާބާދީގެ ބޮޑު ބައި ތާޢިދުކުރަނީ އެގޮތަށެވެ. އެމީހުން 'ފާޑެއްގެ އެއްޗެއްގެ'ގެ ގޮތުގައި ބަލަނީ ވިރާސީ ރަސްކަމާއި، ކޮމިއުނިސްޓް ވެރިކަމަށެވެ.\nޕީޕީއެމްގައި ރައީސް ޔާމީން ނޫން އެހެން ބޭފުޅަކު ވެރިކަމަށް ކުފޫ ހަމަނުވަނީތޯއެވެ؟ އެމަނިކުފާނަށް ތާއަބަދަށް ވެރިކަންކުރަން ނުދެވިގެން ޕީޕީއެމް އިން އުޅެނީ ކޮންމެ ދައުރަކު އިތުރު އެމްއެމްޕީއާރްސީ ފަދަ މައްސަލައެއް ފެންމަތިކުރަންތޯއެވެ؟ ރައީސް ޔާމީނަކީ ފުރަތަމަ5އަހަރު ނިމުނުއިރުވެސް އެކަށީގެންވާ ސަރުކާރެއް އެކުލެވާލެވުނު ބޭފުޅެއްތޯއެވެ؟ފުރަތަމަ ދައުރުގެ ތެރޭގައި ކިތައް ބޭފުޅުންނަށް ނައިބު ރައީސްކަން ދިންތޯއެވެ؟ ފުރަތަމަ ދައުރުގެ ތެރޭގައި ކިތައް ބޭފުޅުންނަށް ޑިފެންސް މިނިސްޓަރުކަން ދިންތޯއެވެ؟ ފުރަތަމަ ދައުރުގެ ތެރޭގައި ކިތައް ބޭފުޅުންނަށް ހެލްތު މިނިސްޓަރުކަން ދިންތޯއެވެ؟ ފުރަތަމަ ދައުރުގެ ތެރޭގައި ކިތައް ކުންފުނީގެ މެނޭޖިންގ ޑިރެކްޓަރުން ބަދަލުކުރަން ޖެހުނުތޯއެވެ؟ ފުރަތަމަ ދައުރުގެ ތެރޭގައި ކިތައް ކުންފުނިން ކޮރަޕްޝަންގެ ބޮޑެތި މައްސަލަތައް ފެންމަތިވިތޯއެވެ؟ އެމްއެމްޕީއާރްސީ، ފެނަކަ، ސްޓެލްކޯ، އެމްއާރްޑީސީ، މިފްކޯ، އެސްޓީއޯ އަދި އާސަންދަ ފަދަ ކުންފުނިތަކުގެ ކޮރަޕްޝަންގެ ޚަބަރުތައް ގިނަވެ، އެކުންފުނިތަކުން އަސްލު ދޭ ޚިދުމަތްތަކަކީ ކޮބައިކަން ރައްޔިތުންނަށް އޮޅޭ ނުވަތަ ހަނދާން ނެތޭ ހިސާބަށް ކަންތައް ދިޔައީވެސް ތިވިދާޅުވާ ރައީސް ޔާމީނެއްގެ ވެރިކަމުގެ ފުރަތަމަ ދައުރުގައެވެ. އަދި އިތުރު ދައުރުތަކެއް ދީފިނަމަ ހާލަތަކީ ކޮބައިތޯއެވެ؟\nރައީސް ޔާމީނަށް ދާއިމަށް ވެރިކަން ނުދެވިގެން ޕީޕީއެމްއިން އުޅޭއިރު، އެމަނިކުފާނަށް މިއަހަރު ދެވަނަ ދައުރެއް ފެއްޓޭވަރުގެ ތާޢިދެއް އެބަ އޮތްތޯ ޕީޕީއެމްއިން އެންމެ ފުރަތަމަ ބަލަން ޖެހެއެވެ. ރިސޯޓުތަކުގެ ޕޫލްތައް ކައިރީގައި މޮޑެލް ކުރެއްވުމަށްވުރެ، ރައްޔިތުންގެ މަޖިލީހުގެ ޕީޕީއެމް މެމްބަރުން އެކަމާއި އުޅުއްވިއްޔާ ރައީސް ޔާމީންވެސް މާބޮޑަށް ހިތްޕުޅުހަމަޖެހިވަޑައިގަންނަވާނެއެވެ.